
L’equip planificador vol agrair la cooperació de totes les persones, col·lectius i institucions consultades al llarg del procés d’elaboració del pla i, molt particularment, la disponibilitat i el suport rebut de l’equip de l’Àrea de Serveis a la Persona, i més concretament del Departament de Cooperació i Solidaritat, sense els consells, les indicacions i el seguiment dels quals no hauria estat possible conduir el procés. També vol estendre el seu agraïment a l’equip de l’Oficina de Cooperació de la Diputació de Barcelona, pel seu suport en el procés de planificació.

1. Procés i metodologia del Pla de Cooperació, Solidaritat i Foment de la Pau

1.1. Finalitat i justificació del procés d’elaboració del Pla de Cooperació, Solidaritat i Foment de la Pau

El document que es presenta a continuació és el resultat del procés de planificació dut a terme entre març del 2009 i juny del 2010, inspirat per les línies estratègiques marcades a la Nova Agenda de la Solidaritat i Cooperació de Santa Coloma de Gramenet l’any 2004 i motivat per una clara aposta per millorar la qualitat de la cooperació al desenvolupament que s’executa des de l’Ajuntament. 
Es tracta d’un esforç col·lectiu que persegueix l’objectiu central d’establir un model de cooperació municipal per instituir les bases d’una política pública local de cooperació a llarg termini, que sigui part del conjunt de la política municipal i involucri els principals actors de la ciutadania. 
Cal destacar que la proposta d’elaborar un Pla Director de Cooperació sorgeix de l’Alcaldia, la Regidoria de Cooperació i de l’Equip de Govern de l’Ajuntament de Santa Coloma de Gramenet i està incorporada al Pla d’Acció Municipal 2007-2011, aprovat per la Junta de Govern i el Ple Municipal. Resulta així evident que la decisió d’impulsar l’elaboració d’aquest pla es basa en la motivació i decisió municipal de revalorar el paper de l’Ajuntament de Santa Coloma de Gramenet com a agent de cooperació internacional i de solidaritat.
D’aquesta manera, el pla s’insereix en la perspectiva d’una ciutat solidària en un context de noves complexitats i diversitats que exigeixen, a la vegada, polítiques actives de construcció d’una nova ciutadania i de nous instruments per a la cohesió social i la convivència.

1.2. Procés i metodologia d’elaboració del PDC

El procés d’elaboració del Pla Director de Cooperació, Solidaritat i Foment de la Pau ha estat marcat per dues grans etapes: (i) una primera etapa de diagnòstic i (ii) una segona etapa propositiva, orientada a la definició de les línies estratègiques del pla i la seva concreció.

El procés de diagnòstic

L’objectiu del treball en aquesta primera etapa del procés ha estat recopilar les principals informacions i dades disponibles sobre les diferents actuacions de solidaritat i cooperació realitzades en el municipi i establir uns primers elements de diagnòstic que puguin servir de base a la discussió i reflexió per a l’Ajuntament de Santa Coloma de Gramenet, en concertació amb les persones, entitats i grups de solidaritat implicats en aquest camp i, en particular, els membres del Consell Municipal de Cooperació i Solidaritat.

El diagnòstic, que s’ha dut a terme entre els mesos d’abril i desembre de 2009, s’ha centrat en les accions realitzades o finançades des de l’Àrea de Cooperació, però s’han recollit també les actuacions dels altres departaments, així com del teixit associatiu de la ciutat, la qual cosa permet apuntar perspectives interessants per progressar cap a una visió més transversal i articulada de la solidaritat a l’àmbit municipal. A més, el diagnòstic ha analitzat breument els resultats de l’exercici de planificació dut a terme a altres municipis de la província de característiques semblants a les de Santa Coloma de Gramenet.
 

En el diagnòstic,
 s’han volgut mostrar les mancances (o punts febles) i, alhora, les potencialitats de la cooperació colomenca de cara a plantejar les propostes d’acció, que seran abordades en la segona etapa de planificació (a partir d’octubre de 2009), centrada en el desenvolupament del Pla Director des d’una vessant propositiva. 

Taula 1: Elements característics d’un diagnòstic

Elements característics d’un diagnòstic

· Informació de l’Ajuntament als ciutadans i agents locals seleccionats sobre el llançament d’un procés d’elaboració de PDC (això pot donar lloc a una sessió de presentació formal en el Consell Municipal de Cooperació, si correspon a la metodologia adoptada). 

· Anàlisi dels elements de planificació estratègica existents, del model de ciutat que el municipi pretén impulsar i de la seva estratègia d’internacionalització i de projecció exterior (si s’han formulat explícitament). 

· Recollida i sistematització de la informació sobre les activitats de cooperació portades a terme fins a l’actualitat i anàlisi detallada dels antecedents.

· Recollida de l’estat de situació dels altres actors de cooperació internacional en el municipi i de l’opinió de la societat civil, de la ciutadania, dels partits polítics i d’altres agents locals (escoles, hospitals, etc.). Segons la metodologia adoptada, aquest punt pot fer-se d’una manera més sintètica o més detallada. Pot requerir un treball de camp bastant important (entrevistes a ONGD i altres associacions del municipi: associacions d’immigrants, etc.

· Anàlisi de l’organització interna de l’Ajuntament, de la situació de l’àrea de cooperació dins de l’organigrama i dels mitjans tècnics i humans dels quals disposa aquesta àrea.

· Recollida de l’experiència i opinió dels diferents departaments municipals. Valoració del grau de transversalitat actual. 

· Diagnòstic de la cooperació del municipi: punts forts, punts febles, elements a corregir o a transformar, línies de treball possibles, etc.

· Validació del diagnòstic pels representants de la ciutadania i de la societat civil, segons les modalitats de participació establertes en el projecte.
El conjunt del diagnòstic s’ha desenvolupat mitjançant diversos instruments que han permès, al llarg del temps de treball, obtenir el màxim d’informació, opinions i sensibilitats presents en la realitat de la cooperació colomenca. Així, per a l’elaboració del diagnòstic, s’ha adoptat una metodologia participativa i oberta i s’han portat a terme entrevistes i reunions focals amb els responsables municipals de la política de cooperació i solidaritat de l’Ajuntament, així com amb les persones i els col·lectius rellevants, tant en l’àmbit intern de la institució municipal, com en l’àmbit extern, en el territori i en les instàncies supramunicipals (com la Diputació de Barcelona i el Fons Català de Cooperació al Desenvolupament) implicades en la cooperació colomenca, com s’analitza a continuació.

Cal destacar que el diagnòstic ha estat elaborat amb la voluntat de conjugar el rigor de l’anàlisi de les dades disponibles i del coneixement per part dels experts membres de l’equip planificador i altres experts locals, amb l’obertura a les opinions i percepcions de la ciutadania colomenca i els agents i actors implicats en les diferents fases del procés. El document, per tant, és el fruit d’una varietat molt àmplia de punts de vista, d’opinions i de referències.

Taula 2: Metodologia participativa adoptada per l’equip de planificació

	Categoria d’actors
	Metodologia participativa escollida

	Equip de cooperació de l’Ajuntament de Santa Coloma de Gramenet
	Reunions i contactes regulars al llarg de tot el procés amb l’equip polític i tècnic

	Grups polítics del consistori
	Entrevistes presencials

(PSC. PP. ICV-EuiA i CiU)

	Altres departaments/àrees de l’Ajuntament i professionals de la ciutat
	Entrevista per correu electrònic
30 persones entrevistades

	Entitats membres del Consell de Solidaritat i Cooperació
	žAssistència a les reunions del Consell de Solidaritat i Cooperació

žEntrevistes per correu electrònic/telèfon i presencials (22 persones entrevistades)

	Grups de joves de la ciutat i noves entitats joves de la societat civil interessades per la cooperació 
	Reunió focus group (setembre de 2009)

	Persones clau/referents de la ciutat i noves entitats de la societat civil interessades per la cooperació
	Reunió focus group (setembre de 2009)

	Instàncies supramunicipals: Diputació de Barcelona (Diba), Fons català de Cooperació al Desenvolupament (FCCD).
	Entrevistes presencials


Fase d’elaboració de línies estratègiques 

L’objectiu del treball en aquesta segona etapa del procés, que s’ha dut a terme entre els mesos de gener i maig de 2010, ha estat definir les principals línies estratègiques del Pla i la concreció d’aquestes, en el marc d’una política municipal de cooperació, d’acord amb els principis següents:

· La promoció d’un debat sobre la política municipal de cooperació, adequada al municipi i que doni coherència a les accions de cooperació que es fan des del municipi. 

· El foment de la definició d’una política municipal de cooperació, integrada en el conjunt de polítiques del municipi, i emmarcada dins de la planificació estratègica de la ciutat, 

· La definició, en aplicació d’aquesta política, de les línies estratègiques generals, les prioritats temàtiques i geogràfiques, les modalitats de cooperació i sensibilització i els objectius operatius en aquests àmbits,

· La fixació de les condicions generals d’execució, seguiment i avaluació del pla
En aquesta direcció, el pla ha anat més enllà d’una simple reordenació o reestructuració de les polítiques municipals i ha inclòs una perspectiva de ciutat solidària com a referent estratègic de les polítiques de cooperació municipal. Es tracta d’un factor clau de plantejament en la mesura que proposa la necessitat d’una forta adhesió i protagonisme de la societat de Santa Coloma de Gramenet al pla i les seves propostes d’orientació.

En aquest sentit, la vocació central del pla és ser una guia o un marc de referència per a les polítiques i actuacions en el camp de la cooperació internacional i la solidaritat a Santa Coloma de Gramenet. El pla té, en conseqüència, caràcter institucional. No es tracta d’un programa d’actuacions concretes, sinó que estableix les línies estratègiques adoptades per l’Ajuntament. Per tant, es proposa que les actuacions o programes d’acció en l’àmbit de la solidaritat i la cooperació prenguin com a referència els plantejaments i les estratègies definits pel pla.

1.3. Estructura del document

El document està estructurat en sis capítols: 

(i) el present capítol metodològic que explica les característiques i l’enfocament metodològic de planificació dut a terme amb el suport d’un equip extern contractat; 

(ii) un segon capítol de caràcter introductori que situa l’exercici de planificació en un marc de referència més ampli, donat per les evolucions de la cooperació descentralitzada, el marc jurídic i normatiu que regula la cooperació municipal i, finalment, el context colomenc; 
(iii) un tercer capítol que presenta els resultats de l’exercici de diagnòstic de la cooperació colomenca;

(iv) un quart capítol que proposa els valors, principis orientadors i objectius centrals del Pla de Cooperació, Solidaritat i Foment de la Pau;
(v) un cinquè capítol que desenvolupa, sobre la base dels resultats del diagnòstic, les cinc línies estratègiques que vertebren el Pla;
(vi) un sisè capítol que descriu les condicions generals d’execució, seguiment i avaluació del pla. 
2. El marc de referència del Pla de Cooperació, Solidaritat i Foment de la Pau de Santa Coloma de Gramenet

2.1. El marc de referència conceptual: els nous models de cooperació descentralitzada 

La cooperació descentralitzada –nom que rep la cooperació al desenvolupament protagonitzada pels governs locals i les comunitats autònomes– ha adquirit gran protagonisme en els últims anys, sobretot a Catalunya i en l’àmbit de la cooperació municipal. Si els agermanaments i el suport a accions emmarcades en les lluites socials i polítiques dels pobles del Sàhara Occidental, Amèrica Central (sobretot Nicaragua i El Salvador) i Cuba eren les actuacions més habituals de la majoria d’ajuntaments, a partir dels anys noranta, gràcies a moviments com el del 0,7%, es comencen a produir canvis, amb una major dotació de recursos destinats a la cooperació i amb un canvi d’orientació en la política municipal en l’àmbit de la solidaritat.

Segons xifres del CAD/OCDE, per exemple, en el cas espanyol, mentre l’ajuda oficial al desenvolupament l’any 2004 va sumar 1.738 milions d’euros –79 milions menys que el 2002, el que suposa el 0,23% del PNB–, la cooperació descentralitzada ha anat augmentant significativament fins a representar el 28% de l’AOD total, amb una xifra record el 2003 de 286 milions d’euros.

A Catalunya, d’acord amb un recent estudi sobre la realitat de la cooperació descentralitzada catalana publicat pel Fons Català de Cooperació,
 400 ajuntaments de Catalunya han fet accions de cooperació i solidaritat en els anys 2003 i/o 2004 i/o 2005, així com tres diputacions, 19 consells comarcals i una mancomunitat de municipis. 

En l’àmbit de la província de Barcelona, d’acord amb les dades disponibles a l’Oficina de Cooperació al Desenvolupament de la Diputació, es calcula que almenys el 35% dels municipis fan alguna activitat de cooperació i tenen un pressupost regular per a això. En termes de volum, es calcula a més que un 15% dels municipis de la província destinen més del 0,7% del seu pressupost a cooperació (i uns pocs destinen l’1%).

I el creixement no tan sols és de caire quantitatiu. Com analitza un expert en la matèria,
 el fenomen de la cooperació internacional entre ciutats i regions s’ha anat desenvolupant i desplegant en els últims anys. Progressivament, s’ha fet palès que es tracta d’un fenomen molt ampli, que toca una multiplicitat de governs locals i s’estén progressivament fins a convertir-se en una pràctica gairebé generalitzada dels municipis, si exceptuem els que, per la seva dimensió reduïda, no poden o no volen donar el pas cap a una acció internacional.

D’aquesta manera els governs locals han esdevingut un nou actor en el marc de la cooperació al desenvolupament. La seva proximitat amb la ciutadania i el fet de compartir algunes de les problemàtiques a les quals els governs locals del sud han de fer front i, per tant, compartir també algunes solucions mitjançant abordatges similars, són elements característics propis dels governs locals com a actors de cooperació.

2.1.1. La CD és un fenomen dinàmic amb continguts i pràctiques en plena evolució

Dels estudis i les anàlisis elaborades sobre la pràctica de la cooperació descentralitzada es desprèn, però, que una gran majoria de les iniciatives s’han caracteritzat en el passat per inscriure’s en una línia continuista amb els patrons clàssics de la cooperació al desenvolupament, de caràcter netament vertical, basats en una noció de solidaritat internacional entre les poblacions del Nord i del Sud i plantejats com a transferències de recursos materials o financers. Així, és freqüent trobar projectes de cooperació descentralitzada, de caràcter puntual i alta visibilitat, implementats directament pels mateixos governs locals a través d’agermanaments històrics o per mitjà de l’acció del teixit d’ONG, orientats a la satisfacció de necessitats d’infraestructures i equipaments i a la provisió de serveis bàsics, en àmbits com la salut i l’educació. 

En els darrers anys, no obstant això, tenint en compte els renovats processos democràtics i descentralitzadors en el món i el renaixement de les dinàmiques polítiques i socials de base territorial, com a resposta a les noves concepcions sobre el desenvolupament i la cooperació internacional, que cada vegada més inclouen conceptes clau com el desenvolupament i la governabilitat locals, i sobretot fruit de la iniciativa i la innovació dels mateixos governs locals com a reacció a la fragmentació d’esforços i a l’impacte reduït i poc sostenible de les pràctiques de caràcter assistencialista, s’ha iniciat un tipus de cooperació descentralitzada diferent. Una cooperació descentralitzada cada vegada més “genuïna”, en tant que arrelada en la pròpia especificitat dels seus actors protagonistes, les ciutats i autoritats locals i que parteix de les capacitats i potencialitats del territori –entès aquest des d’una visió àmplia que integra al conjunt d’actors més enllà del govern local–, alhora que les estimula. 

La cooperació descentralitzada ha començat així a introduir autèntiques innovacions, partint de la seva pròpia especificitat, relatives tant a la naturalesa de les relacions que promou com a les modalitats com es concreta, els àmbits temàtics coberts i les mateixes pràctiques de la cooperació; d’aquesta manera, ha obert noves perspectives i ha proposat nous models al món de la cooperació. 

Evolució del contingut de les relacions

En relació amb els continguts (l’agenda de la cooperació descentralitzada), alguns dels canvis més rellevants són:

Taula 3: Evolució dels continguts de les relacions de CD
	Posada en qüestió progressiva del contingut assistencial de la cooperació local
	Un fet molt destacable en l’evolució recent de la CD és la voluntat de superar la lògica “donant-receptor”. Els GL expressen la necessitat de trobar una altra forma de relacionar-se entre els actors d’ambdues regions, de tipus horitzontal, basada en l’interès mutu de les parts i en elements de reciprocitat, sota el lideratge de la institució pública i amb la implicació activa de la ciutadania i dels agents locals.



	Èmfasi creixent en l’enfortiment institucional, com a nucli central de la CD
	Com a conseqüència de l’anterior, el focus d’atenció principal de la cooperació local sembla que va passant gradualment del contingut assistencial, que tradicionalment ha caracteritzat moltes intervencions al suport a les polítiques locals que elabora i posa en execució el govern local; i, d’aquí, a l’enfortiment de les institucions públiques descentralitzades i del seu funcionament democràtic.

	Interès emergent en el desenvolupament econòmic local i la promoció del territori
	Es detecta també un interès creixent a orientar la cooperació cap al desenvolupament econòmic local, per incidir en les activitats productives i la creació d’ocupació. Les entitats regionals –que tenen competències explícites en la gestió econòmica del territori– i les entitats locals –que han començat a prendre un paper actiu en la promoció de la seva ciutat, en el manteniment i desenvolupament de l’ocupació i en la inserció laboral de la seva població– veuen la necessitat de col·laborar en aquests camps.

En aquest tipus de CD, el paper dels GL no és en general promoure directament activitats productives, sinó impulsar i liderar un procés de dinamització dels actors econòmics locals (empreses municipals, empreses privades, grups de productors, etc.).

	Importància creixent de la implicació ciutadana i de la governabilitat democràtica local
	La cooperació entre ciutats té també una vessant política important que comença a tenir una certa visibilitat i una incidència directa en la governabilitat democràtica a escala local. Es detecten així moltes relacions bilaterals i xarxes de ciutats que se centren en aspectes de participació ciutadana, enfortiment dels processos electorals, funcionament de la democràcia local, promoció de les dones en els espais de responsabilitat, etc.

	Cap a una CD que incideixi a les agendes nacionals i modifiqui les condicions estructurals
	Una altra línia d’evolució és l’aparició d’actuacions de CD que no tenen el propòsit de reforçar els socis, sinó d’incidir, de manera més global, sobre les agendes nacionals i internacionals i tenir un impacte positiu sobre les condicions generals de caràcter estructural, que limiten o dificulten l’exercici del poder local. En aquest cas, el contingut de la cooperació s’orienta més cap a la creació d’aliances estratègiques de GL del nord i del sud, que uneixin forces per obtenir canvis estructurals en els espais nacionals i regionals.


Evolució de les modalitats

Aquesta nova agenda es tradueix en una evolució significativa de les modalitats de cooperació, donat que els continguts de caràcter més recíproc i estructural necessiten altres formes i instruments que els continguts assistencials tradicionals.

Taula 4: Evolució de les modalitats de CD 
	De la cooperació indirecta a la cooperació directa des de la institució pública


	El propòsit de donar èmfasi i prioritat a la cooperació directa constitueix actualment, per a moltes administracions locals, un primer front de reforma, tan important com complex a dur a terme. 

Progressivament, creix el sentiment que la cooperació ha de ser considerada com una política pública local, és a dir tornar a formar part dels camps en els quals: (i) és útil i necessari un compromís polític; (ii) és necessari un debat ciutadà; (iii) l’interès general ha de determinar el contingut de les accions, i (iv) el govern local ha de definir i aplicar una política pròpia, d’acord evidentment amb les condicions establertes de participació ciutadana i de concertació amb els altres actors del territori.

	De la visió sectorial a la cooperació com a política transversal
	Un segon aspecte a destacar, lligat amb l’anterior, és la superació progressiva de la visió sectorial que considera la cooperació com una activitat en si mateixa, deslligada de la resta de la vida municipal. Aquesta visió es concretava sovint en un departament de cooperació aïllat, considerat d’alguna manera com una àrea d’assistència social internacional i encarregat de gastar un pressupost específic mitjançant accions puntuals als països del sud.

	Del marc municipal al supramunicipal
	Una altra tendència emergent molt clara és la de buscar marcs supramunicipals, sobretot per a les accions de cooperació que pretenen enfortir el desenvolupament econòmic local.

	La consolidació del treball en xarxes
	Una quarta línia d’evolució que s’ha pogut identificar clarament en els anys recents ha estat el pas progressiu de les accions bilaterals (de ciutat a ciutat o de regió a regió) a les relacions multipolars, seguint un esquema de xarxes que associen municipis i/o regions. 

	La mutualització d’esforços i la coordinació operativa entre GL
	Nombrosos exemples il·lustren els esforços que els GL realitzen per treballar conjuntament o compartir instruments i recursos. Com a elements d’aquest tipus, es pot esmentar: els programes concrets de les associacions de municipis destinats a coordinar l’acció dels seus membres a cada país o regió del sud, sota la fórmula de “grups-països”; l’experiència dels Fons de Cooperació de certes comunitats autònomes espanyoles i de la Confederació de Fons corresponent; les xarxes regionals de centres de recursos orientats a satisfer les demandes dels actors municipals i a donar-los un suport tècnic.



En definitiva, com recollien les conclusions de la Tercera Conferència Anual de l’Observatori de Cooperació Descentralitzada Unió Europea-Amèrica Llatina que va tenir lloc a Barcelona el maig del 2008:
 “La cooperació descentralitzada ha passat de veure’s com una font de recursos financers a visualitzar-se com una eina innovadora que permet trencar amb les pràctiques clàssiques de la cooperació al desenvolupament i avançar cap a relacions més equilibrades i recíproques entre els seus actors”.
2.2. El marc normatiu de la cooperació descentralitzada: marc estatal i autonòmic
Un reflex de l’embranzida del municipalisme internacional és la transformació progressiva dels marcs i esquemes jurídics i institucionals d’antany. Mentre en el passat la presència i l’activisme internacionals de les autoritats locals i regionals semblava estar renyida amb els rols tradicionalment reservats als governs centrals, avui dia constatem com es comencen a instrumentalitzar marcs i mecanismes formals per permetre i potenciar l’acció internacional dels governs locals i altres ens subestatals. 

La mateixa tendència sembla existir en determinades instàncies multilaterals, com és el cas de l’espai europeu, en el nostre entorn transnacional més pròxim. Des de 1985, existeix la Carta Europea de l’Autonomia Local, adoptada pel Consell d’Europa i que consagra la independència política administrativa i financera dels governs subestatals i la seva facultat per realitzar activitats de cooperació descentralitzada. El Tractat de Lisboa, signat a final de 2007, no només ratifica el rol consultiu del Comitè de Regions, constituït per representants dels ens regionals i locals, en paral·lel amb el Comitè Econòmic i Social, sinó que incorpora les dimensions local i regional al marc jurídic de la Unió Europea, en afirmar que aquesta ha de respectar la identitat nacional dels estats membres, inherent a les seves estructures fonamentals, també referent a l’autonomia local i regional, al mateix temps que vaticina una aplicació més transparent i descentralitzada de les polítiques de la UE, en nom que les decisions siguin preses al més a prop possible dels ciutadans. Per altra banda, cada vegada més es permet als governs regionals participar en les denominades comissions mixtes, on es reuneixen les més altes autoritats del Ministeri d’Assumptes Estrangers d’un país amb els seus homòlegs a l’estranger per planejar l’agenda bilateral i establir les bases de la cooperació.

En l’àmbit estatal, l’avantprojecte de Llei bàsica del govern i l’administració local, en procés de debat en el marc de la reforma iniciada de la llei de bases de Règim Local de 1985, dedica un article (article 44) a l’establiment dels principis i les condicions que guien l’acció internacional de les entitats locals. 

En el nostre entorn immediat, l’estatut incorpora, en el Títol V, sobre les relacions Institucionals de la Generalitat, dos capítols dedicats a l’acció exterior de la Generalitat. Mentre el Capítol II descriu les relacions de la Generalitat amb la Unió Europea, el Capítol III està exclusivament dedicat a l’acció exterior de la Generalitat de Catalunya. Com proposa el text en les seves disposicions generals: “La Generalitat ha d’impulsar la projecció de Catalunya en l’exterior i promoure els seus interessos en aquest àmbit respectant la competència de l’Estat en matèria de relacions exteriors”. I afegeix: “La Generalitat té capacitat per portar a terme accions amb projecció exterior que es derivin directament de les seves competències, bé de forma directa o a través dels òrgans de l’Administració General de l’Estat”. El text enuncia, a més, els principals mecanismes i instruments per portar a terme aquesta missió.

Paral·lelament a l’evolució dels marcs genèrics, es desenvolupen i precisen els marcs particulars a la cooperació al desenvolupament. Els paràgrafs següents examinen breument el marc jurídic i institucional (relació d’actors) en matèria de cooperació al desenvolupament de l’entorn l’estatal i autonòmic:

El marc estatal

El reconeixement de facto de la importància de la cooperació descentralitzada a Espanya es fa palès durant els anys noranta. Com a mostra, l’informe sobre la cooperació espanyola elaborat pel Comitè d’Ajut al Desenvolupament (CAD) de l’OCDE l’any 1998 valora molt positivament la consolidació d’aquest fenomen.

Aquest reconeixement s’acompanya de la creació de mecanismes de concertació entre els diferents nivells de l’Administració, tant per part de l’Agencia Española de Cooperación Internacional al Desarrollo (AECID) –a l’àmbit estatal– com per part de l’Agència Catalana de Cooperació al Desenvolupament (ACCD) –en l’àmbit català.

Llei de cooperació internacional per al desenvolupament 

La Constitució espanyola de 27 de desembre de 1978 assenyala la competència exclusiva de l’Estat en matèria de relacions internacionals (art.149.1.3). No hi ha cap normativa que delegui competències en matèria de cooperació internacional a les comunitats autònomes o als municipis. Tot i així, el principi d’autonomia municipal, consagrat per la mateixa Constitució (art. 140) empara les actuacions que es fan en aquest camp. I no és fins a l’any 1998 que es fa el primer reconeixement oficial del paper de les administracions locals com a actors de la cooperació a l’àmbit espanyol, mitjançant l’aprovació de la Llei 23/1998, de 7 de juliol, de cooperació per al desenvolupament. Cal destacar-ne el Capítol III, relatiu als òrgans competents en la formulació i l’execució de la política espanyola de cooperació internacional per al desenvolupament, la 2a secció que fa referència a les comunitats autònomes i als ens locals i l’article 20, en què s’especifica el tipus de cooperació per al desenvolupament de les comunitats autònomes i les entitats locals.

“Art. 20.1 La cooperació per al desenvolupament que es realitza des de les comunitats autònomes i les entitats locals, expressió solidària de les seves respectives societats, s’inspira en els principis, els objectius i les prioritats establerts en la secció 2a del Capítol I de la present llei.”
“Art. 20.2 L’acció de les dites entitats en la cooperació per al desenvolupament es fonamenta en els principis d’autonomia pressupostària i d’autoresponsabilitat en el seu desenvolupament i execució, i ha de respectar les línies generals i les directrius bàsiques per al Congrés dels Diputats a què es refereix l’article 15.1 de la present llei i el principi de col·laboració entre administracions públiques quant a l’accés i la participació de la informació i el màxim aprofitament dels recursos públics.”
Agència Espanyola de Cooperació Internacional al Desenvolupament (AECID)

La Llei 23/1998 de cooperació internacional per al desenvolupament configura l’AECID (aleshores AECI) com a òrgan de gestió de la política espanyola de cooperació internacional per al desenvolupament. Aquesta llei determina que l’organització d’aquesta agència, els seus fins, funcions i competències, estarà subjecta a allò que disposi el seu estatut. La mateixa llei estableix que la política espanyola de cooperació per al desenvolupament s’articularà entorn de dues línies d’actuació preferents: la de caràcter geogràfic i sectorial. La modificació de la Llei de cooperació internacional per al desenvolupament, segons allò que es disposa a l’article 65 de la Llei 24/2001, de 27 de desembre, atribueix a l’AECID les funcions i competències del Ministeri d’Assumptes Exteriors i de Cooperació en matèria de promoció i desenvolupament de les relacions culturals i científiques amb altres països.

Reial decret de la Comissió Interterritorial de Cooperació per al Desenvolupament

La Comissió Interterritorial de Cooperació per al Desenvolupament és un òrgan consultiu i de coordinació, concertació i col·laboració entre les administracions públiques que executen despeses computables com a ajuda oficial al desenvolupament, adscrit funcionalment al Ministeri d’Afers Exteriors (art.1). El seu objectiu és garantir la coherència i la complementarietat de les activitats que realitzin les administracions públiques en l’àmbit de la cooperació per al desenvolupament contribuint a un major grau d’eficàcia i eficiència als programes i projectes impulsats des de les diferents administracions públiques, autònomes a aquests efectes, en el marc de les seves respectives competències. Aquest òrgan, té vocació d’esdevenir, per tant, un fòrum de cooperació i concertació entre aquests. 

Marc legal autonòmic

Llei de cooperació al desenvolupament

A Catalunya, la llei de cooperació catalana reconeix oficialment la legitimitat de la seva actuació dels ens locals a final de l’any 2001, per la Llei 26/2001, de 31 de desembre, de cooperació al desenvolupament. L’article 23 de la llei catalana de cooperació, en particular, estableix que la Comissió de Coordinació amb els ens locals té la funció “d’impulsar la informació i la comunicació, la col·laboració, la cooperació i l’assistència recíproca en l’execució de les actuacions de cooperació al desenvolupament de l’Administració de la Generalitat i dels ens locals”, i això “sens prejudici de l’autonomia respectiva”.

El Parlament de Catalunya va aprovar per unanimitat, el 31 de desembre de 2001, la Llei 26/2001 de cooperació al desenvolupament. La llei té per objecte establir el règim jurídic al qual s’ha d’ajustar l’activitat de l’Administració de la Generalitat en matèria de cooperació al desenvolupament i solidaritat internacional. Això va tenir lloc després d’un llarg procés de consultes en què van participar molt activament diferents agents institucionals i de la societat civil.

Pla Director de Cooperació al Desenvolupament 2007-2010

El Pla Director de Cooperació al Desenvolupament és el principal instrument de planificació estratègica que la Llei de cooperació al desenvolupament crea a fi que l’Administració de la Generalitat estableixi, amb una periodicitat quadriennal, les previsions de recursos i les prioritats geogràfiques i sectorials que s’hauran de respectar i concretar en els plans anuals i que marcaran les línies de la seva política en matèria de cooperació al desenvolupament.

Llei de foment de pau

L’objecte de la llei 21/2003, de 4 de juliol, és establir les actuacions que han de dur a terme l’Administració de la Generalitat i els ens locals per tal de promoure la cultura de la pau i el diàleg intercultural i interreligiós, contribuir a l’eradicació dels conflictes violents i tractar-ne les causes. 

Agència Catalana de Cooperació al Desenvolupament (ACCD)

L’Agència Catalana de Cooperació al Desenvolupament, creada l’octubre de l’any 2003, és l’entitat encarregada d’executar i gestionar la política de cooperació al desenvolupament de la Generalitat de Catalunya. Els estatuts de l’ACCD s’aproven l’any 2003 amb la deliberació dels òrgans consultius establerts per la Llei de cooperació al desenvolupament i defineixen la naturalesa, l’organització i les funcions de l’Agència.

Fons Català de Cooperació al Desenvolupament (FCCD)
 
El Fons Català de Cooperació al Desenvolupament és una organització formada per ajuntaments catalans i altres organitzacions municipalistes (diputacions, consells comarcals i mancomunitats), que destinen una part del seu pressupost a finançar accions de cooperació al desenvolupament i de solidaritat amb els pobles dels països més desfavorits. Gestiona de manera conjunta els recursos econòmics aportats per les institucions associades, fet que permet unificar els criteris d’anàlisi i avaluació dels projectes i disposar d’un equip tècnic d’especialistes que faciliten un seguiment coordinat dels projectes que es financen, superant la dispersió d’esforços, les duplicitats i les limitacions tècniques i econòmiques de molts ajuntaments.

La Diputació de Barcelona

En consonància amb les tendències actuals d’internacionalització municipalista, i fruit d’un procés de conscienciació gradual sobre la dimensió política de les relacions internacionals des del món local, la tasca de la Diputació de Barcelona en l’esfera de les relacions internacionals ha estat marcada en la darrera època per un procés de transformació progressiu i d’increment de la qualitat. Allò que en els seus inicis fou un conjunt d’accions puntuals –com per exemple l’assistència tècnica als municipis de la província per facilitar la seva participació en l’espai europeu i l’accés, fonamentalment, als recursos disponibles–, ha evolucionat per integrar progressivament l’acció internacional a títol de política pública, amb característiques distintives, en l’àmbit “Govern local”. 

En matèria de cooperació al desenvolupament, l’Oficina de Cooperació al Desenvolupament gestiona el pressupost solidari de la Diputació, que representa el 0,7% dels seus ingressos, d’acord amb la recomanació de Nacions Unides. Els objectius de la política de cooperació al desenvolupament són: (i) promocionar polítiques de cooperació internacional en l’àmbit local; (ii ) sensibilitzar la ciutadania sobre les causes de les desigualtats en el desenvolupament, i (iii) fomentar el municipalisme i el desenvolupament local en els països en vies de desenvolupament.
 

2.3. La situació de la cooperació municipal catalana i de la província de Barcelona

La cooperació municipal catalana

Segons dades del 3r Estudi de la Cooperació Local de Catalunya amb els països del Sud, realitzat pel Fons Català de Cooperació al Desenvolupament, hi ha un procés de creixement de la cooperació local a Catalunya amb els països del sud que s’incrementa tant per l’augment del nombre d’administracions que hi participen, com pel volum de les aportacions i pel percentatge d’assoliment del 0,7% o més dels recursos propis dels ens locals a la solidaritat. Així mateix, cal destacar l’increment dels mecanismes de participació local, tant en forma de consells municipals de solidaritat com de coordinadores locals d’entitats. Com s’avançava en línies anteriors, segons les últimes dades disponibles, 400 ajuntaments de Catalunya han fet accions de cooperació i solidaritat en els anys 2003 i/o 2004 i/o 2005, així com tres diputacions, 19 consells comarcals i una mancomunitat de municipis.

Aquesta evolució en xifres ha estat acompanyada per un procés de consolidació d’aquest tipus de cooperació, que es tradueix en la voluntat d’aportar rigor a les pràctiques, tant pel que fa referència a la planificació, execució i avaluació d’aquestes, com a la necessitat d’articular els diferents agents que actuen per millorar els indicadors i els nivells de desenvolupament dels espais locals. Així, cada vegada més hi ha institucions locals que tendeixen a articular les accions de cooperació en el marc de plans municipals de solidaritat i cooperació al desenvolupament; sistematitzar experiències per avaluar i reordenar objectius i procediments de cooperació; incorporar la transversalitat de la política de cooperació als ajuntaments; articular les accions de cooperació i solidaritat en el marc d’agermanaments als plans estratègics de desenvolupament local dels municipis del Sud, i donar també un pes important a la sensibilització al Nord.

Paral·lelament a aquesta evolució, el Fons Català de Cooperació al Desenvolupament s’ha consolidat com un espai de referència per al debat polític entorn del municipalisme, la descentralització i la democràcia participativa, per tal de cohesionar les diverses pràctiques de cooperació que duen a terme les contraparts del Sud i del Nord, així com per aplicar paràmetres de qualitat tècnica en tots els processos que, en últim terme, repercuteixen en la millora dels resultats obtinguts.

En definitiva, sembla que una vegada superats els primers estadis de voluntarisme i fragmentació, actualment el discurs predominant ja incideix en les fortaleses d’aquest tipus de cooperació, que reuneix actors governamentals i civils amb idèntics objectius globals, superant l’etern binomi donant-receptor i plantejant la corresponsabilitat i l’horitzontalitat com a eixos de treball comuns.

Es tracta, però, d’un discurs que cal encara afermar. En efecte, l’objectiu de donar suport a les ONG i als grups de solidaritat locals continua sent encara molt important a molts municipis, més important fins i tot que l’objectiu de definir la cooperació o la sensibilització i educació al desenvolupament que es vol realitzar des del mateix ajuntament. Sembla, doncs, que són nombrosos els municipis on la política de suport a l’associacionisme solidari ha pal·liat, en molts casos, la falta d’una política de cooperació.

Per altra banda, la manera de fer cooperació des de molts municipis catalans condueix encara a un fort esmicolament, amb accions disperses, de curta durada i d’escassa intensitat, sense que aquestes estiguin inscrites en polítiques municipals i programes plurianuals de cooperació i sensibilització. Sovint, els projectes presentats s’aproven o es rebutgen després d’una valoració tècnica, la qual cosa dóna lloc finalment a un mosaic d’accions que tenen cada una la seva justificació individual a nivell “micro”, però que no tradueixen en conjunt una voluntat conscient de la ciutadania ni formen part d’un programa coherent d’intervenció del municipi en el Sud.

A més, són pocs encara els municipis que compten amb una conselleria pròpia de cooperació i/o solidaritat (un 25% dels municipis enquestats segons l’estudi del Fons Català de Cooperació al Desenvolupament), i és la fórmula que consisteix a integrar la cooperació en una altra conselleria (de benestar, serveis socials, projecció exterior, etc.) la més habitual. 

En relació amb els recursos humans especialitzats, aquests són escassos, un factor que limita la consolidació de les polítiques de cooperació, sense l’existència d’un acompanyament. Segons dades del Fons Català de Cooperació al Desenvolupament, quasi el 60% dels municipis catalans que cooperen no disposen de tècnics especialitzats. 

Per últim, tant la concertació ciutadana –amb el conjunt de la ciutadania activa i superant l’estricta lògica del finançament del conjunt d’ONG assentades en el territori– com la transversalització de l’acció de cooperació –amb la resta d’àrees i departaments de la instància municipal– segueixen sent aspectes que mereixen ser consolidats en els propers anys, per tal de construir una cooperació de qualitat, d’acord amb la idiosincràsia local.

La cooperació municipal de la província

Com analitza el document d’orientacions estratègiques 2008-2011 per a l’acció internacional de la Diputació de Barcelona, tot i que és difícil elaborar un diagnòstic generalitzable als 311 municipis i altres actors locals mancomunats que configuren la realitat de la província de Barcelona, tenint en compte la seva heterogeneïtat i factors tan determinants com la seva dimensió, sí que és possible enunciar una sèrie d’elements comuns que caracteritzen la cooperació municipal, particularment pel que fa a les motivacions, els interessos i les capacitats que la impulsen.
L’evolució i la consolidació de la cooperació municipal no ha estat només en volum –quasi el 70% dels municipis catalans que desenvolupen accions de cooperació disposen d’una partida específica i quasi el 85% dels ajuntaments que no disposen d’aquesta partida són de menys de 5.000 habitants–, sinó també en termes de la incorporació d’una voluntat progressiva per aportar rigor i coordinació en les pràctiques de cooperació. Destaca, per exemple, l’aparició de nous actors locals –com els consells comarcals– i de mecanismes supramunicipals –com el Fons Català o l’Àrea Metropolitana– amb un cert paper de coordinació i “mancomunació d’esforços” en el territori. Tanmateix, encara cal avançar en el progressiu refermament de l’especificitat d’aquests nous actors.

D’altra banda, cada cop hi ha més institucions locals que tendeixen a articular les accions de cooperació en el marc de plans municipals de solidaritat i cooperació al desenvolupament, integren sistemes de convocatòries per a la selecció i avaluació de les propostes elaborades per les ONG, ja sigui directament o indirecta a través del Fons Català de Cooperació, i atorguen més pes a les accions de sensibilització en el Nord.

De mitjana, uns 110 municipis de la província de Barcelona utilitzen el “catàleg de sensibilització” elaborat per la Diputació; en línies generals, els municipis destinen entre un 5% i un 10% del pressupost a aquestes accions.

Tanmateix, des de l’experiència de la Diputació, queda palès que el camí a recórrer és llarg. La cooperació indirecta, que suposa canalitzar els recursos de la cooperació a través de les ONG –en la majoria dels casos, aquestes són fins i tot les “propietàries” de l’acció i són les que la lideren, i reserven el rol de simples finançadors als municipis–, segueix sent primordial davant d’altres modalitats d’acció directa. D’altra banda, acció indirecta i acció directa segueixen sense estar prou vinculades, amb escàs lideratge per part de la instància municipal de l’acció indirecta i un rol accentuat dels consells municipals de cooperació, que assumeixen prerrogatives molt més vastes que les inicialment assignades.

Tot i que els ajuntaments més grans perceben de manera progressiva la necessitat de dur a terme accions de cooperació directa, s’enfronten a l’obstacle que suposen les inèrcies establertes, particularment en el sector de les ONG. D’altra banda, en relació amb les incipients accions de cooperació directa, malgrat que comencen a haver-hi esforços per vincular-les, especialment aquelles emmarcades en agermanaments, als plans estratègics de desenvolupament local dels municipis del Sud, segueixen sense estar plenament vinculades a les capacitats i potencialitats que ofereix la instància municipal i, també, a la cooperació descentralitzada pública.

Pel que fa a l’organització interna, es calcula que tots els municipis de més de 25.000 habitants i el 80% dels municipis entre 5.000 i 25.000 habitants tenen un regidor o regidora de referència, tot i que aquest acumuli també altres funcions. A més, en la província de Barcelona, només tenen estructura tècnica, i sovint compartida amb altres responsabilitats (conselleries compartides), els ajuntaments més grans (més de 25.000 habitants i capitals de comarca). D’altra banda, l’experiència està posant de manifest com fins i tot els municipis que disposen de plans de cooperació, elaborats sovint amb el suport de personal extern, tenen dificultats per implementar-los.

2.4. El context territorial: característiques del municipi de Santa Coloma de Gramenet

2.4.1. La configuració demogràfica de Santa Coloma de Gramenet

Santa Coloma és un dels municipis de l’Àrea Metropolitana de Barcelona –i, de fet, de tot l’Estat espanyol– amb una més alta densitat de població. Pel que fa al creixement de la població, del 1981 al 2001 va descendir, però en els últims anys aquesta tendència ha canviat donada l’arribada d’immigrants.
 L’any 2007 Santa Coloma de Gramenet comptava amb 116.765 habitats empadronats. 
La immigració 

Cal destacar, doncs, el pes destacable que ha assolit en aquests moments la població nascuda fora de l’Estat espanyol (un 21,8% el 2007, gairebé quatre punts més que l’any 2005), al costat de la que, encara molt majoritàriament, procedeix de les diferents comunitats autònomes espanyoles. 

Efectivament, Santa Coloma de Gramenet té una elevada presència de persones d’origen immigrant. Tres països de tres continents diferents predominen quant a l’origen de la població estrangera: República Popular de la Xina, Marroc i Equador: “Així com les comunitats magribines, andines (Equador, Colòmbia, Bolívia i Perú) o del subcontinent indi (Pakistan, Bangla Desh i l’Índia) estan més o menys presents de manera uniforme en la majoria de la Catalunya urbana, la presència de la comunitat d’origen xinès esdevé una característica molt pròpia de Santa Coloma i ocupa alguns barris de la ciutat (especialment Fondo i Raval) on arriben a percentatges de presència força destacats”.

Els joves

Pel que fa a l’estructura de la piràmide poblacional de Santa Coloma, predomina la població de l’anomenat baby boom, nascuda als 60 i 70, la qual cosa coincideix amb la resta de municipis catalans. Globalment, es pot dir que la població de Santa Coloma ha perdut el caràcter jove que tenia abans, però no s’ha envellit tant com altres localitats similars. Així, tal com s’assenyala al Pla Local de Joventut de Santa Coloma de Gramenet,
, “l’índex de població jove continua sent superior que a la comarca i que a Catalunya. Concretament, l’any 2007 els joves representaven a Santa Coloma de Gramenet el 20,8% de la població, mentre que al Barcelonès representava el 18,6% i al conjunt de Catalunya el 19,1% del total poblacional. La ciutat de Santa Coloma perd joves, però en proporció en té més que la resta de territoris”.

Per altra banda, cal destacar que la proporció de població de 15 a 29 anys de nacionalitat estrangera respecte al total de població juvenil que viu a Santa Coloma de Gramenet s’ha disparat i no ha deixat de créixer des del 1996 fins a l’actualitat (del 0,79% del 1996 s’ha passat al 27,7% del 2007). De fet, el pes de la població estrangera jove és major que en el conjunt de la població, fet que indica que la nova immigració que s’està establint a Santa Coloma en els últims anys és, en gran mesura, d’edats joves: “un de cada 3 joves de Santa Coloma no ha nascut a Catalunya, i d’aquests pràcticament tots ho han fet fora de l’estat”.

En general, la població “té uns nivells d’instrucció baixos, amb un coneixement del català per sota la mitjana, amb molta mobilitat a fora del municipi sobretot per motius laborals i d’estudi, amb una població treballant eminentment en els serveis, però també en la indústria i la construcció i d’una renda bruta familiar disponible més aviat baixa”.

El repte de la cohesió social 

La cohesió social es configura així com un dels grans reptes, donada la diversitat d’origen de la població actual del municipi i el fet d’haver-se transformat en un període tan curt de temps (bàsicament en els últims 7 o 8 anys). Tal com assenyala el Pla Local de Joventut, “els joves de diferent origen cultural es respecten, però interactuen poc entre ells, i és el col·lectiu de xinesos el que menys s’ha integrat en la vida de la ciutat”. 

Això és aplicable a tota la població colomenca, la qual cosa contribueix a la concentració de la població immigrant en certs sectors del municipi. Efectivament, el contrast de la presència estrangera entre districtes és considerable: el 40,4% de població nascuda a l’estranger al districte VI enfront del 9,6% al districte III. Les xifres absolutes indiquen que els estrangers registren una concentració creixent als districtes V (7.289) i VI (7.138); mitjana als districtes I (4.112), IV (3.164) i II (2.987), i menor al districte III (1.882). Per tant, es detecta una tendència progressiva a la polarització territorial de la població estrangera dins la ciutat.

2.4.2. Les entitats ciutadanes

El nombre total d’entitats recollides al cens municipal de l’any 2007 és de 344.
 El caràcter del conjunt de les entitats que mantenen acords de col·laboració amb l’Ajuntament és força heterogeni i, al mateix temps, reflecteix la idiosincràsia de la ciutat: jove, amb residents de procedència diversa i de caràcter popular. 

Val la pena destacar la presència de les associacions tradicionals i regionals, les associacions infantils i juvenils i les associacions de veïns, entre les més representatives. Les primeres col·laboren a mantenir les arrels dels qui van migrar d’altres comunitats de l’Estat o de l’estranger. També destaquen les associacions i els grups de dones i les entitats abocades a la convivència intercultural. Pel que fa a la distribució territorial, tant les dades referides als districtes com a la distribució per barris posen en relleu la seva concentració en les àrees centrals, on s’ubiquen moltes entitats que tenen un àmbit d’actuació territorial que comprèn almenys tot el municipi, encara que n’hi ha força que tenen un marcat caràcter veïnal.

Taula 5: Entitats ciutadanes per tipus d’activitats
	Entitats ciutadanes per tipus d’activitat. Districtes 

	Tipus d’activitat 
	I 
	II 
	III 
	IV 
	V 
	VI 
	Sense localització* 
	Total 

	Cultura 
	31 
	7 
	13 
	16 
	8 
	6 
	13 
	94 

	Dona 
	3 
	2 
	4 
	5 
	2 
	2 
	1 
	19 

	Educació 
	1 
	2 
	6 
	1 
	2 
	2 
	2 
	16 

	Esportiva 
	-
	-
	-
	3 
	5 
	-
	5 
	13 

	Igualtat i atenció als discapacitats 
	1 
	-
	1 
	1 
	-
	2 
	-
	5 

	Infància i joventut 
	8 
	3 
	8 
	9 
	3 
	4 
	2 
	37 

	Medi ambient 
	-
	-
	-
	3 
	2 
	-
	1 
	6 

	Participació ciutadana 
	16 
	5 
	16 
	17 
	13 
	8 
	10 
	85 

	Pla de la Convivència 
	3 
	-
	1 
	4 
	5 
	2 
	1 
	16 

	Salut pública 
	1 
	2 
	-
	7 
	1 
	1 
	3 
	15 

	Serveis socials 
	3 
	5 
	1 
	3 
	1 
	1 
	4 
	18 

	Solidaritat i cooperació 
	6 
	1 
	2 
	3 
	1 
	-
	3 
	16 

	Zoonosi 
	-
	-
	-
	2 
	-
	2 
	-
	4 

	Total 
	73 
	27 
	52 
	74 
	43 
	30 
	45 
	344 

	* Corresponen a entitats amb seu fora de Santa Coloma de Gramenet, però amb actuació a la ciutat, i a entitats l’adreça de les quals no és completa. 


2.4.3. Les percepcions ciutadanes sobre Santa Coloma de Gramenet

Tan important com les dades de referència són les percepcions que la mateixa societat colomenca té d’ella mateixa. En aquest sentit, val la pena destacar algunes percepcions sobre la ciutat i la societat colomenca expressades i recollides en la fase d’estudi del diagnòstic elaborat en el marc del pla d’acció cultural per la ciutat, donada la seva importància en la configuració de l’imaginari col·lectiu identitari.

Característiques del municipi

Per la seva petita mida com a municipi i per la seva història com a ciutat d’acollida de grans quantitats de població, a Santa Coloma no hi ha pràcticament cap indústria destacada, exceptuant la fàbrica de cerveses Damm. Aquest fet provoca una manca d’ingressos per a la ciutat que repercuteix en els pressupostos generals i en els culturals en particular. 

Per a Santa Coloma, el comerç ha estat tradicionalment –i ho continua sent– un referent estratègic de l’economia. La ciutat és un centre d’integració i de relacions socials, i el comerç s’ha descobert i és, cada cop més, un instrument ideal per impulsar els valors i les dinàmiques que les fonamenten, ja que fa una funció integradora i de cohesió social que el fa capaç, per si mateix, de revitalitzar i dinamitzar la vida als barris. 
Tot i que des de fora, Santa Coloma encara és coneguda com a ciutat dormitori, des de dins aquesta visió està canviant en els darrers anys. Existeix, avui en dia, una sensació generalitzada entre tota la població que Santa Coloma ha millorat molt com a ciutat en els aspectes urbanístics i de serveis a la ciutadania i que s’han superat les grans deficiències socials i urbanístiques que caracteritzaven la ciutat.

A canvi, han aparegut noves preocupacions lligades als canvis socials. Es constata que la societat colomenca és cada cop més heterogènia, i la cohesió social es configura així com un dels grans reptes, donada la diversitat d’origen de la població actual del municipi i el fet d’haver-se transformat en un període tan curt de temps (bàsicament en els últims 7 o 8 anys). 

Característiques identitàries

Pel que fa a composició social, Santa Coloma és una societat mosaic. La identitat comuna ha anat canviant amb el temps des de fa una pila d’anys i ho fa avui encara amb les noves migracions. S’està anant cap a una societat multicultural. 

Una gran part de la població mostra encara amb orgull el seu passat reivindicatiu en el qual la ciutat es va fer i millorar gràcies a la pressió i a l’esforç del moviment veïnal; i existeix una certa “denominació d’origen” de Santa Coloma. Hi ha un sentiment de “fer ciutat”, d’una “empremta Santa Coloma”. 

De manera general i en consonància amb el que s’esdevé en el conjunt de la societat contemporània, hi ha un cert afebliment del lideratge social i cultural dels moviments ciutadans. Ni les pròpies entitats se senten fortes ni el conjunt de la societat les reconeix com ho feia abans.

A canvi, es detecten nous focus de mobilització social i cultural. Hi ha sectors molt joves de població amb fortes inquietuds socials i culturals que es mouen, sovint, molt al marge dels canals institucionals. 

De la mateixa manera, la societat colomenca també mostra en general el seu interès i dedicació per projectes solidaris amb la lluita d’altres pobles de la Terra: Sàhara, Nicaragua, Àfrica subsahariana, etc. Els agermanaments de la ciutat amb altres localitats ho testimonien.
3.  Diagnòstic de la cooperació colomenca

3.1. Evolució històrica de la cooperació colomenca 

3.1.1. Breu ressenya històrica de la cooperació colomenca

El municipi de Santa Coloma de Gramenet té una llarga trajectòria en matèria de solidaritat i cooperació, que es remunta a l’any 1984, encara que diverses actuacions directes de l’Alcaldia hagin tingut lloc ja anteriorment, en el mandat 1979-1983. Aquesta llarga trajectòria explica, com analitza el diagnòstic elaborat l’any 2004
 i que va servir de base per a la Nova Agenda de la Cooperació i l’Acció Solidària a Santa Coloma de Gramenet finalitzada el maig de l’any 2006, moltes de les seves característiques actuals en aquest camp. 

Taula 6: Antecedents de la cooperació colomenca
A tall d’exemple, es pot recordar que l’any 1976 ja existia a Santa Coloma un grup de solidaritat amb el poble sahrauí i que l’oficina de la delegació per a Catalunya i Balears de la representació sahrauí va estar ubicada a un pis de Santa Coloma des de1988 fins a 1996.

També es pot destacar que l’any 1982 es va crear el grup de solidaritat local més veterà, el Casal d’Amistat amb Cuba, que va impulsar accions a través de l’Instituto Cubano de Amistad con los Pueblos (ICAP) i va assolir fites com la inauguració del parc Ernesto Che Guevara o la plaça Sandino de Santa Coloma. 

Convé també assenyalar que el primer projecte de suport a la ciutat nicaragüenca de Jalapa, amb la participació d’associacions de veïns de Santa Coloma, s’inicia l’any 1984 i que l’any següent se signa l’acord oficial d’agermanament amb aquesta ciutat i la de Villa el Salvador (Perú) i es comença a participar en la creació del Fons Català de Cooperació al Desenvolupament.

En una primera etapa, l’activitat es va centrar en agermanaments, amb iniciativa fonamental de la ciutadania i amb un fort contingut de solidaritat política. El moviment social i l’acampada de 1994 a favor del 0,7% tenen una forta repercussió a Santa Coloma i marquen un punt d’inflexió important en la trajectòria del municipi, que es tradueix en un augment del suport a projectes d’ONG per part de l’Ajuntament a través del sistema de convocatòria de projectes, en la creació del Consell de Solidaritat i Cooperació el 1996 (és un dels primers d’aquest tipus a Catalunya) i en la signatura d’un conveni amb el Fons Català de Cooperació per a la selecció, seguiment, control i avaluació dels projectes. 

Al costat d’això, progressivament, es va donant més importància a la sensibilització; es fa la Primera Setmana de la Solidaritat al 1997 i es continua amb la fórmula dels agermanaments, intentant donar una nova visió a través d’iniciatives com les Jornades de Ciutats Amigues.
Des del punt de vista organitzatiu, la creixent importància de la cooperació al desenvolupament s’ha traduït en la creació d’un Departament de Solidaritat i Cooperació dins de l’Àrea de Benestar i Solidaritat al mandat 2003-2007.

El 2004 es porta a terme un diagnòstic per part de l’equip ESTUDIS amb el suport de la Diputació de Barcelona i el Fons Català de Cooperació al Desenvolupament per analitzar la trajectòria de 20 anys de treball en cooperació al municipi. Fruit d’aquest estudi i del procés participatiu impulsat per aquest, neix l’any 2005 la Nova Agenda de la Cooperació i la Solidaritat, que suposa un marc general per a la cooperació desenvolupada al territori (sense ser un pla de cooperació de l’Ajuntament) i defineix, a més del concepte de solidaritat, els eixos principals així com 13 línies estratègiques i diverses accions concretes per a cadascuna d’elles.

El 2007, amb el nou govern municipal, s’integra la cooperació dins de les prioritats del Pla d’Actuació Municipal de l’Ajuntament 2007-2011. Entre les accions descrites destaca, en primer lloc, l’objectiu de posar en marxa el procés d’elaboració d’un Pla Director de Cooperació, procés que es posa finalment en marxa l’any 2008 i en el qual se situa el present diagnòstic.

En línies generals, como analitza el cap del Departament de Cooperació i Solidaritat,
 “l’evolució de la cooperació que s’ha dut a terme fins al moment a Santa Coloma segueix la línia general d’altres municipis d’arreu que han desenvolupat una estructura política pròpia, han implementat recursos econòmics (fins a arribar a l’1% dels ingressos propis), han creat infraestructura tècnica tant de l’organigrama funcional com de recursos humans i han posat en marxa programes d’actuació en els àmbits de cooperació internacional, sensibilització per a la solidaritat, foment de la pau, etc. El moment actual porta a un punt de necessitat d’elaboració d’una estratègia municipal que emmarqui el conjunt de l’acció actual amb la política general de l’Ajuntament i actualitzada a l’acció general en matèria de cooperació descentralitzada local”. 

Al quadre següent figura un recordatori de les fites més destacades de la tasca de cooperació i solidaritat a Santa Coloma de Gramenet des de l’any 1984. Durant, doncs, els últims 25 o quasi 30 anys, s’ha desenvolupat tot un seguit d’iniciatives en aquest camp i s’ha acumulat una experiència molt rica en el municipi. 

Taula 7: Principals fites de la cooperació colomenca
1987 Príncep d’Astúries a la Concòrdia per a la ciutat agermanada de Villa el Salvador (Perú). 

1988 Agermanament amb la daira sahrauí d’Edchera (Sàhara Occidental). 

1989 Participació a la campanya Catalunya Solidària. 

1990 Delegació d’observadors a les eleccions a Nicaragua. 

1991 Projecte de construcció de l’Escola Santa Coloma a Jalapa (Nicaragua). 

1992 Activitats de la Coordinadora Santa Coloma Solidària. 

1993 Campanya per la Pau als Balcans. 

1994 Participació a la campanya pel 0,7%. 

1995 Acampades a la plaça de la Vila pel 0,7%. Acord municipal per augmentar progressivament les partides de cooperació fins a arribar al 0,7%. 

1996 Presentació del Consell de Solidaritat i Cooperació. Primera convocatòria de subvencions per a projectes de cooperació al desenvolupament. 

1997 Primera Setmana de la Solidaritat i Jornades Ciutats Amigues amb les ciutats agermanades amb Santa Coloma. 

1998 Agermanament amb la ciutat de La Habana del Este (Cuba). 50è aniversari de la Declaració dels Drets 

Humans. Presentació del grup Zeroset-i-més de treballadors de l’Ajuntament. Campanya per la Pau als Grans Llacs (Zaire i Ruanda). 

1999 Santa Coloma per l’Amèrica Central: campanya d’ajut urgent d’emergència per a la reconstrucció de la ciutat agermanada de Jalapa i altres zones de l’Amèrica Central afectades per l’huracà Mitch. 

2000 Signatura del Conveni de Cooperació amb la Fundació Rigoberta Menchú. 

2001 Inauguració del Fons de Documentació sobre Solidaritat Joan Gomis (Biblioteca Central). 

2002 Obertura de la Casa de la Solidaritat i la Pau (C. Irlanda 39). 

2003 Assignació del 0,75% per a cooperació i acord per arribar a l’1% en el terme del mandat. 

2003-2007 Campanya per la Pau a l’Orient Mitjà. 

2004 Campanya Comerç Just- Consum Solidari. 

2004 Estudi de diagnòstic de la cooperació local a Santa Coloma de Gramenet.
2005 Document de línies estratègiques de la cooperació a Santa Coloma de Gramenet i Nova Agenda de la Cooperació i l’Acció Solidària.
2007 Guia Santa Coloma Solidària.
2009-10 Elaboració del Pla Director de Cooperació, Solidaritat i Foment de la Pau.
2009 Creació i impuls del programa Joves i Cooperació/ Joves per la Pau.
2009 Elaboració del projecte Espai per la Pau i la Cooperació.
3.1.2. Principals etapes i característiques d’aquesta
Partint del treball elaborat en el marc del diagnòstic dut a terme l’any 2004, i completant les informacions amb les evolucions recents, es poden distingir des d’una perspectiva històrica quatre grans fases en la cooperació colomenca:

Taula 8: Principals etapes de la cooperació colomenca
	1984-1995

Abans de la campanya del 0,7%: solidaritat política, agermanaments i suport a la creació del Fons Català de Cooperació


	Molts anys abans de la campanya del 0,7% –que generarà a Catalunya, a partir de l’any 1995, un interès per als temes de cooperació i un augment considerable dels recursos destinats a la cooperació municipal–, el municipi de Santa Coloma feia ja palesa la seva solidaritat internacional a través de nombroses activitats de grups de solidaritat, associacions de veïns i grups de ciutadans que impulsaven agermanaments o relacions privilegiades amb municipis del sud, centrades sobretot en un contingut de solidaritat “política”. 

Aquesta sensibilitat “política” en la tasca de solidaritat i cooperació s’ha d’entendre en un context de lluita social i polític (després de l’època franquista) que coneix una intensitat particular en ciutats com a Santa Coloma, formada a partir de la immigració dels anys cinquanta i seixanta amb població provenint del sud d’Espanya i d’altres regions i que va conformar molt ràpidament una ciutat suburbi amb deficiències de serveis i infraestructures en la qual només la implicació dels veïns en la lluita social va permetre una millora progressiva de la qualitat de vida. 

	1995 - 2004

Desplegament de la cooperació, concertació amb la societat civil i reforçament de l’estructura 


	El moviment social i l’acampada de 1994 a favor del 0,7% tenen una forta repercussió a Santa Coloma –les mobilitzacions ciutadanes al voltant de la Plataforma pel Zeroset a Santa Coloma pressionen expressament l’Ajuntament i els partits polítics– i marquen un punt d’inflexió important en la trajectòria del municipi, que es tradueix per una sèrie de canvis i resultats, que denoten una progressiva institucionalització i consolidació de la cooperació municipal:

· Augment del suport a projectes d’ONG (mitjançant un sistema de convocatòria i amb el suport del FCC)

· Treball amb la ciutadania: creixent importància de la sensibilització i de les campanyes d’emergència

· Agermanaments renovats (amb iniciatives com Ciutats amigues, etc.)

· Suport general i serveis a les ONG del municipi

· Institucionalització i reforçament progressius de l’estructura municipal de gestió

Cal destacar que l’any 1995 es crea la Regidoria de Cooperació i Solidaritat, integrada a l’Àrea de Benestar i Solidaritat, i es crea el Consell de Cooperació, organisme que elabora el Reglament de Cooperació, aprovat al 1996. El Reglament de Cooperació té com a objectiu fer cooperació internacional per lluitar contra la pobresa i les seves causes estructurals per mitjà d’un desenvolupament humà integral. Així, es diu que cal contribuir a un desenvolupament autosostingut i no a la dependència econòmica de manera compatible amb la preservació dels recursos naturals. En aquest reglament, ja es deixa clar que els agermanaments amb altres poblacions i el foment de les relacions entre institucions homòlogues porten a incrementar la consciència pública sobre la interdependència Nord/Sud i donen caràcter al sentit de la solidaritat com una acció recíproca.

El reglament també estableix els criteris per a l’atorgament de subvencions de projectes:

· Promoció de les àrees bàsiques: habitatge, alimentació, atenció primària de salut, educació bàsica i formació de recursos humans.

· Garanties per la viabilitat del projecte.

· Beneficiaris: sectors més vulnerables de la població (infants, dones, vells, indígenes, refugiats, etc.).

· Suport als sectors productius, cooperatiu, comercialització, etc. 

· Localització en les ciutats agermanades amb Santa Coloma o en llocs on s’impulsi la solidaritat amb organitzacions homòlogues (escoles, sindicats, associacions, etc.).

· Promoció de la participació d’entitats de Sta. Coloma.

· Coordinació i integració amb les activitats del FCCD.

La priorització territorial deixa lloc a actuacions molt diversificades, ja que, tot i que promou la cooperació amb les ciutats agermanades, no castiga un altre tipus de cooperació. 

	2004-2007

Primers esforços d’ordenació i planificació de la cooperació: la Nova Agenda de la Cooperació i l’Acció Solidària


	L’any 2004 es porta a terme un estudi de diagnòstic per part de l’equip Estudis, a partir del qual s’enceta un procés de participació que dóna com a resultat la Nova Agenda de la Cooperació i la Solidaritat, aprovada el 2005.
 

Segons aquesta Nova Agenda, els elements bàsics per definir el concepte de solidaritat són els següents:

· empatia

· agents actius

· acció

· autonomia (no dependència)

· denúncia (causes de la pobresa)

· transformació

· transversalitat

L’Agenda defineix:

“La solidaritat és un principi que busca la igualtat i la justícia.

La solidaritat com a conjunt d’accions encaminades a generar un desenvolupament integral basat en la responsabilitat i la igualtat d’oportunitats que tenen com a resultat, no sols donar sinó també rebre per un enriquiment mutu i universal.”
Els eixos principals marcats a la Nova Agenda són els següents:

· Integrabilitat: cal un plantejament integral de la política de solidaritat i cooperació que tingui en compte tots els elements necessaris per implementar l’agenda de solidaritat del municipi

· Responsabilitat: en el marc de l’Agenda, cal incloure el conjunt d’agents que intervenen en l’àmbit de la solidaritat i la cooperació i definir els rols i les responsabilitats de cadascun d’ells

· Acord: hauria de constituir un pacte polític i social sobre les línies estratègiques i les prioritats que el municipi hauria de desenvolupar i donar suport
· Dinamització associativa: cal promoure el teixit associatiu de l’àmbit de la cooperació i la solidaritat per millorar la seva capacitat d’acció i de canalització d’inquietuds i necessitats. En la consecució de les seves finalitats, tendir cap a entitats amb més iniciativa, proximitat, programes més continuats, millorant la comunicació i compartint les experiències i els aprenentatges.
· Sensibilització: la solidaritat i la cooperació a Santa Coloma és una qüestió de ciutat, en la qual cal treballar per les persones i la cohesió social. Les propostes i la implicació ciutadana en la cooperació i la solidaritat és clau tant per a la millora del propi àmbit com de la ciutat.

Així mateix, a la Nova Agenda es fixen 13 noves línies estratègiques amb un seguit d’accions per a cadascuna d’elles.



	2007 – present

Canvi polític i esforç de transformació de la cooperació en política pública local


	El 2007, amb el nou govern municipal s’integra la cooperació dins de les prioritats del Pla d’Actuació Municipal de l’Ajuntament 2007-2011. Entre les accions descrites destaca, en primer lloc, l’objectiu de posar en marxa el procés d’elaboració d’un Pla Director de Cooperació, procés que es posa finalment en marxa l’any 2009 i en el qual se situa el present diagnòstic. També destaca la consolidació progressiva de la política de sensibilització de l’Ajuntament.


3.2. La institucionalització de la cooperació colomenca, el mapa de recursos actual i la qüestió de la transversalitat

3.2.1. Anàlisi del marc estratègic i normatiu colomenc: les prioritats del Pla de Mandat Municipal i els objectius del programa de Cooperació i Solidaritat

L’estratègia municipal de relacions internacionals actual a l’Ajuntament de Santa Coloma de Gramenet està distribuïda complementàriament en els àmbits de cooperació i solidaritat, programes europeus i agermanaments amb Europa. Fins al final de 2009, la responsabilitat comuna dels 3 àmbits la tenia, per delegació de l’Alcaldia, la tinenta d’Alcalde de Ciutadania, que també era regidora de Cooperació i Solidaritat. Actualment, però, la Regidoria de Cooperació i Solidaritat correspon a l’Alcaldia, així és que no existeix com a tal sinó que depèn directament de l’alcaldessa Núria Parlon.

A l’actual Pla d’Actuació Municipal 2008-2011, apareix la política de cooperació com una de les prioritats (dins de la proposta de 125 grans activitats centrades en l’objectiu d’assolir una ciutat on es visqui millor i que vertebren el Pla de Mandat). Entre les accions descrites en aquest document destaca, en primer lloc, l’objectiu de posar en marxa el procés d’elaboració d’un Pla Director de Cooperació, com es mostra en la taula següent. 

Taula 9: Cooperació i solidaritat al Pla d’Actuació Municipal 2008-2011
L’Ajuntament de Santa Coloma de Gramenet es planteja actualment la política de cooperació i solidaritat amb la ferma voluntat que esdevingui una política pública més i, alhora, part de la resta de polítiques municipals. 

El pressupost del 2008 esdevé una fita històrica per a la ciutat, ja que s’ha superat el simbòlic 0,7% i s’ha arribat a l’1% dels recursos municipals que es destinen a les partides de cooperació i solidaritat. En aquest context, es proposen les actuacions següents: 

· Elaborar el Pla Director Municipal de la Cooperació. Aquest pla ha de redefinir la funcionalitat de la política de cooperació i solidaritat. 

· Obrir espais a nous protagonistes, a més participació: els centres educatius; el teixit comercial; les associacions culturals, esportives i veïnals... Per tant, en aquest sentit, treballar vers l’ampliació del Consell de Solidaritat i Cooperació. 

· Dotar d’un contingut estratègic els agermanaments per tal que esdevinguin instruments renovats de cooperació. 

· Promoure la participació i l’espai per a l’intercanvi dels joves de la ciutat promovent estratègies coordinades amb les actuacions en l’àmbit de la joventut. 

En conclusió, doncs, és possible afirmar que existeix una ferma voluntat política així com un reconeixement institucional explícit de la política de cooperació i solidaritat. Tal com analitza l’actual alcaldessa (aleshores tinenta d’alcalde de Ciutadania):
 “Durant els darrers deu anys, la cooperació i la solidaritat s’han realitzat partint d’una premissa bàsica: el consens polític i la voluntat expressa de l’equip de Govern i de l’Alcaldia de donar entitat política a aquesta temàtica”. Un consens i voluntat, a més, que han anant desenvolupant-se fins a concebre la tasca de cooperació i solidaritat colomenca, com avui en dia, en el marc d’una política pública local. 

Reprenent de nou les paraules de l’alcaldessa (aleshores tinent d’alcalde de Ciutadania
): “L’Ajuntament de Sant Coloma de Gramenet es planteja actualment la política de cooperació i solidaritat amb la ferma voluntat que esdevingui quelcom més que una política sectorial. Aquest és un enfocament ambiciós que ens situa davant d’important reptes, però també d’oportunitats molt importants per a la nostra ciutat. L’objectiu és que la cooperació i la solidaritat esdevinguin una política pública més i alhora part de la resta de polítiques municipals”.
En termes d’objectius del programa de solidaritat i cooperació, aquests han estat definits, d’acord amb aquesta vocació, com segueix pel període actual:

	PROGRAMA SOLIDARITAT I COOPERACIÓ

 

	OBJECTIUS
	ACTIVITATS

	 

1. Promoure la cooperació internacional al desenvolupament en el marc del Pla Director de la Cooperació Municipal
	1 Elaboració del Pla Director Municipal de la Cooperació

	 

2. Promoure la sensibilització per a la solidaritat i la pau.

 
	2. Dinamització del Consell de Cooperació

	3. Participar en organismes i xarxes supramunicipals de cooperació


	3. Dinamització del Pla de Sensibilització per a la Solidaritat (comerç just, Fons Documental i Casa de la Solidaritat)

	 4. Dotar els agermanaments de contingut estratègic

 
	4. Gestió de projectes concertada amb el Fons Català de Cooperació i de manera directa

	 


	5. Col·laboració amb el Fons Català de Cooperació i la Coordinadora d’Ajuntaments Solidaris amb el Poble Sahrauí

	 

 
	6. Renovació del contingut entorn de la relació amb les ciutats agermanades


Com es veu, tres grans idees es desprenen de la cooperació i solidaritat que Santa Coloma de Gramenet es proposa fer:

· Dotar els esforços de cooperació i solidaritat d’un contingut estratègic, plantejant un marc per a l’acció coherent amb el projecte de ciutat i els recursos existents al territori.
· Promoure el treball en xarxa, en les seves diferents dimensions.
· Promoure l’acció de sensibilització i educació per al desenvolupament. 

3.2.2. Mapa de recursos: situació i potencial del servei municipal de cooperació i solidaritat

Com avançàvem en línies anteriors, la responsabilitat política en matèria de cooperació i solidaritat correspon actualment a l’alcaldessa, abans tinenta d’alcalde de Ciutadania, que tenia les responsabilitats directes de cooperació i solidaritat, joventut i ciutadania i era la coordinadora operativa de les ponències de l’Àrea de Serveis a la Persona (consum, salut, medi ambient, ciutadania i convivència, participació, cultura, joventut, cooperació i solidaritat, educació, esports i seguretat ciutadana). 

No obstant això, com que encara no hi ha nou organigrama, s’ha de seguir considerant que el Departament de Cooperació i Solidaritat està dins l’Àrea de Serveis a la Persona, com fins ara. El model seguit, doncs, d’institucionalització és el d’una regidoria compartida (amb Cultura i Joventut, en què existeix la menció específica a la cooperació i la solidaritat), un model en general minoritari en l’àmbit català, com es desprèn de l’estudi sobre la cooperació local elaborat pel Fons Català de Cooperació al Desenvolupament.

Il·lustració 1: La institucionalització de la cooperació als municipis catalans

Els ajuntaments es doten d’una estructura interna per dur a terme les polítiques municipals, tenen autonomia per decidir si crearan noves regidories a part de les establertes per la llei i quins seran els temes que s’integraran a cada regidoria. En aquest sentit, assumir la cooperació internacional com a competència voluntària ha donat lloc a realitats molt diferents en cada consistori. Aquesta expressa com s’integren els temes de cooperació al desenvolupament i solidaritat dins l’organigrama institucional. Així doncs, trobem diferents mecanismes: 

· Ajuntaments que disposen d’una regidoria específica nominal per a cooperació (Solidaritat i Cooperació, Cooperació i Agermanaments...). 

· Ajuntaments que comparteixen la regidoria nominal de cooperació amb una altra regidoria (Cultura, Joventut, Solidaritat i Cooperació; Participació Ciutadana i Solidaritat...). 

· Ajuntaments que integren els temes de cooperació en una altra regidoria sense que nominalment s’indiqui (Serveis Socials, Cultura, Participació Ciutadana...) 

· Ajuntaments que porten els temes de cooperació des de l’Alcaldia. 

Alguns ajuntaments, a part de l’estructura municipal, han destinat recursos humans a tècnics responsables de les relacions amb els països del Sud i el foment de la solidaritat en el municipi. 

[image: image4.png]2,00% 7,00%

M Alcaldia

m Regidoria especifica
= Regidoria compartida
m Integrat en altres

regidories

M No contesta





Per altra banda, cal destacar que històricament, des que l’Ajuntament de Santa Coloma inicia la seva tasca de cooperació i solidaritat, ha existit una forta estabilitat política en la responsabilitat dels programes de cooperació, tal com mostra la taula següent, que ofereix una visió retrospectiva sobre les estructures i persones responsables dels programes de cooperació des de 1979. 

És únicament a partir de l’any 2007, amb el nou govern, que es produeix un trencament de la línia política seguida fins al moment per la regidoria-ponència, la seva alineació amb la línia política de l’Alcaldia i la concentració en una persona de les funcions de tinenta d’alcalde de Ciutadania i regidora de Cooperació i Solidaritat. I, a partir de final de 2009, és la mateixa alcaldessa (abans, tinenta d’alcalde de Ciutadania) que reprèn la Regidoria de Cooperació i Solidaritat.

La lectura que es pot fer de l’estabilitat política és doble: d’una banda, ha promogut una institucionalització progressiva de la cooperació al si de la instància municipal colomenca, així com una continuïtat en el programa (superant els cicles polítics); de l’altra, però, ha suposat, com s’analitzarà al llarg del document, un cert immobilisme i reticència al canvi dins del programa de cooperació, on decisions, estratègies i programes definits a final dels anys noranta i començament dels anys dos mil, s’han mantingut sense un qüestionament de la seva adequació a l’entorn.

Taula 10: Visió retrospectiva sobre les estructures i persones responsables dels programes de cooperació

	MANDATS


	RESPONSABILITAT DELS PROGRAMES DE COOPERACIÓ

	1979-1983
	Accions directes de l’Alcaldia (Lluís Hernàndez i Alcacer, ICV)



	1983-1987
	Accions directes de l’Alcaldia (Lluís Hernàndez i Alcacer, ICV)



	1987-1991
	Alcalde: Lluís Hernàndez i Alcacer, ICV

Tinent d’alcalde de Relacions Polítiques i Institucionals (Ferran Saro Madridejos, ICV)

Regidor d’Agermanaments , dins l’Àrea de Relacions Polítiques i Institucionals (Josep Miquel Lacasta Lardies, ICV)

1987-1989. Suport tècnic del Departament de Joventut: regidora de Joventut (Otilia Villanueva, ICV)

1990-1991. Suport del tècnic de Joventut: Josep Lluís Sánchez Palacios



	1991-1995
	Alcaldessa: Manuela de Madre i Ortega, PSC

Tinent d’alcalde delegat de l’Àrea de Serveis Personals i Municipals i regidor de Cultura i Joventut (Antoni Fogué i Moya, PSC)

Tinent d’alcalde de Cultura (Carles Viñas i Serra, CiU). Els programes de cultura i els de solidaritat i cooperació depenen de l’Àrea de Serveis Personals i Municipals 

Programa d’activitats de solidaritat i cooperació en el marc de la ponència de Cultura.

Suport tècnic del Departament de Cultura i Joventut (Josep Lluís Sánchez Palacios, tècnic de Cultura)


	1995-1999
	Regidora-ponent de Solidaritat i Cooperació (Conxi Villaverde Fernández, ICV)

Tinent d’alcalde ponent de l’Àrea de Benestar Social (Josep Maria Corral i Belorado, ICV)

1996-1997. Suport tècnic del Departament de Cultura i Joventut. Depèn de l’Àrea de Serveis Personals i Municipals a càrrec del tinent d’alcalde Antoni Fogué, PSC

1998-1999 Suport del tècnic de Cultura Josep Lluís Sánchez Palacios, que comparteix aquesta responsabilitat al 50% amb el Departament de Cultura i Joventut. 



	1999-2003
	Alcaldessa: Manuela de Madre i Ortega, PSC (1999-2002)

Alcalde: Bartomeu Muñoz i Calvet, PSC (2002- 2003)

Regidora-ponent de Solidaritat i Cooperació (Dolores Gómez Fernández, ICV)

Tinent d’alcalde delegat de l’Àrea de Salut, Solidaritat i Cooperació (Josep Maria Corral i Belorado, ICV)

Departament de Solidaritat i Cooperació en el marc de l’Àrea de Salut, Solidaritat i Cooperació (Sanitat, Consum i Solidaritat i Cooperació)

1999-2001: tècnic de Cultura adscrit a la ponència de Solidaritat i Cooperació (Josep Lluís Sánchez Palacios)

2000: creació del lloc de tècnic de Solidaritat i Cooperació (Josep Lluís Sánchez Palacios)

2001: creació del Departament de Solidaritat i Cooperació dins l’organigrama municipal

2002: creació del lloc de cap del Departament de Solidaritat i Cooperació 



	2003-2007
	Alcalde: Bartomeu Muñoz i Calvet, PSC

Regidor-ponent de Solidaritat i Cooperació (Salvador Redón Cuenca. ICV-EuiA)

Tinenta d’alcalde delegada de l’Àrea de Benestar i Solidaritat (Dolores Gómez Fernández, ICV-EuiA)

Departament de Solidaritat i Cooperació en el marc de l’Àrea de Benestar i Solidaritat (Sanitat, Consum, Serveis Socials i Solidaritat i Cooperació) 

2004: Creació del lloc de tècnic de Solidaritat i Cooperació



	2007 - 2009
	Alcalde: Bartomeu Muñoz i Calvet, PSC

Regidor-ponent de Solidaritat i Cooperació (Núria Parlon, PSC)

Tinenta d’alcalde delegada de l’Àrea de Benestar i Solidaritat: (Núria Parlon, PSC)

Departament de Solidaritat i Cooperació en el marc de l’Àrea de Benestar i Solidaritat (Sanitat, Consum, Serveis Socials i Solidaritat i Cooperació) 

Cap del departament de Cooperació i Solidaritat, Josep Lluís Sánchez Palacios

Dedicació completa

Tècnica de Cooperació i Solidaritat. Sílvia Terol Ledesma 

Dedicació completa

Auxiliar administrativa. Amèlia Aguilera Martínez

Dedicació parcial, 50% compartida amb el Departament de Salut


	2010
	Alcaldessa: Núria Parlon (també amb responsabilitat directa sobre la regidoria-ponència de Cooperació i Solidaritat)

Departament de Solidaritat i Cooperació en el marc de l’Àrea de Benestar i Solidaritat (Sanitat, Consum, Serveis Socials i Solidaritat i Cooperació) 

Cap del Departament de Cooperació i Solidaritat, Josep Lluís Sánchez Palacios

Dedicació completa

Tècnica de Cooperació i Solidaritat. Sílvia Terol Ledesma 

Dedicació completa

Auxiliar administrativa. Amèlia Aguilera Martínez

Dedicació parcial, 50% compartida amb el Departament de Salut



Les responsabilitats tècniques i de gestió estan en el marc de la Direcció de l’Àrea de Serveis a la Persona i de la Direcció adjunta de Serveis Cultural i Ciutadans a la qual està adscrit el Departament de Cooperació i Solidaritat, creat l’any 2001, com analitzava la taula anterior. 

Actualment, en termes de recursos, el departament disposa dels perfils següents: 
· Un tècnic, cap del Departament de Cooperació i Solidaritat (Josep Lluís Sánchez Palacios) amb dedicació completa.
· Una tècnica de Cooperació i Solidaritat, especialitzada en el programa de sensibilització per la solidaritat i el foment de la pau (Sílvia Terol Ledesma) amb dedicació completa.
· Una auxiliar administrativa (Amèlia Aguilera Martínez) amb dedicació parcial (50% compartida amb el Departament de Salut).

És a dir, el departament disposa de dos tècnics amb dedicació exclusiva per dur a terme les tasques de cooperació i solidaritat. Fent una comparació amb la resta de municipis catalans, d’acord amb l’estudi sobre la cooperació local elaborat pel FCCD
 al qual fèiem referència en línies anteriors, Santa Coloma de Gramenet se situa, doncs, en el rànquing dels municipis catalans amb més recursos humans, únicament superat per l’Ajuntament de Barcelona.
Il·lustració 2: L’estructura municipal de cooperació i solidaritat a Catalunya

L’existència tant d’una estructura municipal com d’un tècnic responsable o d’un equip professional dedicat a cooperació, depèn, en bona mesura, de la grandària del municipi i del volum de recursos gestionats. 

El 58% dels ajuntaments cooperants no disposen de tècnics per a cooperació (89 ajuntaments); només el 13% tenen tècnics específics per a cooperació (18 ajuntaments) i un 25% tenen tècnics de cooperació i altres temes (38 ajuntaments). 

Per trams de població:

· En els municipis de més de 25.000 habitants, el 78% dels ajuntaments que fan cooperació han creat una regidoria compartida o específica per a cooperació i tots han creat una estructura tècnica per a la gestió de les polítiques de cooperació. 

· En els municipis entre 5.000 i 25.000 habitants, gairebé la meitat dels ajuntaments cooperants disposen de regidories específiques o compartides per a cooperació i un 38% disposa de recursos humans per a aquestes tasques. 

· Entre els municipis de menys de 5.000 habitants, el 90% no disposa d’estructures específiques per als temes de cooperació, sinó que la cooperació s’integra en altres regidories, i només el 5% disposa de tècnics per a cooperació (compartits). 

[image: image5.png]4,00% 1,00% 3,00%

m Més de 5 tecnics

M 2 técnics

m 1tecnic

W 1 tecnic compartitamb
altres arees

W cap técnic

® no contesta





3.2.3. Anàlisi pressupostària

L’Ajuntament de Santa Coloma va ser un dels primers ajuntaments que va destinar el 0,7% dels ingressos propis a projectes de cooperació com a resposta a la demanda ciutadana expressada a mitjan anys noranta de dedicar el 0,7% dels ingressos municipals a la cooperació i la solidaritat. Aquesta xifra encara ha anat pujant i el 2007 arribava ja a un 1% dels ingressos propis de l’Ajuntament. 

La fórmula exacta de càlcul no va ser consensuada ni establerta definitivament fins a l’any 2004. És precisament a partir d’aquest moment, i seguint les indicacions establertes en el diagnòstic de la cooperació municipal que es va du a terme, que el càlcul s’ha aplicat de forma més rigorosa i s’ha arribat a l’1% del pressupost municipal. Per tal d’evitar problemes de previsió (tenint en compte que el volum d’ingressos propis municipals solament és calculable a final d’any i, en conseqüència, la relació entre el volum dedicat a cooperació i solidaritat i el pressupost municipal real únicament seria calculable a final d’any), el càlcul es fa a partir dels ingressos municipals propis de l’any anterior.

Per altra banda, el càlcul inclou el cost total del programa de cooperació, i inclou també el cost de gestió (no es comptabilitzen, però, les actuacions d’altres departaments municipals).
 Comptant-ho així, el programa ha superat el llistó del 0,7% de manera constant des de l’any 1999. 

Taula 11: Dotació pressupostària i volum de recursos dedicat a la cooperació

	Any
	Total ingressos propis Ajuntament
	% sobre total ingressos
	Recursos destinats a la cooperació (no s’inclouen altres despeses del programa)

	1996
	22.369.574
	 
	66.111 € 

	1997
	21.956.847
	0,59%
	132.223 €

	1998
	22.340.852
	0,68%
	149.598 €

	1999
	23.664.960
	0,66%
	147.669 €

	2000
	23.574.261
	0,68%
	160.921 €

	2001
	25.800.236
	0,68%
	160.933 €

	2002
	27.793.552
	0,66%
	171.270 €

	2003
	29.247.604
	0,62%
	171.268 €

	2004
	70.632.009,17 
	 
	

	2005
	
	 
	323.997,49

	2006
	40.164.793
	0,92% 
	369.516,10

	2007
	43.379.350
	 1%
	433.793,50 

	2008
	47.019.932
	 1%
	470.199,32



En volum, l’esforç financer que fa actualment Santa Coloma de Gramenet és força elevat en relació amb la pràctica de la resta d’ajuntaments tant de la província com de l’àmbit català, i el municipi ha de prendre consciencia d’aquest fet que el situa en un dels llocs més destacats del rànquing dels municipis catalans.

En termes de distribució per grans tipus d’actuacions, la gran majoria dels recursos (70%) es dediquen al suport als projectes de cooperació a l’exterior a través de la convocatòria de projectes, que serà analitzada més endavant en el document.
 Cal destacar que, almenys fins al 2009, això ha inclòs tant la cooperació indirecta (on l’Ajuntament actua bàsicament com a finançador de les iniciatives de cooperació proposades per les entitats del territori) com la directa (és a dir, la cooperació promoguda i protagonitzada per l’Ajuntament), ja que l’Ajuntament també presentava els seus projectes a la convocatòria i no existia una clara diferència entre ambdues fórmules de cooperació, i això malgrat l’existència d’una trajectòria en matèria d’agermanaments, com s’analitzarà més endavant. No és fins a l’any 2009 que el projecte, que té el suport directe de l’Ajuntament, a Villa El Salvador no s’ha inclòs en la partida pressupostària destinada a la convocatòria, la qual cosa denota un inici de presa de consciència sobre la rellevància i potencial de la cooperació directa i la necessitat d’una gestió pròpia, que no obeeix al raonament competitiu que suposa una convocatòria de projectes.
La taula següent explica la distribució per tipus de despeses de la cooperació colomenca:

Taula 12: Distribució per tipus de despeses

	Tipus de despeses
	

	Projectes de cooperació al desenvolupament (convocatòria)
	Un mínim del 70%

(aquesta partida inclou els projectes d’iniciativa municipal que es presenten també a la convocatòria)

	Accions de sensibilització
	Un màxim del 15%

	Ajuda humanitària i d’emergència 
	Un màxim del 10%

	Altres (quotes a organismes supramunicipals o projectes generals)
	Un màxim del 10%

	Total
	100,0%


A més de la manca de diferenciació entre la cooperació directa i indirecta a la qual fèiem referència, un altre aspecte que val la pena destacar de la distribució vigent és la limitació dels recursos destinats a sensibilització, encara que afortunadament el Pla de Sensibilització ha rebut el suport de la Diputació de Barcelona en el marc del seu programa de suport als plans i accions de sensibilització municipals. 

Com analitzava el diagnòstic del 2004, és important tenir en compte que aquestes normes es van establir l’any 1997, de comú acord en el si del Consell (en el primer reglament de bases per a la convocatòria de subvencions a projectes de cooperació) en un context en el qual semblava indispensable garantir que el màxim possible de recursos financers arribessin als països del sud i en el qual no es veia encara la importància de la transformació de les opinions, mentalitats i comportaments en el nord. 

El context, però, ha canviat, i requereix una revisió de la distribució de la cooperació colomenca, en clau d’aposta pels temes i continguts propis d’una agenda de cooperació municipalista.

3.2.4. La participació d’altres àrees i departaments: la qüestió de la transversalitat

El treball conjunt amb altres àrees i departaments

Enguany s’ha avançat força en la transversalització de la cooperació, particularment en matèria de sensibilització
 (com s’analitzarà degudament en el document). El fet d’existir, per una part, una regidoria/ponència compartida de Cooperació (amb Cultura i Joventut) i, per una altra part, un departament amb les responsabilitats tècniques i de gestió de cooperació ubicat en el marc de la Direcció de l’Àrea de Serveis a la Persona i de la Direcció Adjunta de Serveis Culturals, han afavorit el procés des d’una òptica institucional. 

En primer lloc, cal destacar que existeix una bona informació (com es desprèn de les entrevistes realitzades internament per l’equip planificador) i visibilitat dels esforços de cooperació i solidaritat que fa l’Ajuntament per part d’altres serveis i àrees municipals. Les accions de cooperació i solidaritat, en les seves diferents vessants, són conegudes i molt apreciades.

Les àrees més vinculades a la de Cooperació són la de Joventut a través de l’actual Pla Local de Joventut; Cultura a través del vigent Pla d’Acció Cultural, i Educació a través dels plans de dinàmica educativa. Cal destacar que la cooperació, solidaritat i educació per la pau és un eix d’acció reconegut i explicitat al Pla d’Acció per a la Joventut recentment elaborat en el marc des accions orientades a promoure la cohesió social. 

Taula 13: La cooperació i solidaritat com a eix temàtic del Pla de Joventut

	Cooperació i solidaritat amb infants i joves del tercer món 



	Eix 
	Cohesió social

	Objectiu general 
	8.2 Afavorir la implicació social dels joves

	Objectiu específic
	8.2.1 Promoure la implicació dels joves i la solidaritat davant les desigualtats d’arreu del món



	Descripció de l’activitat:

A més de projectes a favor de centres maternoinfantils, escoles, infància explotada i altres finançats amb el 0,7% dels ingressos propis municipals, l’Ajuntament de Santa Coloma treballa també per la sensibilització dels infants i joves envers els països subdesenvolupats, en col·laboració amb les ONGD i grups de solidaritat, com per exemple a través de projectes de cooperació promoguts per l’Ajuntament amb entitats juvenils i IES de la ciutat, recursos que es poden veure al web Joves i Cooperació de l’Ajuntament de Santa Coloma de Gramenet.



	Beneficiaris:

Joves de la ciutat de Santa Coloma

	Indicadors d’avaluació:

· Nombre d’accions realitzades/any

· Nombre de projectes realitzats amb entitats/joves /any

	Qui durà a terme l’activitat: Departament de Cooperació i Solidaritat, Servei de Cultura i Joventut.

	Pressupost: A determinar segons disponibilitat pressupostària.


Altres àrees, com Promoció Econòmica i Comerç, també han mantingut relacions de col·laboració i treball conjunt, encara que menys institucionalitzades, amb el Departament de Cooperació i Solidaritat, en el marc d’iniciatives com l’edició 2008 d’Expocoloma, les campanyes de Nadal o la Fira del Comerç Just, per fomentar la participació dels mercats municipals. Destaca també la iniciativa des del Gabinet de Seguiment d’Inversions d’Alcaldia d’associar el Departament de Cooperació al projecte d’intercanvi amb municipis turcs per la Federació de Municipis i Províncies espanyol i el seu equivalent turc, per donar una visió internacional conjunta de l’Ajuntament i acostar les dues branques de cooperació al desenvolupament i cooperació europea. 

En darrer terme, es troben el conjunt d’àrees que, fent accions internacionals (per exemple des de Participació s’ha participat en iniciatives internacionals sobre drets humans –com la V Conferència Ciutats pels Drets Humans de Lió el 2006–; des de Serveis Socials en iniciatives europees com EQUAL en matèria de cohesió social), no han treballat encara en col·laboració amb el Departament de Cooperació i Solidaritat, obeint a una lògica segons la qual les relacions internacionals no van de la mà amb la cooperació i la solidaritat.

Existeix, en definitiva, un capital de transversalitat que és necessari capitalitzar i promoure, particularment amb aquelles àrees (com Alcaldia, el Gabinet de Seguiment d’Inversions) que disposen d’una vocació internacional i on existeixen sinergies a explorar.

Iniciatives solidàries promogudes pel personal de l’Ajuntament

Per una altra banda, pel que fa a les iniciatives promogudes pel personal de l’Ajuntament, cal destacar el Grup Zeroset-i-més integrat per treballadors que destinen el 0,7% de la seva nòmina al suport de projectes de cooperació, a més d’editar materials de sensibilització. El repte del grup és arribar a incorporar el 100% total de la plantilla. 

L’objectiu del Zeroset-i-més és cofinançar projectes de cooperació al desenvolupament de països del sud, que suposin estructures de futur per tal de facilitar el desenvolupament econòmic, social i humà de les poblacions a les quals beneficien. Cada any es donen suport a 3 projectes d’ONG que treballen a diferents països, organitzen trobades, xerrades o activitats d’informació i de difusió i publiquen un butlletí. Alguns dels projectes als quals s’ha donat suport fins ara són: 

· Assistència educativa i sanitària als infants sahrauís.
· Nutrició bàsica a menors de 5 anys a Etiòpia.
· Cooperativa agropecuària al Brasil.
A més, per tal de promoure la màxima participació possible de totes les persones que treballen a l’Ajuntament, s’organitzen diferents activitats, tal com:

· Esmorzars cada trimestre a algun local cèntric de la ciutat.

· Xerrades per informar dels projectes.

· Exposicions dels projectes als quals es dóna suport.

· Reunions setmanals obertes a tothom.
· A més, periòdicament, el grup elabora el Zeroset-i-més informa, un butlletí d’informació adreçat a tots els treballadors i les treballadores amb l’objectiu de comunicar l’evolució dels projectes als quals es dóna suport, així com incloure articles sobre temes d’actualitat relacionats amb la solidaritat i la cooperació i opinions dels treballadors i treballadores, etc.

3.3. Els continguts de la cooperació colomenca: agenda i modalitats

El model de cooperació que ha portat a terme el municipi de Santa Coloma es pot qualificar de model “mixt” que combina dues modalitats principals: els “agermanaments-cooperació”, per una banda, i la clàssica convocatòria de projectes d’ONG, per una altra. Aquest model, que és característic de molts municipis catalans, presenta, però, una especificitat a Santa Coloma de Gramenet, en el sentit que no existeix una separació estricta entre la línia d’agermanaments (que seria el camp de la cooperació directa de l’Ajuntament com a institució) i una línia de convocatòria de projectes (que seria el camp de les ONG). 

Al contrari, com ja va ser evocat al diagnòstic portat a terme l’any 2004, resulta difícil identificar a la pràctica aquestes dues modalitats, ja que les accions emmarcades dins dels agermanaments es “fonen” dins de la convocatòria i apareixen com a projectes “normals”, sotmesos als mateixos procediments de selecció que els projectes presentats a iniciativa d’una ONG local. 

Tenint en compte aquesta particularitat, l’anàlisi que s’ofereix a continuació s’ha estructurat de la manera següent: en primer lloc, s’ofereix una visió agregada quantitativa dels eixos temàtics, sectors d’intervenció, països i zones geogràfiques, així com de la tipologia de projectes als quals es dóna suport. En segon lloc, l’anàlisi se centra en la fórmula agermanaments, en un esforç per identificar les tendències de la cooperació “directa” colomenca (encara que, com s’ha esmentat, aquesta cooperació directa es fon amb la cooperació indirecta). En tercer lloc, s’ofereix una anàlisi del sistema de convocatòria de projectes, centrant l’atenció en les bases i el procediment de selecció i seguiment dels projectes. En darrer terme, l’anàlisi se centra en les accions de sensibilització i incidència que tenen el suport de l’Ajuntament de Santa Coloma de Gramenet.
 

3.3.1. Anàlisi agregada quantitativa dels eixos temàtics i sectors d’intervenció, dels països i zones geogràfiques i de la tipologia de projectes

Distribució geogràfica

Tal com s’assenyala en el diagnòstic realitzat el 2004, fins a aquest any hi ha una clara predominança dels tres països de l’Amèrica Central i el Carib que han estat tradicionalment el destí preferent de la cooperació colomenca: Nicaragua, Guatemala i Cuba, seguits per Marroc, Perú i Equador. 

En aquests darrers anys, les distribucions han variat una mica, malgrat que Nicaragua continua sent, amb diferència, el país que rep més fons de la cooperació colomenca (i on es porten a terme més projectes), seguit ara per Marroc, Guatemala, Cuba i Equador. Així doncs, entre els països on es destinen més fons de cooperació, Marroc és el que ha experimentat un creixement més important en aquests últims anys, igualant amb Nicaragua el nombre de projectes que s’han portat a terme en el país per part d’entitats colomenques.

Per altra banda, cal destacar que en els últims anys s’han finançat projectes en nou països que mai no havien estat destí de la cooperació colomenca, com la República Democràtica del Congo, Mauritània o Etiòpia. Es pot constatar, doncs, d’una banda, un increment de la cooperació destinada a l’Àfrica subsahariana en els últims anys, com també la destinada al Magrib i el Sàhara, en consonància amb les tendències actuals de la majoria de donants i actors de la cooperació a Espanya. I, de l’altra, que excepte en pocs casos com el de Marroc, Nicaragua i darrerament Perú no hi ha gaire continuïtat en el suport; alguns anys es dóna suport a projectes en països als quals els anys següents no es torna a donar suport, com ho demostren la gran quantitat de països als quals només s’ha donat suport a un únic projecte, com Bolívia, Hondures, Etiòpia, Mauritània, Colòmbia, República Dominicana, etc.

També cal destacar l’aparició de Santa Coloma com a destí de la cooperació, referit a les accions de sensibilització que es porten a terme en el municipi i que s’han potenciat en els darrers anys, tal com demostra el fet que aquestes ocupen el sisè lloc per volum de fons rebuts a la convocatòria.

La taula següent recull la distribució de la convocatòria per països. S’assenyalen amb un color diferent els països on Santa Coloma de Gramenet té relacions de cooperació a partir d’agermanaments o d’altres mecanismes. 

Taula 14: Distribució de la convocatòria per països 1996-2009
	PAÍS
	Total (en €)
	% / Total
	Nombre proj.

	Nicaragua
	337.734
	18,7%
	24

	Marroc
	266.479
	14,8%
	24

	Guatemala
	175.381
	9,7%
	13

	Cuba
	160.447
	8,9%
	13

	Equador
	139.083
	7,7%
	11

	Santa Coloma - sensib.
	126.325
	7,0%
	15

	Perú
	105.686
	5,9%
	13

	Gàmbia
	95.157
	5,3%
	7

	El Salvador
	89.237
	4,9%
	7

	Sàhara
	88.551
	4,9%
	12

	Xile
	27.309
	1,5%
	3

	Burkina Faso
	26.896
	1,5%
	3

	Guinea Equatorial
	26.116
	1,4%
	3

	Brasil
	26.014
	1,4%
	3

	Bolívia
	24.040
	1,3%
	1

	Hondures
	18.030
	1,0%
	1

	Mèxic
	18.000
	1,0%
	2

	Paraguai
	11.571
	0,6%
	3

	Etiòpia
	10.750
	0,6%
	1

	Mauritània
	10.681
	0,6%
	1

	Colòmbia
	6.806
	0,4%
	1

	Rep. Dem. Congo
	6.640
	0,4%
	1

	República Dominicana
	5.842
	0,3%
	1

	Diversos
	2.667
	0,1%
	1

	Total general
	1.805.442
	100,0%
	164


Taula 15: Distribució de la convocatòria per regions 1996-2009
	DISTRIBUCIÓ GEOGRÀFICA PER REGIONS 1996 - 2009
	 Total (en €)
	 % / Total

	Amèrica Central i Carib
	804.671
	44,6%

	Amèrica del Sud
	340.510
	18,9%

	Magrib i Sàhara
	355.030
	19,7%

	Àfrica subsahariana
	176.239
	9,8%

	Santa Coloma-Sensibilització
	126.325
	7,0%

	Diversos
	2.667
	0,1%

	TOTAL
	1.805.442
	100,0%

	
	
	

	FONT: Elaboració pròpia, a partir de les dades facilitades per l’Ajuntament de Santa Coloma
	
	


Il·lustració 3: Distribució de la convocatòria per regions 1996-2009

Eixos temàtics i sectors d’intervenció

El diagnòstic realitzat al 2004 mostra una evolució qualitativa en el contingut de la cooperació colomenca de projectes més assistencials i d’emergència a projectes més relacionats amb el municipalisme i el desenvolupament comunitari. Aquesta tendència ha continuat aquests últims anys, malgrat que seguim trobant una diversitat de sectors d’intervenció considerable.

Cal destacar que es destina una proporció molt considerable de fons a projectes relacionats amb dones, tant per a formació com per a integració laboral; és aquest col·lectiu el destinatari majoritari dels fons de cooperació del municipi.

Una altra qüestió destacable és l’aparició de projectes relacionats amb les noves tecnologies, fins i tot presentats per organitzacions ja veteranes en la convocatòria, la qual cosa demostra el canvi d’orientació i adaptació al nou context de la cooperació internacional que també experimenten les entitats de cooperació colomenques. De totes maneres, continua havent-hi un pes important de projectes orientats a qüestions més assistencialistes, com temes de construcció, aigua, sanitat, etc., la qual cosa també indicaria que no totes les organitzacions estan adaptant-se a aquests canvis en el context.

Taula 16: Distribució de la cooperació segons sectors 1996-2009

	SECTOR
	IMPORT (€)
	% / TOTAL

	Dones
	354.567
	19,6%

	Desenvolupament comunitari
	246.816
	13,7%

	Emergència
	184.448
	10,2%

	Educació
	173.062
	9,6%

	Sanitat
	165.459
	9,2%

	Sensibilització
	132.825
	7,4%

	Drets 
	109.306
	6,1%

	Joventut
	83.702
	4,6%

	Comerç
	75.331
	4,2%

	Aigua
	71.776
	4,0%

	Habitatge
	49.177
	2,7%

	Municipalisme
	46.821
	2,6%

	Infància
	35.464
	2,0%

	Ajut humanitari
	31.333
	1,7%

	Drets sindicals
	19.302
	1,1%

	Infraestructures de comunicació
	15.972
	0,9%

	Cultura
	10.083
	0,6%

	Total general
	1.805.442
	100,0%

	FONT: Elaboració pròpia, a partir de les dades facilitades per l’Ajuntament de Santa Coloma


Il·lustració 4: Distribució sectorial agregada de la cooperació colomenca 

3.3.2. Anàlisi dels agermanaments existents i altres relacions orientades a reforçar la cooperació directa de l’Ajuntament

La ciutat de Santa Coloma ha establert, al llarg dels anys, diverses relacions i agermanaments amb diferents ciutats del Nord (els anomenats acords d’amistat i agermanament a Europa) i del Sud (els anomenats agermanaments solidaris). 

Els agermanaments amb ciutats del Nord: 

els acords d’amistat i agermanament a Europa

Al Nord, Santa Coloma de Gramenet està agermanada amb els ajuntaments d’Alès a Cévennes (França), Cogoletto (Itàlia), Kilmarnock i Laudoun (Escòcia-Gran Bretanya), Huelma (Jaén) i Cabra (Còrdova).

L’experiència de la ciutat de Santa Coloma de Gramenet en l’àmbit dels agermanaments es remunta a l’any 1979, després de les primeres eleccions municipals democràtiques, a partir d’una proposta de representants d’un club esportiu de petanca que tenia relacions amb un club francès de la ciutat d’Alès a Cévennes (regió Pont du Gard, sud de França). A partir de la participació en diversos tornejos esportius, l’ajuntament francès, que ja estava germanat des de feia dècades amb altres municipis europeus en la coneguda tradició francesa de després de la Segona Guerra Mundial, va proposar l’agermanament també amb Santa Coloma de Gramenet. En aquells moments, la relació es va centrar en l’intercanvi esportiu, cultural, juvenil i en els intercanvis infantils d’estiu. 

Els altres agermanaments amb ciutats europees es van catalogar com a “acords d’amistat i agermanament”, i el seu contingut inicial va ser essencialment el d’un intercanvi cultural. Aquests agermanaments es van agrupar amb l’anterior de la ciutat francesa d’Alès i amb nous acords d’agermanament, Huelma (Jaén) i Cabra (Còrdova), dues poblacions andaluses on van néixer molts immigrants colomencs dels anys 60. Amb el títol “agermanaments amb Europa”, aquests acords es gestionaven políticament i tècnicament de manera separada dels agermanaments de cooperació per al desenvolupament. 

Com un projecte independent d’aquest procés d’agermanaments amb Europa, però de manera paral·lela durant els anys 90, es va fer un procés fins a arribar a un agermanament col·lectiu de 10 poblacions catalanes, franceses i d’Andorra que tenen el nom comú de “Santa Coloma” (o “Sainte Colombe”) a causa d’orígens històrics coincidents amb l’extensió de la popularitat de la llegenda sobre el personatge històric de Santa Coloma. La gestió d’aquest agermanament, com la dels agermanaments europeus, corresponen a un comissionat delegat de l’Alcaldia. 

Finalment, cal destacar que Santa Coloma de Gramenet és membre del Consell Català del Moviment Europeu (CCME). El CCME és una associació pluralista i independent amb personalitat jurídica pròpia, formada per col·lectius i persones físiques que desenvolupa les seves activitats europeistes dins de l’àmbit territorial de Catalunya. Està integrada per una àmplia representació de la societat catalana –partits polítics, organitzacions empresarials, organitzacions sindicals, ajuntaments, universitats, associacions econòmiques, professionals i acadèmiques– que és el reflex de la pluralitat professional, ideològica i política de la societat civil d’Europa, i treballa conjuntament en la construcció d’una Europa unida.

Els agermanaments amb ciutats del Sud

Actualment, la ciutat de Santa Coloma de Gramenet està agermanada amb 4 ajuntaments: Jalapa (Nicaragua), Villa el Salvador (Perú), Edchera (daira sahrauí) i La Habana del Este (Cuba). 

Taula 17: Ciutats agermanades actualment amb Santa Coloma de Gramenet

	País
	Població
	Característiques
	Ajuntaments que també estan agermanats
	Estat actual
	Any d’inici

	
	
	
	
	
	formal
	informal

	Cuba
	La Habana del Este
	Al costat de La Habana Vieja. Té uns 90.000 habitants distribuïts en diversos nuclis al llarg de 25 km de costa. És l’agermanament de cooperació més recent.


	 
	Continuïtat 
	1988
	1979

	Nicaragua
	Jalapa
	Població rural del nord del país a prop de la frontera amb Hondures amb una important tradició de lluita social i política. Té uns 50.000 habitants dispersos en unes 20 comunitats que viuen del cultiu de cafè, tabac i els anomenats grans bàsics.


	També agermanada amb Champigny sur Marne. Existeix una coordinació tripartida.
	Continuïtat
	1985
	1981

	Sàhara
	Edchera
	Aquesta daira sahrauí (6.000 habitants) es troba actualment en els campaments de refugiats de Tindouf, al sud d’Algèria, a l’espera del procés d’autodeterminació segons els acords de les Nacions Unides.


	L’Ajuntament de Santa Coloma forma part de la Junta Permanent de la Coordinadora d’Ajuntaments Solidaris amb el Poble Sahrauí-CCASPS.
	Continuïtat
	1987
	1986

	Perú
	Villa El Salvador
	Situada al costat sud de Lima. És un dels anomenats “pobles joves” fundat fa només 30 anys, però que ja arriba als 400.000 habitants. És conegut per la seva història d’autoorganització i pel seu projecte modèlic de desenvolupament integral que l’ha fet guanyar diversos guardons de reconeixement internacional.

	També compta amb el suport econòmic de l’Àrea Metropolitana de Barcelona i el d’altres ciutats i mancomunitats europees: Rezéle-Nantes (França) i Amstelveen (Holanda). 


	Continuïtat
	1986
	1985


Per altra banda, existeixen un conjunt de ciutats amigues: Alausí i San Vicente (Equador); Bendathouaguin (Burkina Faso); Tànger i Alhucemas (Marroc); El Viejo (Nicaragua), i Diabugu Batapa (Gàmbia).

Origen i breu història dels agermanaments

L’origen dels agermanaments amb ciutats del Sud es remunta al començament de la dècada dels anys 80, quan es van portar a terme diverses activitats i campanyes de “solidaritat política” centrades molt especialment en la solidaritat amb la revolució sandinista nicaragüenca i el suport a altres causes a l’Amèrica Llatina (Xile, Argentina, El Salvador, Guatemala...) o altres llocs de l’escena internacional: Palestina, Sàhara Occidental, etc. Aquestes propostes d’agermanament estaven impulsades per grups polítics, sindicats o plataformes d’entitats socials amb un pes important de les associacions de veïns. El seu contingut tenia una forta carrega formal i simbòlica en l’àmbit polític i no tant en acció concreta de cooperació. 

Des d’un punt de vista cronològic, l’agermanament més antic és amb la ciutat de Jalapa, a Nicaragua, signat el 1985. En 1986 se signa l’agermanament amb la ciutat peruana de Villa el Salvador i, un any després, Santa Coloma de Gramenet signa el conveni d’agermanament amb la daira sahrauí d’Edchera i el Sàhara Occidental.

L’agermanament amb La Habana del Este té lloc deu anys més tard, el 1998, però en realitat la relació de cooperació amb municipis cubans també és de la mateixa data dels altres agermanaments. Encara que no es va plasmar en un agermanament oficial amb un municipi, al voltant de l’any 1985 Santa Coloma va signar un acord de cooperació amb l’Instituto Cubano de Amistad con los Pueblos, que es pot considerar equivalent a un agermanament. 

A partir de 1997, la recent creada Regidoria de Cooperació i Solidaritat, amb l’objectiu de reforçar les relacions amb les ciutats agermanades, va engegar una acció anomenada Ciutats Amigues que recollia el concepte d’acords d’amistat i cooperació i que se centrava en la realització periòdica de Trobades de Ciutats Amigues, normalment formant part del programa de la Setmana de la Solidaritat que se celebra anualment. 

En aquestes trobades –es van celebrar 3 en total– participaven alcaldes o regidors municipals convidats de les ciutats agermanades del sud, però també tècnics o directors de projectes d’allà i responsables de grups de solidaritat o d’ONG amb projectes/actuacions en alguna d’aquestes poblacions agermanades. Les trobades també estaven obertes a ciutats en les quals es feien accions de cooperació encara que no estiguessin agermanades formalment amb Santa Coloma de Gramenet, i es promovien relacions amb altres ciutats també agermanades amb les mateixes ciutats. Aquestes trobades tenien com a objectiu revisar i actualitzar la relació entre les ciutats i acordar noves accions tant de cooperació com d’intercanvi. 

És important analitzar com durant el temps que es va impulsar aquesta iniciativa l’Ajuntament de Santa Coloma col·laborava en una doble via amb les ciutats agermanades: directament amb un projecte municipal i indirectament amb un projecte d’un grup de Santa Coloma que col·laborava amb un grup civil de la ciutat agermanada.
 

Un factor important a retenir és que algunes de les entitats van desenvolupar un “sentit de la propietat de l’agermanament”, i es van crear situacions de quasi monopoli dels agermanaments.
 En aquest sentit, val la pena destacar que a la ciutat de Santa Coloma de Gramenet no han funcionat els comitès d’agermanament, però aquesta funció de coordinació i intercanvi d’informació sobre els agermanaments l’ha portat a terme, en certa manera, el Consell de Cooperació al llarg d’aquest període i també s’ha fet efectiva a les reunions obertes de les Trobades de Ciutats Amigues.

Valoració i situació actual

De l’anàlisi en profunditat de cada agermanament,
 es desprèn que Santa Coloma actualment disposa de quatre models particulars d’agermanament. 
En efecte, les dimensions de cadascuna de les ciutats agermanades, així com la tipologia de les relacions mantingudes en el marc del procés d’agermanament, han estat molt diferent. Tots quatre agermanaments, excepte l’establert amb Edchera (el qual es va fer per raons polítiques de suport a un poble), es van establir sobre les bases d’unes relacions prèvies entre entitats colomenques amb entitats dels territoris del Sud. Pel que fa als criteris de selecció pels agermanaments, cal destacar que ha prevalgut un criteri de solidaritat política (Nicaragua, RASD, Cuba). En canvi, Villa El Salvador i potser La Habana del Este es poden considerar municipis amb problemes comparables, en certs aspectes, a Santa Coloma de Gramenet (perifèria d’una gran ciutat amb presència d’immigració des de l’interior del país).

Tot i tenint certs alts i baixos, els agermanaments han estat, fins ara, un marc important de canalització de la cooperació municipal, especialment en el cas de Jalapa (Nicaragua), des de 1985. Com a mostra d’aquesta importància, es pot destacar el fet que més de quatre centenars de colomencs han passat per alguna de les ciutats agermanades. La fórmula dels agermanaments ha tingut, doncs, el mèrit d’inscriure una part important de les accions de cooperació dins d’un marc de relacions durables, i de fer intervenir de manera activa i concertada l’Ajuntament i les entitats del municipi que han volgut implicar-se en aquesta proposta. 

Tot i així, la cooperació directa necessita ser revisada i replantejada, tenint en compte les evolucions dels contextos (tant als països del Sud com al mateix territori colomenc amb l’arribada de població immigrada de diversos territoris nous), així com les tendències que comencen a dibuixar-se en matèria de cooperació municipalista. L’objectiu no és altre que poder aprofitar tot el potencial que ofereix la cooperació directa per Santa Coloma de Gramenet, partint de l’experiència i el recorregut dels seus agermanaments i altres experiències de cooperació.

En aquest sentit, cal destacar que la relació de Santa Coloma amb les ciutats agermanades ha entrat des de fa alguns anys, en major o menor grau segons el territori i les possibilitats reals ofertes pel context sociopolític, en un terreny més directe de relació entre els municipis, a partir de la interrelació entre les instàncies municipals i les entitats del territori no exclusivament centrades en cooperació, mitjançant, però, fonamentalment la fórmula de projectes, encara que existeixen perspectives que en un futur s’ampliï la col·laboració a accions de cooperació tècnica, de gestió municipal, cultural, etc. Es tracta d’una línia a potenciar en el marc d’una visió estratègica a mitjà i llarg termini que és necessari construir o reconstruir, segons els casos.

Pel que fa a la participació en xarxes de municipis, aquesta es troba en un estadi preliminar. És cert que la cooperació amb algunes ciutats agermanades (particularment amb Villa El Salvador actualment i abans amb Japala) es fa en coordinació amb altres ciutats europees que també estan agermanades o tenen projectes de cooperació, però encara no s’ha arribat al plantejament de projectes de cooperació directa compartits amb altres municipis. També es tracta d’una línia a potenciar, i s’han d’explorar també les possibilitats d’articular el programa dels agermanaments de cooperació amb la resta d’experiències d’agermanament de la ciutat en relació amb Europa. 

Finalment, pel que fa a la receptivitat i la implicació per part de la ciutadania en els agermanaments, sembla que hi ha (a partir de les xerrades mantingudes per l’equip encarregat del diagnòstic amb entitats del territori) un cert distanciament (excepció feta d’algunes associacions històriques). Sembla que no hi ha suficient informació sobre la situació de l’agermanament, els seus objectius, les activitats realitzades, etc.; fins i tot la participació d’algunes entitats del territori (entitats educatives o sanitàries en alguns agermanaments) és poc coneguda. Una major informació així com una clara aposta per la participació social en els agermanaments dels actors colomencs (i no únicament els actors especialitzats en cooperació i solidaritat) sembla necessària, una participació que necessita prendre en compte tant el canvi suposat pel relleu generacional dels grups i les persones que van impulsar els processos d’agermanaments els anys 80 i 90 com el canvi social a la ciutat que ha suposat l’arribada de població immigrada.

3.3.3. Anàlisi del sistema de cofinançament dels projectes de cooperació al desenvolupament 

Evolució històrica

L’Ajuntament de Santa Coloma de Gramenet cofinança projectes de cooperació internacional al desenvolupament (i accions de sensibilització i solidaritat) a través d’una convocatòria pròpia de subvencions que es gestiona segons un conveni de col·laboració amb el Fons Català de Cooperació al Desenvolupament (FCCD), segons el qual és l’Ajuntament de Santa Coloma de Gramenet qui fa una convocatòria pública anual de subvencions a projectes de cooperació i accions de sensibilització, segons les bases vigents aprovades l’any 2005 (en procés de revisió i adaptació a la nova legislació actual sobre subvencions).
Taula 18: Volums destinats a les convocatòries anuals
	Any
	Import (€)
	Nombre projectes
	Import mitjà per projecte

	1996
	53.978,00
	8
	6.747,25

	1997
	108.419,00
	8
	13.552,38

	1998
	108.419,00
	8
	13.552,38

	1999
	123.368,00
	8
	15.421,00

	2000
	113.777,00
	9
	12.641,89

	2001
	113.777,00
	9
	12.641,89

	2002
	118.476,00
	11
	10.770,55

	2003
	118.476,00
	14
	8.462,57

	2004
	120.832
	12
	10.069,35

	2005
	132.361,51
	15
	8.824,10

	2006
	132.361,51
	14
	9.454,39

	2007
	0,00
	
	

	2008
	0,00
	
	


	2009
	145.455,20
	16
	9.090,95


El diagnòstic realitzat al 2004 analitzava la convocatòria en el període 1996-2003 i destacava que s’observava un estancament de la quantitat total dedicada a la convocatòria i un augment del nombre de projectes als quals es donava suport i, per conseqüència, una reducció de l’import mitjà. Efectivament, des de l’any 2000 fins al 2003 l’import destinat a la convocatòria es va mantenir bastant estable entorn dels 115.000 euros, malgrat que el nombre de projectes a què es donava suport va passar de 9 l’any 2000 a 14 el 2003 (es va destinar, per tant, menys diners per cada projecte).

En aquests últims anys, del 2004 al 2009, però, l’import total destinat a la convocatòria ha augmentat progressivament, i ha representat un augment de més del 20% des de l’any 2000 fins al 2009. En aquest període, el nombre de projectes als quals es dóna suport anualment ha oscil·lat entre els 12 i els 16 projectes, i s’ha mantingut, doncs, la tendència ja detectada en el període anterior. Es constata, doncs, una tendència al suport a microprojectes i, sobretot, a reduir l’import de la subvenció en relació amb els fons demanats per les organitzacions. En aquest sentit, cal assenyalar que es prioritza donar suport a tots els projectes que “aproven” en la valoració tècnica que fa el FCCD, malgrat que això impliqui atorgar en la majoria dels casos menys del 50% de la quantitat sol·licitada per l’ONG, que concentrar els recursos en aquells projectes que obtenen una millor valoració tècnica.

Anàlisi del sistema de convocatòria

Des del 1996 i fins al 2004 s’utilitzen les bases generals de la Diputació de Barcelona, unes específiques per als projectes de desenvolupament i unes altres per als de sensibilització. 

El 2004, com a resultat del procés participatiu que es porta a terme per a l’elaboració de l’Agenda 21 de la Cooperació i la Solidaritat, sobretot en el marc del Consell de Solidaritat i Cooperació, es redacten unes noves bases. Aquestes bases estan en la línia dels Objectius 2015 de la Cimera del Mil·lenni de les Nacions Unides i també suposen una adaptació a la nova Llei de subvencions. Les bases que s’utilitzen des del 2004 estan en la línia d’un model de cooperació descentralitzada mixt amb una part de suport per a l’acció de les ONG, preferentment locals o amb vinculació local, i una línia d’acció pròpia i directa municipal a través dels agermanaments o acords de col·laboració específics. Així doncs, des del 2004, cada any s’han anat aprovant, en el marc de la convocatòria, projectes portats a terme a les ciutats agermanades i presentats per l’Ajuntament. El 2009 suposa el primer any on el projecte a Villa El Salvador no es comptabilitza dins la convocatòria de projectes.

Les bases també recullen la col·laboració amb el Fons Català de Cooperació al Desenvolupament per al seguiment i l’avaluació dels projectes, segons la nova Llei de subvencions. D’aquesta manera, s’unifiquen diversos documents anteriors en un de sol: bases, conveni amb el FCCD, criteris de selecció i model per a la presentació de subvencions.

Les novetats més destacables respecte a les bases anteriors són l’ampliació de les bases a subvencions per a activitats de sensibilització, l’especificació de la forma de selecció dels projectes (a través d’una Comissió de Subvencions) i, sobretot, l’especificació dels criteris de selecció i puntuació.
Requisits de les entitats sol·licitants i perfil d’aquestes
Les bases estableixen que poden ser beneficiàries de les subvencions “les associacions ciutadanes degudament inscrites i que tinguin entre els seus objectius la cooperació al desenvolupament i el foment de la solidaritat”. Més endavant, especifica més els requisits i criteris de valoració d’aquestes entitats:

Taula 19: Requisits de les entitats sol·licitants

5.5. Promotors del projecte

5.5.1.Experiència de l’entitat en projectes anteriors

5.5.2.Valoració de l’activitat desenvolupada a Santa Coloma de Gramenet per l’entitat: activitat regular i experiència acumulada acreditada documentalment. 

5.5.3.Valoració de l’entitat envers principis bàsics com el funcionament i la regulació democràtica dels òrgans de govern, transparència i pluralitat del finançament, i claredat i publicitat de la fi social.

5.5.4.Relació entre l’ONG sol·licitant i el soci local.

Puntuació: Fins a 1 punt

5.6. Participació

5.6.1.Que potenciï la participació d’altres grups o associacions ciutadanes. 

5.6.2.Que promogui la participació dels nous immigrants residents a la ciutat al projecte. 

5.6.3.Que garanteixi la participació dels beneficiaris i beneficiàries de l’acció.

Puntuació: Fins a 1 punt

5.7. Integració i coordinació d’accions

Tots els projectes que s’integrin i es coordinin amb les actuacions promogudes pel FCCD.

Puntuació: Fins a 1 punt

Total puntuació en relació amb l’entitat sol·licitant: 3 punts

Puntuació màxima total: 10 punts

Així doncs, la valoració de l’entitat, segons l’especificat a les bases, representa un 30% de la valoració total del projecte. En canvi, a la fitxa de valoració del FCCD l’apartat dedicat a valorar l’entitat sol·licitant (que no segueix els mateixos criteris que els establerts a les bases) representa només 11 punts sobre un total de 100, i, per tant, un 11%. Tal com esmentàvem, els requisits que es detallen a la fitxa de valoració del FCCD no coincideixen totalment amb els de les bases: per exemple, en la fitxa del FCCD no es té en compte la participació de nous immigrants residents a la ciutat al projecte, com tampoc que garanteixi la participació dels beneficiaris en l’acció (aspecte que està previst en una altra part).

Per altra banda, els requisits de les entitats que poden sol·licitar fons no queden del tot clars a les bases de Santa Coloma:

· No s’especifica clarament que les entitats hagin de tenir seu social al municipi (malgrat que aquest aspecte es valora posteriorment per a l’adjudicació pressupostària dels projectes, de la mateixa manera que la seva implicació en el territori –mesurada per les activitats de sensibilització portades a terme, així com per la participació en el Consell, per la qual cosa, per a una major transparència en el procés caldria fer-hi menció també a les bases).

· Tampoc no s’especifica l’antiguitat mínima de les entitats. De fet, aquest és un criteri que el FCCD té en compte a l’hora de fer la valoració tècnica dels projectes de la convocatòria de Santa Coloma i, per tant, caldria també explicitar-ho més a les bases.

· Finalment, no s’explica la puntuació mínima que han d’assolir les entitats per tal de ser considerats els seus projectes.

Altres qüestions importants són:

· A les bases, s’especifica que han de ser associacions, requisit que, si és rigorós, implicaria que altres formes jurídiques com les fundacions quedarien fora. Caldria, doncs, canviar el terme per un altre de més genèric com el d’entitat o organització.

· Per altra banda, un altre tema que també es té en compte en la valoració complementària que porta a terme l’Ajuntament (complementària a la valoració tècnica dels projectes que porta a terme el FCCD) és la relativa a haver justificat adequadament les anteriors subvencions. Caldria plantejar si aquest, lluny de ser un criteri de valoració, no hauria de ser un criteri excloent i, per tant, estar degudament explicitat a les bases i no formar part del procés de valoració tècnica (amb menor o major puntuació segons el nombre d’anys que s’han justificat), sinó d’una primera selecció de caire administratiu (no podrien rebre fons aquelles entitats que tinguessin projectes no justificats).

· Però sobretot, com ja anunciàvem abans, no hi ha una correspondència total entre els requisits que apareixen a les bases i els que utilitza el FCCD en la seva fitxa de valoració dels projectes, tal com veurem que passarà amb la valoració dels projectes.

Si ens fixem en les entitats beneficiades històricament, cal assenyalar, tal com es feia en el diagnòstic del 2004, que les ONG membres del Consell de Solidaritat i Cooperació han estat les principals receptores d’ajuts. A continuació, figuren les administracions locals del sud i, finalment, les ONG que no són membres del Consell i les ONG del sud. Cal assenyalar que es destina més quantitat al suport a les administracions locals que a les ONG del Sud (cosa que no passa en tots els ajuntaments). 

Pel que fa als projectes de sensibilització, cal tenir en compte que, a cada convocatòria, només un 15% dels recursos pot anar destinat a donar suport a aquest tipus de projectes, la qual cosa implica que es donen suport a pocs projectes cada any. Des de la creació de l’entitat Casa de la Solidaritat i la Pau
 el 2006, aquesta entitat ha rebut finançament cada dos anys (el suport és bianual), i en aquests anys representa més del 50% dels fons destinats a sensibilització. Així doncs, cal tenir en compte que aquesta entitat, nascuda per ser una plataforma de segon grau de les entitats de cooperació del territori, competeix en certa forma amb aquestes, ja que acapara gran part dels fons destinats a sensibilització. Si això determina que els anys en què es dóna suport a la Casa de la Solidaritat no es pot donar suport a altres projectes de sensibilització de qualitat, caldria potser replantejar el format de col·laboració amb aquesta.

Anàlisi de les bases de la convocatòria i comparació amb altres municipis

Com evocàvem en línies anteriors, les bases de la convocatòria estableixen que es pot destinar un 15% de l’aportació total de cada convocatòria per a propostes d’accions de sensibilització a la ciutat en matèria de cooperació, solidaritat i educació per la pau. En les bases d’altres municipis com Cornellà de Llobregat, es marquen percentatges similars per a activitats de cooperació i sensibilització, malgrat que en la majoria d’ajuntaments no s’especifica clarament aquesta distribució.

La tipologia de projectes objecte de la convocatòria és molt ample, i es defineixen com a aquells “projectes adreçats al desenvolupament humà dels països més empobrits i als sectors de la població més desprotegida”. Els projectes d’emergència estan expressament exclosos de la convocatòria. Com a condicions específiques d’aquests projectes, s’assenyala que han de promoure el desenvolupament sostingut i integral de les comunitats, així com els “llaços culturals, el treball conjunt i la coparticipació”. Cal assenyalar, però, que més endavant es dóna una idea més precisa de la tipologia de projectes a finançar en l’àmbit de la cooperació (no de sensibilització). Es valoraran aquells projectes:

· d’atenció primària de salut i educació bàsica.
· que afavoreixin el respecte al medi ambient i promoguin el desenvolupament sostenible.
· que impulsin la defensa de la democràcia local i els drets humans.
· que permetin una continuïtat.
Taula 20: Exemples d’altres municipis
A altres municipis, es fa una definició més precisa de la tipologia de projectes a finançar:

· Per exemple, les bases de Cornellà de Llobregat especifiquen que es donarà suport a projectes de l’economia social (cooperatives de treballadores i/o camperols, projectes d’autoocupació, xarxes de comerç just, etc.).
· Les bases de Molins de Rei fan prevaler aquells projectes que ja estan en marxa, amb l’objectiu de garantir la continuïtat del suport i la concentració d’esforços en una zona concreta.

· Les bases de Granollers distingeixen cinc tipologies de projectes als quals es dóna suport: i) projectes de cooperació ii) sensibilització iii) de promoció de cultura de la pau iv) d’acollida temporal d’infants vi) d’emergència 

· Per últim, cal destacar que a les bases de Sant Joan Despí es distingeixen dues tipologies de projectes: i) projectes de cooperació que també desenvolupin activitats de sensibilització al municipi i ii) projectes de cooperació que fomentin la participació de joves del municipi en els mateixos

Els criteris definits a Santa Coloma són, en definitiva, de caire bastant generalista i no apunten cap a projectes generadors d’ingressos o que posin en marxa dinàmiques de desenvolupament local. L’única referència concreta a la tipologia de projectes que es fa és a projectes de caire més assistencialista, com són els de salut i educació, i els altres criteris són aplicables a molts tipus de projectes.

Pel que fa a la durada dels projectes finançats acostuma a ser anual, malgrat que les bases accepten els projectes bianuals o plurianuals sempre que aquesta circumstància estigui plenament justificada per l’acció a realitzar, el cost o alguna altra circumstància a valorar per la Comissió de Subvencions (el suport a projectes anuals és el més habitual a altres bases de municipis similars). Cal destacar, a més, que les bases de Santa Coloma van més enllà que marcar una durada anual pels projectes, donat que especifiquen que l’activitat objecte de la subvenció s’haurà de fer al llarg de l’any de la convocatòria. Aquest requisit, en cas de complir-se estrictament, ho posaria molt difícil a moltes entitats, ja que cal tenir en consideració altres factors com el període d’execució del projecte, el moment en què s’inicia aquest (que, en molts casos, depèn de l’aprovació i la recepció dels fons), etc. Caldria, doncs, revisar aquest redactat en les bases, i plantejar fins i tot la possibilitat de donar suport a projectes plurianuals.

Pel que fa als criteris geogràfics, a les bases de Santa Coloma es dóna preferència als projectes en ciutats agermanades, així com els d’aquelles poblacions on van néixer els nous immigrants del municipi.
Tampoc acostuma a haver-hi gaire concreció en les prioritats sectorials dels projectes que tenen el suport de municipis similars a Santa Coloma de Gramenet, com tampoc s’estableix a les bases d’aquest municipi. 

Quant a la documentació sol·licitada, només cal assenyalar que, mentre que en els projectes de cooperació es detalla la documentació que cal aportar en un annex a les bases, en els projectes de sensibilització només es demana que es detalli el contingut del projecte, la qual cosa és força ambigu i general. Caldria, doncs, detallar també un guió per a la presentació de projectes de sensibilització, de cara a la seva millor valoració, que inclogui també la definició d’objectius, les activitats a desenvolupar, la metodologia, el pressupost, el calendari, etc., tal com es fa en els projectes de cooperació.

Procés de selecció i criteris de valoració dels projectes

Les bases de Santa Coloma distingeixen entre els criteris per als projectes de cooperació en el terreny i els criteris per als projectes de sensibilització a la ciutat. 

Abans d’entrar en detall a analitzar els criteris de valoració tècnica dels projectes que marquen les bases cal destacar alguns punts en relació amb el procés d’avaluació:

· La valoració tècnica de les propostes es fa a traves del FCCD amb qui s’ha signat un conveni de col·laboració. Així doncs, el personal del FCCD és qui analitza el contingut de les propostes i les puntua d’acord amb els seus instruments interns de valoració, en aquest cas, una fitxa de valoració dels projectes.
 

· A banda d’aquesta valoració tècnica dels projectes i de la capacitat de les entitats sol·licitants (tant l’espanyola com la del sud) que fa el FCCD, l’Ajuntament atorga una puntuació complementària que valora dos aspectes:

Taula 21: Criteris de valoració de l’entitat en l’àmbit local (LA VALORACIÓ LA FA L’AJUNTAMENT)

	Valor
	
	SÍ
	NO
	Punts

	5
	L’entitat té seu estable a Santa Coloma de Gramenet?
	x
	
	4

	5
	L’entitat participa activament en la vida social de Santa Coloma de Gramenet?
	x
	
	4

	3
	Participa l’entitat al Consell de Solidaritat?
	x
	
	3

	5
	L’entitat fa activitats de sensibilització i difusió (no remunerades) en l’àmbit de la cooperació i solidaritat en el municipi?
	x
	
	4

	
	L’entitat ha presentat més d’un projecte. 
	
	x
	

	
	Es dóna prioritat a aquest projecte
	
	
	


	Valor màxim
	18
	
	Total
	15


Taula 22: Criteris de valoració de l’entitat en l’àmbit local (LA VALORACIÓ LA FA L’AJUNTAMENT D’ACORD AMB LA INFORMACIÓ FACILITADA PEL FONS)

	Valor
	
	SÍ
	NO
	Punts

	10
	Grau de compliment dels compromisos adquirits en convocatòries anteriors (està justificada la convocatòria 2008 i anteriors?)
	x
	
	7


En aquest últim cas, depenent de si s’han justificat les subvencions dels tres anys anteriors s’obté més o menys punts. És a dir, que les entitats que han obtingut fons els tres últims anys i els han justificat (criteri que, com hem dit anteriorment, hauria de ser obligatori i, per tant, excloent) obtenen més punts que aquelles que només han tingut projectes aprovats un o dos anys o aquelles que es presenten per primera vegada. Tot i que pot ser positiu valorar la trajectòria de les entitats, fent-ho d’aquesta manera no es potencia la innovació i l’entrada de noves entitats, sinó que és un esquema que afavoreix la perpetuació de les entitats que tradicionalment han obtingut el suport..

D’altra banda, pel que fa al primer punt, també trobem incongruències com el fet de valorar amb punts si l’entitat té seu estable al municipi o si ha presentat més d’un projecte. Pel que fa al primer, les bases no especifiquen res en aquest sentit i, si és un aspecte a valorar, ho haurien de fer. A més, sorprèn que aquest punt es pugui valorar des d’1 fins a 5, quan hauria de ser sí/no. 

Aquesta valoració per part de l’Ajuntament té un pes considerable en la puntuació final del projecte i, per tant, en la seva dotació pressupostària; donat que, com veiem, inclou alguns aspectes dubtosos, caldria revisar a fons aquest sistema. Tal com està configurat actualment, es donen situacions on projectes que estan altament valorats tècnicament, reben els mateixos diners que altres projectes amb una valoració tècnica molt inferior, simplement perquè els han presentat entitats que han justificat degudament les subvencions els tres anys anteriors (mentre que el primer projecte el presenta una entitat que és la primera vegada que es presenta a la convocatòria de Santa Coloma).

A més, en tot cas, caldria fer un esforç per traslladar aquests criteris de forma explicita a les bases, per tal que les entitats del territori coneguessin exactament com es valoren les seves propostes.

En el cas dels criteris pels projectes de cooperació al terreny, es distingeixen entre:

· Criteris generals:

· Viabilitat del projecte (quant a la seva ubicació geogràfica, al seu contingut i a la durada). La fitxa de valoració del FCCD també inclou la viabilitat com un criteri prioritari de valoració, però la declina de forma diferent, segons la viabilitat política, l’ús de tecnologies apropiades, la capacitat institucional i de gestió, els aspectes socioculturals i la viabilitat econòmica.

· Finançament del projecte (són preferents aquells projectes que prevegin altres fonts d’ingressos complementàries). Cal destacar, però, que aquest no és un criteri que es valori en la fitxa del FCCD (on es valora la capacitat de cofinançament i autofinançament de les entitats sol·licitants, però no concretament en el projecte, sinó de forma general).
· Criteris en relació amb els projectes:

· En relació amb el tipus de projectes, es valoraran aquells projectes, tal com hem assenyalat abans:

· D’atenció primària de salut i educació bàsica.
· Que afavoreixin el respecte al medi ambient i promoguin el desenvolupament sostenible.
· Que impulsin la defensa de la democràcia local i els drets humans.
· Que permetin una continuïtat.
· En relació amb la localització del projecte, es privilegien els i) projectes situats a les ciutats agermanades, ii) aquells que impulsin la cooperació amb organitzacions homòlogues, iii) aquells destinats a zones d’origen dels nous immigrants en la línia de suport al codesenvolupament (Magrib, Àfrica subsahariana, Àsia) i iv) que el soci local sigui una entitat reconeguda que garanteixi la realització del projecte. Cal assenyalar que tant el punt ii) com el iv) no són criteris de localització del projecte i, per tant, no haurien d’estar inclosos aquí.

· En relació amb els destinataris, es privilegien aquells que tinguin com a destinataris els sectors més vulnerables de la població, aquells amb major nombre de beneficiaris, els que afavoreixen la integració i aquells amb objectius que s’adeqüin a la realitat i la identitat cultural dels beneficiaris. Per últim, també es valora la participació de la població beneficiària en l’elaboració i execució del projecte. En la fitxa de valoració del FCCD, a l’hora de fer la valoració dels beneficiaris només es tenen en compte el grau de participació dels beneficiaris en tot el cicle de vida del projecte i el perfil d’aquests (prioritzant els sectors doblement oprimits). Així doncs, el criteri del nombre total de beneficiaris no està previst i, de fet, es tracta d’un criteri que no pot ésser jutjat en termes absoluts, sinó en relació amb altres aspectes del projecte.

· Per últim, en relació amb el sector d’activitat, es privilegien aquells projectes que donen suport al sector productiu cooperatiu, microprojectes de suport econòmic a comunitats populars i de suport al comerç just. En canvi, a la fitxa de valoració del FCCD, aquest criteri no es té en compte, ja que la fitxa valora la qualitat del disseny i les metodologies del projecte, independentment del sector o la tipologia d’aquest, i no es donen més punts per a aquest tipus de projectes en concret.

Així doncs, com ja vèiem abans pel que fa als criteris de valoració de les entitats sol·licitants, hi ha una desconnexió entre els criteris que apareixen a les bases i els que utilitza efectivament el FCCD en la seva fitxa de valoració. Caldria, doncs, revisar les bases per tal que reflecteixin realment la valoració que es fa posteriorment dels projectes i aportar una veritable transparència al procés.

Pel que fa a les accions de sensibilització, els criteris prioritaris de les bases són els següents:

· Aquelles activitats amb els objectius següents:

· El foment de la cultura de la pau, la convivència i la solució pacífica de conflictes.
· La defensa dels drets humans, la llibertat, la democràcia i la dignitat de la persona com a base de l’esforç en pro del desenvolupament.
· El foment dels valors de tolerància, justícia, solidaritat i respecte.
· La difusió dels valors socials i culturals de les societats beneficiàries de la cooperació.
· L’impuls de la cooperació descentralitzada al desenvolupament com a via d’acció solidària.
· La promoció de pràctiques solidàries i de compromís actiu en la ciutadania.
No s’accepten les activitats que siguin exclusivament festives o lúdiques, les estades d’infants o joves, les que siguin exclusivament de promoció de l’entitat, les destinades a recaptar fons o les despeses de dietes i manutenció.

Veiem també en aquest apartat una incoherència entre el que apareix a les bases i la realitat, ja que teòricament les estades de nens sahrauís al municipi –projecte que s’ha finançat regularment– queda exclòs de les bases.

Així doncs, tal com hem assenyalat i com a conclusió general de l’anàlisi de les bases, cal destacar que actualment les bases no reflecteixen de manera fidedigna la valoració que fa el FCCD dels projectes, i és necessària una revisió d’aquestes per ajustar-les a la realitat del procés d’avaluació. 

Tal com s’assenyala críticament des del FCCD, en la valoració dels projectes han d’intervenir diversos elements, que caldria tractat per separat:

· La valoració de l’adequació del projecte a les prioritats temàtiques, sectorials, geogràfiques, etc. que l’Ajuntament estableixi a les bases i a les convocatòries anuals.

· La valoració de la implicació de l’entitat a Santa Coloma i que es recull en la valoració complementària que fa l’Ajuntament i que caldria especificar a les bases, així com revisar el seu pes total en la puntuació dels projectes.

· La valoració intrínseca del projecte, és a dir, l’anàlisi de pertinença, viabilitat, coherència de la proposta i la capacitat per a l’execució del projecte, que es fa a través de la fitxa d’anàlisi del FCCD i que hauria de correspondre als criteris explicitats a les bases, cosa que no passa actualment. En aquest sentit, caldria considerar si no pot ser apropiada la publicació d’aquesta fitxa, juntament amb les bases, de manera que la metodologia d’avaluació i la fórmula de puntuació fos sempre pública.

També cal revisar altres elements de les bases com:

· L’acceptació de la subvenció, donat que les bases afirmen el següent: “Les subvencions s’hauran d’acceptar explícitament i comunicar l’inici del projecte en el termini de 30 dies després de la seva notificació”. Es tracta d’un criteri poc realista, ja que els projectes tenen el seu propi calendari d’execució que no pot estar supeditat als requisits d’un únic cofinançador. L’adequat és que, un cop rebuda la subvenció, els projectes hagin de comunicar la seva data d’inici i finalització del projecte. 

· El calendari de justificació dels projectes és confós i no s’adapta a l’actual llei de subvencions. Caldria assenyalar a les bases que les subvencions atorgades s’hauran de justificar durant els tres mesos posteriors a la finalització del projecte i, com a màxim, 18 mesos després que l’Ajuntament hagi lliurat al FCDD els recursos econòmics per fer els pagaments.

· La demanda de factures originals tampoc no és un criteri gaire estès, i s’acostumen a demanar factures compulsades. D’altra banda, es demanen factures per un valor superior al subvencionat, però tenint en compte que els projectes poden estar cofinançats per més d’un donant es veu la impossibilitat de complir amb aquest requisit per a tots els cofinançadors.

3.3.4. Anàlisi de les accions de sensibilització i d’incidència

Les mocions municipals de solidaritat

En l’àmbit de la incidència, el municipi de Santa Coloma ha mantingut una intensa activitat de mocions. Cal recordar que mitjançant una moció un Ajuntament es pot pronunciar sobre una qüestió que, encara que pertanyi a l’àmbit de les seves competències, per la seva importància requereix el suport i la pressió institucional. Es tracta, doncs, d’una línia d’actuació que permet que l’Ajuntament identifiqui temàtiques rellevants i es posicioni en relació amb aquestes, utilitzant el seu pes institucional com a eina de pressió política. 

La majoria de les mocions estan vinculades a campanyes que es duen a terme a la localitat o bé a qüestions candents de l’actualitat, en les quals el pronunciament de l’Ajuntament acostuma a ser una aportació més a un estat d’opinió favorable a aquestes qüestions. En altres paraules, les mocions s’utilitzen per: canalitzar la pressió política en competències que no pertanyen a l’Ajuntament, però que serveixen per plasmar els principis i valors que defensa la institució, i donar veu i reforçar, mitjançant el pronunciament institucional, les iniciatives sovint protagonitzades per la societat civil del territori.

Des de l’any 2002, són més de 30 les mocions relacionades amb temes de cooperació, solidaritat i drets humans realitzades per l’Ajuntament:

Taula 23: Mocions realitzades per l’Ajuntament de Santa Coloma de Gramenet
· Moció de suport a la declaració de Porto Alegre del II Fòrum d’Autoritats Locals per la Inclusió Social, 5 de març de 2002. 

· Moció de suport a la declaració de Barcelona de l’Agenda 21 (2004).
· Moció de suport a la campanya d’emergència al Marroc . 2 d’abril de 2004

· Moció de suport al Pla de Pau al Sàhara Occidental. 29 d’abril de 2004.
· Aprovació pel Ple Municipal de les Bases de subvenció a projectes. Juliol de 2004. 

· Declaració institucional d’adhesió al III aniversari de les Assemblees Municipals Constituents d’Antioquia (Colòmbia). 4 de maig del 2004.
· Moció d’adhesió a la xarxa d’autoritats locals per a la inclusió social. 28 de maig del 2004.
· Moció d’adhesió a la campanya d’emergència de suport als afectats pel sisme del sud-est asiàtic. 18 de gener de 2005.

· Moció per manifestar el suport i la solidaritat de l’Ajuntament de Santa Coloma de Gramenet a la Fundació Rigoberta Menchú amb motiu del primer judici per discriminació i a la campanya de suport a la Premi Nobel Rigoberta Menchú. 15 de febrer de 2005. 

· Moció sobre el control d’armes impulsat per Amnistia Internacional i Intermón-Oxfam. 28 de febrer de 2005.
· Moció d’adhesió al manifest de la campanya 12 hores per Àsia. 8 de febrer de 2005.
· Moció per donar compte del comunicat de les entitats del Consell de Solidaritat i Cooperació per l’abolició del deute extern dels països asiàtics i africans afectats pel tsunami de l’Índic. 1 de març de 2005. 

· Adhesió a la campanya de solidaritat amb la Ruta Pacífica de Mujeres de Colòmbia. Abril de 2005.

· Adhesió a la Fundació per la Pau sobre la situació de conflicte a l’Equador. 

· Moció per donar compte de la celebració de l’11a Assemblea General d’Amnistia Internacional-Catalunya. 10 de maig de 2005. 

· Moció per donar compte de la celebració de la Festa del Comerç Just 2005. 10 de maig de 2005. 

· Moció d’adhesió a la declaració dels Governs Locals Units a favor dels Objectius de Desenvolupament del Mil·lenni impulsats per les Nacions Unides. 6 de setembre de 2005.
· Moció d’adhesió al manifest de la Marxa Blanca contra la pobresa. 6 de setembre de 2005. 

· Moció contra la tala il·legal de fusta i per a la seva certificació. 23 de febrer de 2006.
· Moció d’adhesió a la campanya Ajut d’emergència de resposta davant de les inundacions als campaments de refugiats sahrauís. 7 de març de 2006. 

· Moció sobre 5 ciutadans cubans empresonats als EUA. 27 de març de 2006.

· Moció sobre el cop d’estat a l’Argentina. 2 de maig de 2006.

· Moció de suport al poble sahrauí. 24 de juliol de 2006. 

· Moció de suport al pronunciament que fa el Fons Català de Cooperació al Desenvolupament-FCCD als ajuntaments socis davant l’agreujament de la crisi al Pròxim Orient. 24 de juliol de 2006. 

· Moció de suport al poble palestí. 24 de juliol de 2006. 

· Moció de suport a la diada del Cooperant. 2 d’octubre de 2006.

· Moció d’adhesió a la campanya de resposta als efectes del terratrèmol al Perú. 17 de setembre de 2007. 

· Moció d’adhesió a la campanya de la Caravana Catalana Solidària amb Àfrica. Novembre de 2007. 

· Moció per donar compte del conveni de cooperació amb la ciutat agermanada de Villa el Salvador (Perú) i l’Àrea Metropolitana de Barcelona. 

· Moció d’adhesió a la candidatura de Vicente Ferrer al Premi Nobel per la Pau. 29 de juny de 2009. 

En termes de tractament i difusió que es fa d’aquest tipus de decisions, normalment es dóna compte de l’aprovació entre el moviment associatiu de la ciutat i els membres del Consell de Solidaritat i Cooperació.

Un dels riscos, però, que suposen les mocions és el de convertir-se en quelcom mecànic i esdevenir meres declaracions d’intencions. Per tal d’evitar-ho, és fonamental garantir algun tipus de seguiment i continuïtat a aquestes campanyes més enllà del pronunciament a través de la moció i buscar altres camps on poder incidir i detectar avenços i retrocessos i, si cal, un posicionament ulterior.

Anàlisi de la política de sensibilització de l’Ajuntament

Els esforços per planificar, sistematitzar i dotar de coherència les accions de sensibilització impulsades per l’Ajuntament de Santa Coloma de Gramenet són evidents des de l’any 2002 i cobren particular força a partir de l’any 2005, una vegada definida l’Agenda de la Cooperació i l’Acció Solidària colomenca, document que és finalment aprovat pel Ple municipal de la corporació el febrer de 2006. És precisament en aquest document on s’estableixen les línies mestres que serveixen per orientar les accions de sensibilització i educació per a la solidaritat i que són posteriorment matisades i concretades als plans successius que han guiat l’acció de Santa Coloma en aquesta matèria; una acció, a més, que s’ha anat desenvolupant i ha cobrat rellevància progressiva al si de la política de cooperació i solidaritat colomenca, gràcies a l’impuls polític rebut particularment en els darrers anys
 i gràcies també al suport d’entitats supramunicipals com la Diputació de Barcelona, en el marc del seu programa de suport a les accions de sensibilització dutes a terme pels municipis de la província. Aquestes línies mestres, tal com es van definir al seu moment, són tres:

· Reforçar el valor de la solidaritat i de la cultura de la pau en la ciutadania.
· Promoure l’acció de l’àmbit educatiu –formal i no formal– com a agent important en el treball de la sensibilització i l’educació en valors.
· Afavorir l’acció de sensibilització protagonitzada per les entitats de cooperació del territori.
Amb una vocació clarament municipal, els objectius definits perseguien i continuen perseguint la finalitat de donar resposta a les iniciatives que protagonitza –particularment en moments puntuals i crítics– la ciutadania i el treball dut a terme per a les entitats, però alhora presenten propostes, segons un enfocament clarament proactiu, orientades a millorar les actituds solidàries de la població. 

Així, l’any 2005 l’Ajuntament de Santa Coloma de Gramenet va dur a terme el primer Pla Municipal de Sensibilització i Educació per a la Solidaritat a Santa Coloma de Gramenet amb el lema “Fem una ciutat més solidària”, amb una durada anual. Aquest projecte es va donar per consolidat amb l’elaboració i realització d’un Pla de Sensibilització bianual en el període 2006-2007. Actualment, la ciutat disposa d’un nou Pla 2008-2009, que compta amb el suport, una vegada més, de la Diputació de Barcelona, i que està centrat particularment en el sector juvenil de la localitat –un col·lectiu cada cop més compromès i reivindicatiu– i en els aspectes de promoció dels valors de la cultura per la pau i els drets humans. 

Taula 24: Els joves i la cultura per la pau al nou Pla de Sensibilització

Els joves

· Els joves de la ciutat i/o els estudiants són un col·lectiu que participa cada cop més activament en grups, projectes i activitats de solidaritat i demostra, per diverses vies, el seu compromís i les seves ganes de participar. 

· Forma part de les prioritats municipals promoure l’educació en valors, el diàleg intercultural, la cultura de la pau, el respecte pels drets humans especialment entre els joves, futurs homes i dones de la ciutat. 

· A més, el present mandat dóna un suport especial a les accions de sensibilització i cooperació que ells liderin.

La cultura de la pau

És una de les altres prioritats del present pla. S’entén des d’una doble vesant:
· La potenciació de valors com la convivència, el respecte mutu i la solidaritat davant de la intolerància, la violència i el prejudici.

· La informació sobre situacions de conflicte actual en el nostre planeta, la memòria històrica i les accions de suport a pobles que són víctimes de la violència.

· Aquestes prioritats formen part central del document preliminar del futur Pla Director de la Cooperació Local a Santa Coloma de Gramenet.

El programa Joves i Cooperació

Val la pena destacar que l’aposta pels joves, sota la denominació del programa Joves i Cooperació, és el resultat d’un treball consistent que ja disposa d’un cert recorregut i que s’ha dut a terme a partir d’una sèrie de projectes compactats, emmarcats en una acció que podríem anomenar de pilot, adreçada als joves i estudiants de la ciutat. L’objectiu central ha estat, mitjançant la facilitació d’espais de formació, d’intercanvi i d’acumulació d’experiències, apropar la cooperació i solidaritat als joves (i viceversa, apropar els joves a la cooperació i solidaritat, global i del territori) i contribuir, en darrer terme, al renovellament generacional del teixit associatiu de la ciutat. 

Tal com analitza l’actual alcaldessa (aleshores tinenta d’alcalde de Ciutadania
): “A la ciutat de Santa Coloma de Gramenet, estem desenvolupant, com una de les línies estratègiques de la política local de cooperació i solidaritat, un programa que cerca la implicació dels joves en projectes de cooperació al desenvolupament i/o en accions de sensibilització relacionades amb la promoció dels drets humans, la cultura de pau i el desenvolupament humà. Aquesta estratègia esdevé una oportunitat clau per al futur de la ciutat, ja que facilitarà la disposició d’un teixit social sòlid, capital social tal com el denominaria R. D. Putman, el qual ha de ser copartícip, així com la resta d’actors, de les accions locals i globals de cooperació i solidaritat. Els joves esdevenen un potencial excel·lent en l’àmbit de la cooperació i la solidaritat, tenen energia, ideals, entusiasme i creativitat. Ara bé, és clau que disposin d’eines com la formació especialitzada i la informació específica per treballar amb rigor, seguretat i autonomia. D’acord amb aquest plantejament, el nostre objectiu se centra en la facilitació d’espais de formació, d’intercanvi i, en definitiva, d’acumulació d’experiències que facin possible que els joves siguin actius potencials en aquest àmbit d’acció social”.

Algunes de les activitats dins del programa són les següents:

· El Fons documental de solidaritat i cooperació Joan Gomis, creat l’any 2002 i ubicat a la Biblioteca Central. El fons s’adreça a joves i adults i es tracta d’un fons multimèdia (novel·les, revistes, documents, material didàctic, pel·lícules, assaig, CD-ROM, literatura en general, narrativa juvenil) que busca promoure la difusió i la sensibilització de valors com la cooperació, la solidaritat, els drets humans i la cultura de la pau, etc. en els joves. Des d’abril de 2006, el fons disposa també d’un apartat infantil a la secció infantil de la mateixa biblioteca, que inclou contes i llibres per a nens menors de 13 anys, còmics, materials pedagògics, etc., amb l’objectiu de sensibilitzar en valors els més petits. Les Trobades Joves i Cooperació que s’han convertit en espais de contingut formatiu, adreçats a l’intercanvi i coneixement d’experiències (a partir de conferències, taules rodones i també mostres audiovisuals). 
· Les mostres de cinema documental sobre drets humans, valors i societat.
· El projecte Rodamons, nascut l’any 2009 i que consisteix en contacontes i animació per apropar els nens i nenes de Santa Coloma a altres països, tradicions i cultures a través de teatre, cançons, titelles, música i danses de la Mediterrània. 

· Un premi d’investigació en la temàtica de drets Humans i pau en el qual participen anualment alumnes de segon de batxillerat de Santa Coloma de Gramenet (Premi d’Investigació Joan Gomis) i que aquest any celebra la seva quarta edició. Entre els seus objectius, està difondre i potenciar l’ús entre els estudiants del Fons Documental de Solidaritat i Cooperació Joan Gomis. Fins al moment, el premi al millor treball ha estat la participació en una estada intercultural o ruta solidària organitzada per una ONG col·laboradora (com projecte educatiu d’Escola de Pau, realitzat a Bòsnia i organitzat per l’associació Trenkalós.

· Projectes d’estades solidàries basats en la filosofia de primeres experiències de cooperació i de sensibilització, com la participació en la brigada solidària a Cuba Julio Antonio Mella l’agost de 2007 i 2009, amb el suport del Casal d’Amistat amb Cuba. Els joves participants en els projectes reben una formació prèvia i tenen el compromís de fer una devolució de la seva experiència a la ciutat (participació en xerrades, mostres, cinefòrum, intercanvi amb altres joves, etc.). 

· Projectes educatius per a la tolerància i la promoció dels drets humans, com el realitzat per primera vegada l’any passat i que va consistir en la participació de trobada de joves europeus en els camps de concentració de Buchenwald-Daura (Alemanya) amb motiu de la commemoració de l’aniversari de l’alliberament del camp i també de la celebració del seixantè aniversari de la Declaració Universal de Drets Humans. 

· Tallers d’informació i de denúncia sobre temàtiques com les mines personals organitzats a centres d’ensenyament secundari amb el suport d’entitats, com l’ONG Moviment per la Pau.

· El projecte educatiu sobre ajuda humanitària (campament de refugiats de població sahrauí) que s’organitza en un IES de la ciutat des de fa nou anys. 

Un dels impactes positius de la política de sensibilització impulsada és que el treball conjunt del Departament de Cooperació amb alguns centres d’ensenyament i amb els serveis bibliotecaris municipals està contribuint a generar un “planter” de joves més compromès, organitzat i reivindicatiu. El Pla d’Actuació del present mandat pretén consolidar el treball amb els centres de secundària de la ciutat i l’actual Pla de Sensibilització en vigor hi fa especial incidència, amb uns nous objectius i reptes adreçats a les comunitats educatives. 

Una de les iniciatives més destacades d’aquest any és precisament, en el marc del programa Joves per la Pau creat l’any 2008, la creació del Centre de Recursos per la Pau al Centre de Recursos Juvenils (CRJ) Mas Fonollar, que ajudarà a consolidar el treball de sensibilització de joves per apropar-los als drets humans i la solidaritat.

Taula 25: El nou centre per la pau i el seu potencial.
“Dintre d’una societat i, com no podria ser duna altra manera, dintre d’un municipi com Santa Coloma de Gramenet, la gent jove té un paper essencial en el desenvolupament de transmissió de valors de cooperació, solidaritat i en temes relacionats amb la pau, drets humans, etc. Un aspecte essencial que aviat serà una realitat serà la Sala de la Pau. Trobar un espai tant per a la gent jove en el qual es puguin trobar eines, recursos i, en definitiva, totes les qüestions relacionades amb els drets humans, cooperació, solidaritat, pau, desenvolupament del tercer món, idiomes, videofòrums, etc. Aquest espai serà molt important per a la col·laboració de tots els agents: Ajuntament, instituts, la Xarxa de Transmissions de Valors Positius, el Centre Europa Jove del Consell Comarcal del Barcelonès Jove i, evidentment, per a persones individuals, així com als CRIJ Rellotge XXI i CRJ Mas Fonollar.” 

“La Sala de la Pau i el CEJ poden tenir algun objectiu comú ja els dos promouen que els joves facin projectes que impliquin mobilitat per Europa. A part dels temes de formació i ocupació, a Europa interessa promoure especialment que els joves participin en camps de treball, intercanvis, Servei de Voluntariat Europeu etc. Es tracta d’activitats educatives que també promouen la sensibilització i l’educació per la pau. Així és que el punt de contacte seria la promoció de la participació i el voluntariat a Europa. Quant a serveis i activitats que encaixen amb aquest objectiu comú, hi encaixaria: l’organització d’accions formatives –cinefòrums, tallers i exposicions i activitats d’altres formats–; el suport a grups de joves que vulguin fer intercanvis per Europa; la promoció del Servei de Voluntariat Europeu (el SVE també es pot fer fora d’Europa); la promoció de la beca Joves Cooperants, etc. De moment, ja hem col·laborat força fluidament en algunes coses: hem organitzat conjuntament un cicle de cinefòrum en anglès (que té un doble objectiu: treballar temes que interessen al Departament de Solidaritat i Cooperació, com el tema del desarmament, i treballar l’aprenentatge d’idiomes amb mètodes d’educació no formal), i hem donat suport en el projecte d’Alemanya (vam ajudar en la formació dels joves organitzant diverses sessions de formació).”
 
Altres iniciatives de sensibilització

Altres iniciatives destacades en l’àmbit de la sensibilització són:

· La Setmana de la Solidaritat i la Pau que se celebra des de fa vuit anys, durant una setmana a mitjan octubre i que acaba amb una fira d’entitats on estan presents unes 40 ONG del municipi i de fora. Aquesta setmana serveix per intercanviar experiències en el camp de la cooperació a través de xerrades, tallers i exposicions. 
· Les mostres de cinema solidari. El cinema documental de temàtica social s’ha revelat com una important eina per a la difusió de problemàtiques concretes i la transmissió de valors com la pau, la tolerància, els drets i la solidaritat. Destaca, tanmateix, l’aposta a la darrera edició per donar rellevància especial a les produccions locals o aquelles que tenen com a protagonistes la ciutat o la ciutadania de Santa Coloma. Aquesta iniciativa vol estimular la incorporació del llenguatge cinematogràfic com un bon mitjà per sensibilitzar la població colomenca en els projectes locals de cultura de pau i cooperació internacional. 
· La Festa del Comerç Just i del Consum Responsable que té lloc anualment des del 2004 i que vol potenciar el coneixement dels valors i les propostes del comerç just com un model de consum més responsable a través de la degustació de productes, actuacions infantils i musicals, jocs, etc. En aquest àmbit, destaca també la iniciativa de crear un espai de cooperació i comerç just a la Fira Expocoloma, que es va realitzar l’any 2008 sota la iniciativa del Departament de Cooperació i Solidaritat conjuntament amb altres serveis municipals, l’Agrupació del Comerç i la Indústria, els centres comercials i els mercats municipals.
· Les Jornades per la Pau i la Cooperació, dissenyades per mostrar les línies de la política municipal en matèria de cooperació i solidaritat i que compten amb la participació activa de les entitats de la ciutat, fins i tot dels sectors no directament vinculats a l’àmbit de la cooperació al desenvolupament, com ara els mercats municipals, l’Escola Municipal de Música, les biblioteques Central i Can Peixauet o els IES de la ciutat. El 2008, les jornades van ser obertes per Mayor Zaragoza, exdirector de la UNESCO, i aquest any les jornades són obertes per Sami Naïr, catedràtic de Ciències Polítiques de la Universitat París VIII.

· L’equipament de la Casa de la Solidaritat i la Pau, que ofereix un espai cívic de trobada, reunió i infraestructura a diversos col·lectius i grups de cooperació i solidaritat de la ciutat. Inaugurat l’any 2002, l’espai va ser plantejat per donar resposta a la demanda d’un local per a les entitats que treballen en el camp de la cooperació i la solidaritat a Santa Coloma de Gramenet. D’aleshores ençà, la Casa de la Solidaritat i la Pau ha funcionat de manera ininterrompuda a la ciutat. Hi ha grups que hi formen part des de l’inici, d’altres que ja no hi són i d’altres que s’han incorporat més recentment. Per tal de formar-ne part, les diferents associacions han de treballar en pro de la solidaritat i la cooperació internacional, la defensa dels drets humans i la cultura de la pau i la convivència. 

Taula 26: La Casa de la Solidaritat i la Pau

L’equipament de la Casa de la Solidaritat i la Pau va inaugurar-se el setembre de 2002 i, originàriament, va ser un projecte de l’Àrea de Salut, Solidaritat i Cooperació de l’Ajuntament amb les entitats i els grups de solidaritat del Consell de Solidaritat i Cooperació. El projecte va ser plantejat com un espai de trobada, de recursos i de referència en aquests temes a la ciutat. 

Els objectius

El 2002, es plantejaven els objectius següents, els quals continuen vigents actualment:

· Crear un espai de trobada, estudi, debat i treball per als col·lectius, les entitats ciutadanes en general i les persones individuals interessades en el treball per a la solidaritat i la cooperació amb el Tercer Món segons el seu reglament d’usos i la comissió de seguiment que estableixi. 
· Oferir un conjunt de serveis especialitzats: documentació, magatzem, secretaria, etc.

· Instal·lar un punt de connexió amb xarxes d’informació internacional i bases de dades mitjançant Internet i correu electrònic.

· Facilitar la coordinació entre entitats, grups i persones per unificar esforços i treure rendiment dels recursos disponibles.

· Oferir activitats de formació i assessorament a través de cursos, seminaris i trobades de formació especialment en relació amb l’aprofitament de les noves tecnologies, etc.

L’any 2006, els diferents grups de solidaritat i associacions usuàries de La Casa de la Solidaritat es van constituir com a associació; es van dotar d’una junta, d’un projecte autònom de funcionament i activitats i d’un pressupost propi. Malgrat que aquesta iniciativa ha consolidat l’acció de l’espai a la ciutat, també ha comportat una certa confusió entre l’espai (un espai municipal posat al servei de les associacions solidàries de la ciutat) i l’entitat de segon grau (és a dir, constituïda com a paraigua per una sèrie d’entitats), com si l’espai únicament fos d’aquesta entitat i no, com inicialment estava previst, un espai obert a totes les entitats de la ciutat. En altres paraules, s’ha produït una transformació del projecte (un projecte eminentment municipal, concebut i realitzat en estreta concertació amb les entitats del territori) en una entitat no necessàriament representativa de les entitats solidàries i actives en la cooperació del territori.
Conclusions

Diversos projectes i actuacions avalen una aposta per la sensibilització que, com evocàvem en línies anteriors, ha anat guanyant rellevància progressiva al si de la política de cooperació i solidaritat colomenca, com a resposta innovadora a les necessitats emergents de la ciutat i com a proposta per a la construcció d’una ciutadania compromesa globalment. Es tracta, a més, d’una aposta amb vocació clarament transversal, com ho demostra la implicació creixent d’altres àrees i serveis municipals, com són joventut cultura o comerç.

Davant d’aquest ric bagatge, el repte central que es planteja a les accions de sensibilització, avui en dia emmarcades en plans bianuals que suposen un primer esforç planificador, és precisament la seva consolidació: (i) al voltant dels nous eixos seleccionats (joves i cultura de pau) i, de manera transversal, de la resta d’accions de cooperació i solidaritat impulsades al territori; (ii) a partir de la implicació progressiva dels sectors clau de la societat colomenca, no solament de les entitats de cooperació i solidaritat. 

3.4. L’articulació de la cooperació colomenca amb els actors del territori 

3.4.1. El teixit associatiu de Santa Coloma de Gramenet

En l’àmbit de la solidaritat, es pot afirmar que hi ha 4 blocs principals d’entitats, agrupades en dos grans grups, segons si la seva tasca es focalitza exclusivament en la cooperació o si integren altres àrees d’experiència:

Entitats en l’àmbit de la cooperació

· Associacions locals de cooperació (entitats tradicionals a la ciutat en l’àmbit de la cooperació, amb vocació d’influència) 

· Grups locals de solidaritat (petits, poc formals i amb pocs mitjans)

· ONG d’àmbit general amb presència o vinculació a la ciutat

Altres entitats de la ciutat

· Associacions locals d’altres àmbits o àmbit general amb accions de cooperació i/o solidaritat (noves entitats actives puntualment), on destaquen les associacions de joves, d’immigrants, culturals, etc.
Entitats en l’àmbit de la cooperació

Les ONG locals del municipi de Santa Coloma de Gramenet han ocupat històricament un lloc central en la tasca de cooperació a la ciutat amb un nivell d’influència sobredimensionat en relació amb les seves capacitats reals, les seves característiques i les seves possibilitats. Actualment, aquesta situació ha evolucionat cap a una concentració en una sèrie de grups locals de cooperació, la desaparició d’altres i la transformació d’alguns dels grups de solidaritat que havien fet tasques de cooperació en associacions locals amb altres interessos: reivindicació, grups associatius o grups culturals. D’altra banda, algunes persones de la ciutat formades en cooperació s’han integrat en organitzacions de caràcter català o estatal, però actuen a la ciutat. 

Una anàlisi dels principals trets distintius de les entitats membres del Consell de Cooperació i Solidaritat, partint de les entrevistes portades a terme amb els seus representants, ens aporta la informació següent:

Sobre les característiques organitzatives de les entitats membres del Consell: Hi ha una diversitat notable quant a l’antiguitat de les entitats membres del Consell. Així, tant podem trobar organitzacions antigues, creades a la dècada dels 80 i 90 (aquestes són les majoritàries), com organitzacions molt joves, que només tenen tres o quatre anys d’existència.

Pel que fa a l’estructura de personal de les entitats, cal destacar que són molt poques les organitzacions que tenen personal fix treballant-hi i, en aquest cas, es tracta en realitat de delegacions locals d’organitzacions grans d’abast nacional o regional, com Creu Roja o a Fundació Pau i Solidaritat (i, per tant, no es tracta veritablement de persones que treballen a Santa Coloma). Les entitats veritablement colomenques es basen en el treball amb voluntaris, i disposen d’un mínim de 4 voluntaris i d’un màxim de 35. 

Pel que fa al pressupost de les entitats, la majoria gestionen un pressupost al voltant dels 15.000-25.000 euros. S’exclouen, lògicament, aquelles entitats d’abast nacional com Creu Roja, Entrepobles, etc., el pressupost de les quals és considerablement major (al voltant d’un milió o dos milions d’euros).
Es tracta, per tant, en general, d’entitats de dimensió petita, poc professionalitzades en el sentit que basen les seves tasques majoritàriament en voluntaris i amb una capacitat econòmica dèbil.

Tipus d’activitats desenvolupades per les entitats del Consell: la majoria de les entitats porten a terme tant activitats de cooperació com de sensibilització. Algunes, com Gramenet Imatge Solidària, només desenvolupen activitats de sensibilització. Pel que fa a les àrees temàtiques principals, hi ha una diversitat considerable. Trobem algunes entitats que porten a terme projectes de caràcter més assistencialista, dirigits bàsicament a nens i dones i en l’àmbit de la salut, l’educació, etc. Però també trobem altres entitats que porten a terme projectes de desenvolupament local, generació d’ingressos, drets laborals i sindicals (cal destacar que hi ha dues entitats dins el Consell bastant especialitzades en aquest últim àmbit, com és la Fundació Josep Comaposada i la Fundació Pau i Solidaritat, que treballa amb CCOO). En el cas d’aquests projectes de caràcter productiu, majoritàriament són portats a terme per les entitats que esmentàvem anteriorment com a delegacions d’entitats d’abast nacional. Les de dimensió més petita són les que porten a terme, sobretot, els projectes de necessitats bàsiques; el contingut principal d’aquest tipus de projectes són activitats com la construcció de centres comunitaris per a infants o dones.

Països d’intervenció de les entitats del Consell: els països d’intervenció se centren en l’Amèrica Llatina i l’Àfrica (a banda de les activitats de sensibilització desenvolupades al propi municipi). De l’Amèrica Llatina, són prioritaris els països de l’Amèrica Central i el Carib, així com Equador, mentre que a l’Àfrica, destaca sobretot el Sàhara i el Marroc. 

Tipus de relacions amb altres organismes de la cooperació i treball en xarxa: només les entitats de dimensions més grans tenen relació amb altres ajuntaments i amb organismes com la Generalitat de Catalunya, mentre que les més petites només es relacionen amb l’Ajuntament de Santa Coloma. A més, només les primeres són membres d’altres consells de cooperació.

Gairebé totes les entitats col·laboren amb altres organitzacions –majoritàriament la Casa de la Solidaritat i algunes a través de la Federació Catalana d’ONG–, però de manera puntual i sense estar inserida aquesta col·laboració en una veritable estratègia comuna d’actuació. Només les de dimensions més grans tenen una xarxa ben desenvolupada, no solament a Catalunya, sinó també als països socis (és el cas de la Fundació Josep Comaposada, que desenvolupa projectes sempre en col·laboració amb sindicats locals a Àfrica i l’Amèrica Llatina). Cal destacar també algunes opinions que afirmen que la situació d’immobilitat del Pla de Convivència de la Ciutat (que teòricament ha estat creat per afavorir el treball en xarxa de les entitats) té repercussions molt negatives en el foment del treball en xarxa.

Sobre l’arrelament de les entitats del Consell a Santa Coloma: mentre que la relació amb la ciutadania de Santa Coloma de les entitats de dimensions més grans es limita a tenir, entre els seus socis, gent que viu al municipi i ocasionalment participa en activitats organitzades per l’Ajuntament; les entitats més petites, sobretot les més antigues i històriques de la ciutat, estan molt implicades al territori i són ben conegudes, i aconsegueixen repercussió i participació en les seves activitats de sensibilització.

Valoració de la cooperació feta des de l’Ajuntament de Santa Coloma de Gramenet per part de les entitats del Consell: gairebé totes les entitats valoren positivament la cooperació portada a terme per l’Ajuntament, malgrat que algunes assenyalen que aquest hauria de fomentar més la participació de les entitats i el treball de sensibilització desenvolupat a la ciutat. Dues de les associacions consultades creuen que la cooperació del municipi millorarà notablement gràcies a l’elaboració del Pla Director.
Com aspectes a millorar de la cooperació actual, s’assenyalen alguns com:

· Potenciar i aclarir el paper dels sindicats com a agents de cooperació.
· Potenciar més les activitats de sensibilització i educació a la població del municipi (en general, no només dirigida a joves i infants), incloent-hi també informació sobre els projectes als quals es dóna suport, així com de denúncia sobre les causes de la pobresa.

· La definició de criteris més definits en la política municipal d’agermanaments.
· Pel que fa al contingut dels projectes de cooperació, s’haurien de prioritzar la igualtat de gènere, la defensa dels drets humans i els projectes adreçats a crear autoocupació, com per exemple els microcrèdits.

Pel que fa a la relació de les entitats amb l’Ajuntament, la majoria d’entitats volen continuar amb la relació que han mantingut fins ara amb l’Ajuntament. D’altres, malgrat això, destaquen que entre les activitats de les entitats i les de l’Ajuntament no hi ha gaire interrelació i que manquen veritables espais de diàleg. També s’assenyala la conveniència d’establir convenis plurianuals per a l’execució dels projectes.

Per últim, pel que fa als temes que les entitats pensen que s’haurien d’abordar en el futur, destaquen aquells relacionats amb la defensa dels drets humans i laborals, així com potenciar els projectes transformadors i sostenibles, que impulsin processos de canvi polític i social (no només actuacions puntuals). També un impuls de les activitats de sensibilització, sobretot aquelles destinades a fomentar la cohesió social i la convivència, tenint en compte que Santa Coloma és una ciutat amb un nivell alt d’immigració.

Altres entitats de la ciutat

Les entitats d’immigrants
Les associacions d’immigrants del municipi són més aviat de caràcter generalista i desenvolupen principalment activitats culturals, bàsicament festes i trobades que inclouen una sèrie d’elements identitaris i que permeten definir una pertinença (música, balls, gastronomia, etc.). Són actes relacionats amb el calendari festiu dels països d’origen i compten amb una participació nombrosa. 

A més, són activitats de caràcter puntual i que poden ser organitzades amb relativa facilitat, la qual cosa correspon amb un model associatiu més aviat precari que, en molts casos, no compta amb una infraestructura suficient per abordar altres iniciatives que requereixen un treball més estructurat.
De totes formes, en molts casos, sí que es detecta un interès per portar a terme activitats relacionades amb la millora de les condicions de vida de la població als països d’origen. En aquest cas, es tracta sobretot d’accions puntuals de tipus benèfic que comporten la realització de col·lectes de diners entre la comunitat (amb motiu, per exemple, de campanyes d’emergència).

Taula 27: El cas de les associacions equatorianes
L’Associació d’Equatorians de Santa Coloma de Gramenet es va crear al 2007. El seu objectiu fonamental és donar suport a la població d’origen equatorià i facilitar la seva integració social, especialment dels joves. Desenvolupa activitats en l’àmbit cultural, esportives, d’orientació i també campanyes humanitàries a Equador. 

També destaca l’Associació de Emprendedores Ecuatorianos en Cataluña, la missió de la qual és proporcionar orientació i formació a persones que han desenvolupat experiències empresarials a Catalunya i es plantegen retornar a Equador amb un projecte empresarial. 

Tal com s’assenyala al Pla de Joventut, Santa Coloma de Gramenet no compta avui en dia amb un nombre gaire elevat d’entitats juvenils. Mentre que fa uns anys la xarxa social del municipi tenia molta més força i representació, actualment “el teixit social s’ha anat desmembrant i l’associacionisme, que era força present, s’està perdent”. El 42% dels joves estudiants no forma part de cap entitat juvenil ni en vol formar part; aquest percentatge augmenta fins al 52% entre els joves majors de 19 anys, mentre que el 37% dels joves estudiants i el 25% dels majors de 19 anys no en formen part de cap, però els agradaria fer-ho.

Segons els joves, la causa principal d’això ha estat la mala gestió de l’Ajuntament, que ha volgut intervenir en tot i no ha donat l’espai ni el suport econòmic necessari. Estem davant, doncs, d’una petita xarxa d’associacions amb una estructura molt dèbil on destaquen majoritàriament les entitats de caràcter cultural o de cooperació.

A més, no existeix un òrgan juvenil formal de participació, i els joves consideren que no poden participar en les decisions que els afecten (59% en el cas dels estudiants i 77% els majors de 19 anys). Darrerament, s’ha creat un moviment alternatiu de joves anomenat Assemblea de Joves Gram-Besòs.

Les entitats culturals

Tal com s’assenyala al Pla de Cultura del municipi, Santa Coloma compta amb un nombre relativament elevat d’entitats culturals si ens atenem a les dades de la Generalitat de Catalunya: en el registre municipal consten un total de 281 entitats de les quals la meitat (147) sol·licita i obté una subvenció o firma un conveni amb l’Ajuntament per desenvolupar les seves activitats. Si ens atenem a les associacions amb les quals el Servei de Cultura manté una relació estable, aquesta xifra no passa de la cinquantena. Això inclou en gran mesura les entitats que desenvolupen activitats de cultura tradicional i popular tant catalana com d’altres regions de l’Estat, però també algun grup artístic (teatre, arts plàstiques, literatura, música), les entitats amb vocació clarament artística i alguna més lligada al patrimoni.
Altres trets característics de les entitats culturals de Santa Coloma de Gramenet, tal com descriu el Pla de Cultura, són els següents:

· Una part del moviment associatiu està passant una certa crisi interna a causa de l’envelliment dels equips directius que no troben prou relleu generacional i a la manca de resposta ciutadana a les seves propostes. De fet, poques entitats tenen una visió i una vocació específicament de ciutat. 

· Gran part de les entitats amb què es relaciona el Servei de Cultura desenvolupa una activitat més propera a l’acció relacional o sociocultural que no pas al patrimoni o a la creació artística. Això fa que la seva capacitat d’aportació a la societat colomenca en clau cultural sigui relativament limitada. Prioritzen el valor de l’encontre sobre el del caràcter de les seves manifestacions artístiques.

· De la mateixa manera, es detecta una tendència de moltes entitats a realitzar les seves activitats pensant més en els seus membres associats i el seu públic habitual que a oferir quelcom al conjunt de la ciutadania. Aquesta reclusió de les entitats en si mateixes les debilita a la llarga i, moltes vegades, fa que no representin un veritable enriquiment de la vida cultural de la ciutat. 

· No consten entitats culturals lligades a les persones que provenen d’altres països. Les poques que hi pugui haver de caràcter més general que agrupen a aquestes persones no tenen pràcticament cap vinculació amb el teixit associatiu existent a Santa Coloma, fenomen que és recíproc.

· Les relacions entre les entitats culturals de Santa Coloma és escassa. Falta coneixement i reconeixement del que fa cadascuna d’elles. De fet, hi ha entitats que intervenen en sectors afins i que s’ignoren entre elles. Moltes vegades aquest distanciament és degut més a inèrcies que a una voluntat conscient.

De manera general, per tant, i amb totes les excepcions que calgui, el moviment associatiu cultural de Santa Coloma està en un moment de debilitat i resta, per tant, molt depenent de l’Ajuntament, sobretot pel que fa a l’aspecte econòmic.

3.4.2. Els mecanismes de participació de les entitats del territori en la política de cooperació colomenca: el Consell de Solidaritat i Cooperació

El Consell Sectorial de Participació de Solidaritat i Cooperació al Desenvolupament, vinculat al Consell General de la Ciutat, és el principal òrgan de participació ciutadana i d’interacció amb el teixit associatiu i altres actors rellevants del territori colomenc en matèria de cooperació i solidaritat. Existeix també una comissió de seguiment del conveni amb les entitats usuàries de la Casa de la Solidaritat a la qual participen una part de les entitats locals colomenques.

El Consell de Solidaritat i Cooperació va néixer l’any 1996, amb un reglament de funcionament propi i consensuat, després d’un procés de consultes i debat iniciat un any anterior després de l’aprovació de la moció presentada per la Junta de Portaveus en la qual es manifestava la solidaritat amb el conjunt de mobilitzacions ciutadanes i l’adhesió a les campanyes per promoure la destinació del 0,7% del PIB de les institucions de l’Estat de Catalunya al desenvolupament dels països del Tercer Món amb garanties de transparència i qualitat. Va ser un dels primers consells de cooperació de Catalunya, concebut com a òrgan sectorial i consultiu (el consell té la vocació de ser un espai participatiu i de referència en la reflexió i el debat de la política de solidaritat i cooperació de la ciutat), amb representació paritària de representants de partits polítics i representants de les entitats de cooperació i solidaritat. 

Participació al Consell de Solidaritat i Cooperació

D’acord amb el Reglament intern de funcionament, la seva composició és la següent: 

· regidor/a; 

· un representat per a cada grup municipal; 

· un representant de cada organització sense ànim de lucre de la ciutat que tingui com a objectius la solidaritat i la cooperació; 

· un representant per a totes les entitats no incloses en l’apartat anterior; 

· un representant de la Plataforma 0,7%; 

· un representant de la Coordinadora Santa Coloma Solidària; 

· un representant del Comitè Som iguals-som diferents; 

· un representant de la Federació d’Associacions de Veïns de Santa Coloma. 

Actualment, són 23 les associacions/entitats vinculades a la cooperació i la solidaritat, membres del Consell de Solidaritat i Cooperació. Cal destacar que una part dels membres reconeguts al reglament (Plataforma 0,7, Coordinadora santa Coloma Solidària, Comitè Som Iguals-Som diferents) ja no són entitats/iniciatives actives i que, en canvi, hi ha un conjunt d’actors al territori, no directament lligats amb la cooperació (associacions d’immigrants, associacions culturals, associacions de comerciants, centres educatius, etc.) o que participen en accions de cooperació/sensibilització, però sense que aquestes estiguin recollides en el mandat original de l’entitat (associacions de joves, d’esports, etc.) que haurien de tenir lloc al Consell de Cooperació, amb línia amb la vocació transversal i inclusiva que hauria de guiar una política local de cooperació, a la qual fèiem referència en analitzar el sistema institucional de la cooperació colomenca. 

La idea seria anar sumant participació de la ciutadania, donat que la potenciació d’aquesta és l’objectiu principal del Consell de Solidaritat i Cooperació, i avançar així en l’establiment progressiu d’una visió integral i no sectorial de la cooperació i el seu apropament a la ciutadania colomenca. 
En paraules de l’alcaldessa (aleshores tinenta d’Alcalde de Ciutadania):
 “Una de les estratègies clau de la política local en la vessant de la sensibilització és arribar al major nombre de persones de la ciutat. A Santa Coloma, la ciutadania, de manera individual o col·lectivament, sempre ha expressat una actitud de compromís davant de situacions d’emergències provocades per desastres naturals i conflictes armats. Ara bé, si volem que aquestes mostres siguin quelcom, més hem de fer un esforç des del govern local, per tal d’apropar els Objectius del Mil·lenni a nous actors i col·lectius els quals puguin implicar-se, des de l’autonomia, en la seva promoció. Els centres educatius, els joves de la ciutat, el teixit comercial, les associacions culturals, esportives i veïnals... han d’esdevenir també protagonistes de la cooperació i la solidaritat. En aquest sentit, cal plantejar l’obertura del Consell de Solidaritat i Cooperació a altres entitats i agents i que les ONG locals també reforcin aquest procés d’aproximació al conjunt de la ciutadania”.
Els temes de la concertació

La seva periodicitat de reunió és trimestral (5 reunions aproximadament), excepte reunions extraordinàries o de comissions concretes de treball (3-4 reunions aproximadament.). En relació amb els temes abordats durant les sessions, cal remarcar que la concertació que es dóna en el consell se centra principalment a regular i controlar les convocatòries anuals de projectes, encara que també es fan esforços per utilitzar l’espai com un espai d’informació i d’intercanvi entre l’Ajuntament i el teixit associatiu. Cal destacar que és precisament al Reglament de funcionament del consell on es determina la distribució dels esforços de cooperació municipal de l’Ajuntament de Santa Coloma (70% per a projectes de desenvolupament, 15% per a campanyes o ajudes d’emergència, 10% per a contribucions a organismes supramunicipals, 10% per a campanyes de sensibilització) i es defineix el seu rol en l’elaboració de propostes de distribució i assignació de recursos. 

Aquest protagonisme del consell en el sistema de presa de decisions sobre la distribució dels recursos de la convocatòria (un sistema que compta, però, amb el suport del FCCD per a l’avaluació tècnica de les propostes, com s’ha analitzat a l’apartat sobre el sistema de convocatòria) s’ha consolidat, d’una banda, malgrat el rol inicialment consultiu que hauria de tenir l’òrgan, a imatge d’altres consells sectorials municipals i, de l’altra, al fet que són les mateixes entitats membres del Consell les receptores dels fons municipals de cooperació i solidaritat; es converteixen en “art i part” del sistema de distribució de recursos. Aquesta situació ha provocat que el consell sigui percebut per a algunes entitats foranes a la cooperació –o que, fent cooperació, no són membres del consell– i també per a algunes personalitats del territori com un “un sistema de facto de distribució de fons” (i no de participació) i fins i tot com un “club tancat d’entitats privilegiades que tenen accés al finançament”. 

També es detecta, per part d’algunes entitats membres del consell que voldrien que aquest fos un veritable espai d’informació i intercanvi, un cert desgast en no trobar la participació desitjada al si d’aquesta instància. En efecte, mentre algunes entitats entrevistades pensen que és un espai participatiu, obert i transparent, d’altres reclamen més nivell de participació real de les entitats, ja que consideren que es tracta més aviat d’un espai informatiu, on l’Ajuntament explica el que fa. Malgrat això, també es reconeix que de vegades són les mateixes entitats les que no participen. Com a aspectes negatius, es remarca que pot ser de vegades excessivament burocràtic, que hauria de reunir-se més sovint o tenir una tasca més continuada i fomentar en més grau el treball en xarxa. També han sortit idees, com que el comitè de valoració dels projectes pertanyi a Santa Coloma, per tal de conèixer millor les entitats i la tasca que fan, així com augmentar la informació prèvia als consells, ja que la seva manca dificulta la preparació dels temes a tractar.

No existeixen tampoc al si del consell, com succeeix en altres municipis catalans, comissions de treball temàtiques (sobre base regional o sectorial, per exemple, per fomentar el treball conjunt de les entitats que focalitzen els seus esforços en projectes semblants o dins d’una mateixa àrea geogràfica) ni tampoc una comissió permanent, orientada a fer del consell un òrgan més operatiu. 
3.5. L’articulació de la cooperació colomenca amb altres actors 

3.5.1. La concertació en el treball de cooperació

Santa Coloma de Gramenet manté relacions de cooperació amb els actors rellevants situats a l’esfera supramunicipal, com són:

· El Fons Català de Cooperació al Desenvolupament. Cal recordar la participació activa de Santa Coloma en el projecte de creació del FCCD, que es va materialitzar l’any 1986, i l’existència d’un esforç de treball conjunt dotat de continuïtat i que s’ha traduït no tan sols en la participació activa del municipi en el fons, sinó també en la signatura d’un conveni amb el FCCD que ha estat actualitzat oportunament.
· La Diputació de Barcelona, a partir d’iniciatives com el Pla de Sensibilització o el Pla Director de Cooperació, Solidaritat i Educació per la Pau, actualment en elaboració, i també d’altres iniciatives com la Xarxa Barcelona de Municipis per la Cooperació Europea de la Diputació de Barcelona.

Es tracta, però, d’un treball que caldria reforçar, donat que la relació existent amb el FCCD està força focalitzada en el treball de selecció, seguiment i avaluació dels projectes de la convocatòria (on fins i tot s’integren els mateixos projectes de l’Ajuntament fins al present, com s’ha analitzat prèviament), en detriment d’un treball més estratègic per millorar l’intercanvi, fomentar el treball conjunt i, en definitiva, reforçar el municipalisme.

Més enllà d’aquestes relacions de col·laboració, ben arrelades i institucionalitzades, es detecta un esforç creixent per promoure els espais de treball supramunicipal, mitjançant particularment la cooperació en xarxa amb altres municipis. És el cas, com assenyalàvem quan analitzàvem la “cooperació directa” de Santa Coloma de Gramenet, del programa Villa Verde amb Villa El Salvador, on Santa Coloma treballa en concertació i cooperació amb altres municipis europeus agermanats o que mantenen relacions amb aquesta població peruana, la qual cosa suposa passar d’una relació bilateral (entre santa Coloma i Villa El Salvador) a una relació multilateral, on conflueixen altres actors, a partir de les seves pròpies especificats, capacitats i prioritats. Es tracta, però, d’un treball incipient que no s’ha desenvolupat encara en l’àmbit dels altres agermanaments vigents ni tampoc del treball en concertació amb les entitats del territori.

3.5.2. La concertació europea i internacional en l’àmbit per la pau

Per altra banda, Santa Coloma també integra xarxes europees i internacionals, particularment en l’àmbit de la promoció de la pau.

A escala europea, més enllà de les relacions bilaterals que assenyalàvem al capítol sobre la cooperació directa, Santa Coloma de Gramenet és membre del Consell Català del Moviment Europeu. El CCME és una associació pluralista i independent amb personalitat jurídica pròpia, formada per col·lectius i persones físiques que desenvolupa les seves activitats europeistes dins de l’àmbit territorial de Catalunya. També forma part de la xarxa ELISAN de Benestar Social i participa en fòrums i reunions sobre aquest àmbit.

A escala internacional, l’Ajuntament de Santa Coloma de Gramenet també forma part de l’organisme internacional Mayors for Peace / Alcaldes per la Pau i de l’organització internacional Ciutats i Governs Locals Units-CGLU, que té la seu a Barcelona. També integra el Grup de Municipis per la Pau a la Diputació de Barcelona, que atorga el Premi per la Pau impulsat per l’Associació per a les Nacions Unides a Espanya-ANUE i col·labora amb l’associació Moviment per la Pau en el projecte: Mines i persones, conviure, sobreviure i somriure. 

Taula 28: Xarxes i iniciatives a les quals pertany Santa Coloma de Gramenet
CGLU (Ciutats i Governs Locals Units) / (Internacional)

Xarxa Majors for Peace (Alcaldes per la Pau) / (Internacional) 

Ciutats Educadores (Internacional)

Pacte d’alcaldes contra el canvi climàtic / (Internacional) 

FALP-Fòrum d’Autoritats Locals Perifèriques (Internacional)

Xarxa Institucional de l’Associació per a les Nacions Unides a Espanya (ANUE) / (Internacional) 

Ciutats Compromeses amb el Món (Local)

Xarxa de Pobles i Ciutats pels Drets Humans (Local)

Grup d’Ajuntaments per la Pau de la Diputació de Barcelona (Local)

Conscient del rol que poden jugar les ciutats en la construcció de la pau, un paper important, molt específic i complementari del dels governs estatals i del de la societat civil de Santa Coloma s’ha anat integrant progressivament en un teixit multinivell, fet de xarxes a escala internacional, europea, nacional, regional i local, per a la promoció dels diferents instruments internacionals de defensa i promoció dels drets humans.

3.6. Conclusions en clau de DAFO del diagnòstic

A continuació, es presenta una llista de conclusions de l’exercici de diagnòstic, en forma de DAFO, que serveixen de base per a l’establiment de les línies estratègiques que vertebren el pla. 

	Punts forts
	Punts febles

	· El municipi de Santa Coloma de Gramenet té una llarga trajectòria en matèria de solidaritat i cooperació, que es remunta a l’any 1984, encara que diverses actuacions directes de l’Alcaldia hagin tingut lloc ja anteriorment, en el mandat 1979-1983. 
· Existeix una ferma voluntat política, així com un reconeixement institucional explícit, de la política de cooperació i solidaritat al Pla d’Actuació Municipal 2008-2011.
· L’Ajuntament destina l’1% dels seus pressupostos a cooperació i supera, així, l’objectiu del 0,7%. En volum, aquest esforç financer és força elevat en relació amb la pràctica de la resta d’ajuntaments tant de la província com de l’àmbit català, i el municipi ha de prendre consciencia d’aquest fet, que el situa en un dels llocs més destacats del rànquing dels municipis catalans.
· Existeix un espai participatiu, d’intercanvi i seguiment de les accions de cooperació i sensibilització: el Consell de Solidaritat i Cooperació, com a òrgan sectorial reconegut en el Reglament de Participació Ciutadana.
· L’Ajuntament ha adquirit capacitat tècnica en temes de cooperació i solidaritat i ha aconseguit obtenir suport del Fons Català de Cooperació al Desenvolupament (FCCD), de la Diputació de Barcelona (Diba) i de l’Àrea Metropolitana de Barcelona.
· El Departament de Cooperació i Solidaritat disposa de dos tècnics amb dedicació exclusiva per dur a terme les tasques de cooperació i solidaritat. Fent una comparació amb la resta de municipis catalans, d’acord amb l’estudi sobre la cooperació local elaborat pel FCCD, Santa Coloma de Gramenet se situa, doncs, en el rànquing dels municipis catalans amb més recursos humans, únicament superat per l’Ajuntament de Barcelona.
· S’ha avançat força en la transversalització de la cooperació en els darrers anys, particularment en matèria de sensibilització. El fet d’existir, per una part, una regidoria/ponència compartida de Cooperació (amb Cultura i Joventut) i, per una altra part, un departament amb les responsabilitats tècniques i de gestió de cooperació ubicat en el marc de la Direcció de l’Àrea de Serveis a la Persona i de la Direcció adjunta de Serveis Culturals, han afavorit el procés des d’una òptica institucional. 
· S’han desenvolupat i consolidat instruments bàsics de cooperació municipal (agermanaments i convocatòries de projectes per a les ONG locals) i es detecta una recerca de noves vies (a partir del treball en xarxa). S’ha desenvolupat, així, un model mixt interessant, que ha combinat diferents modalitats de cooperació i que ha aconseguit fer realitat un fort arrelament al municipi i refermar experiències de relacions de continuïtat. L’Ajuntament de Santa Coloma de Gramenet també s’ha afegit a la campanya de suport a la Declaració dels Objectius del Mil·lenni de Nacions Unides de l’any 2000. 

· Els agermanaments han estat, fins ara, un marc important de canalització de la cooperació municipal. Com a mostra d’aquesta importància, es pot destacar el fet que més de quatre centenars de colomencs han passat per alguna de les ciutats agermanades. La fórmula dels agermanaments ha tingut, doncs, el mèrit d’inscriure una part important de les accions de cooperació dins d’un marc de relacions durables, i de fer intervenir de manera activa i concertada l’Ajuntament i les entitats del municipi que han volgut implicar-se en aquesta proposta. 

· La tradició acumulada per l’Ajuntament i la “cultura” comuna de la societat colomenca en matèria de cooperació fan que la convocatòria de projectes no hagi derivat en un “mercat obert de projectes” com ha passat en certs municipis on qualsevol ONG –amb implantació local o sense– es presenta i lluita per obtenir finançament. A Santa Coloma de Gramenet, la pràctica –si no la llei escrita– ha concentrat una bona part de les subvencions entre els grups més actius a l’àmbit local. 
· Els esforços per planificar, sistematitzar i dotar de coherència les accions de sensibilització impulsades per l’Ajuntament de Santa Coloma de Gramenet són evidents des de l’any 2002 i cobren particular força a partir de l’any 2005, una vegada definida l’Agenda de la Cooperació i l’Acció Solidària colomenca, document que és finalment aprovat pel Ple Municipal de la Corporació el febrer de 2006. És precisament en aquest document on s’estableixen les línies mestres que serveixen per orientar les accions de sensibilització i educació per a la solidaritat i que són posteriorment matisades i concretades als plans successius que han guiat l’acció de Santa Coloma de Gramenet en aquesta matèria; aquesta acció, a més, s’ha anat desenvolupant i ha cobrat rellevància progressiva al si de la política de cooperació i solidaritat colomenca, gràcies a l’impuls polític rebut particularment en els darrers anys i gràcies també al suport d’entitats supramunicipals com la Diputació de Barcelona, en el marc del seu programa de suport a les accions de sensibilització dutes a terme pels municipis de la província. 

· L’aposta pels joves, sota la denominació del programa Joves i Cooperació, és el resultat d’un treball consistent que ja disposa d’un cert recorregut i que s’ha dut a terme a partir d’una sèrie de projectes compactats, emmarcats en una acció que podríem anomenar pilot, adreçada als joves i estudiants de la ciutat. L’objectiu central ha estat, mitjançant la facilitació d’espais de formació, d’intercanvi i d’acumulació d’experiències, apropar la cooperació i solidaritat als joves (i a l’inrevés, apropar els joves a la cooperació i solidaritat, global i del territori) i contribuir, en darrer terme, al renovellament generacional del teixit associatiu de la ciutat. 

· En relació amb el sistema de convocatòria, hi ha una desconnexió entre els criteris que apareixen a les bases i els que utilitza efectivament el FCCD en la seva fitxa de valoració. Les bases no reflecteixen de manera fidedigna la valoració que fa el FCCD dels projectes, i és necessari una revisió d’aquestes per ajustar-les a la realitat del procés d’avaluació.
· Capacitat de treball en xarxa i amb altres administracions: Fons Català de Cooperació, Diputació de Barcelona, Generalitat de Catalunya, Mancomunitat de Municipis, etc., tot i que les estratègies de treball en xarxa que reforcen el rol dels municipis són encara molt incipients.

· Santa Coloma de Gramenet també integra xarxes europees i internacionals, particularment en l’àmbit de la promoció de la pau.
	· La fórmula de convocatòria de projectes no afavoreix ni impulsa el treball comú entre les entitats, sinó que les posa en competència per a l’obtenció dels recursos. Es financen, a més, petits projectes de cooperació repartits entre els diferents agents, moltes vegades de caràcter assistencial. I aquesta dispersió en les actuacions fa difícil mesurar l’impacte real i global d’aquestes. Tampoc no es treballa per programes o convocatòries plurianuals, la qual cosa dificulta la continuïtat del treball.

· Es detecta una tendència a l’augment del nombre de projectes i la disminució de l’import mitjà de les subvencions, ja de per si molt limitat. Aquesta tendència posa en qüestió el sentit de la convocatòria perquè obliga a realitzar projectes molt petits que no tenen valor si no estan emmarcats dins d’una relació més estable i més continua. Al mateix temps, aquesta tendència incrementa la tensió sobre els mecanismes d’afectació dels recursos i sobre la presa de decisions quant als projectes i accions seleccionats.
· La cooperació directa de l’Ajuntament és encara poc consistent malgrat la llarga trajectòria existent. Les accions que es deriven dels acords de cooperació directa –encara que siguin “oficials” i tinguin el suport d'acords de ple– s’han de presentar dins de la convocatòria de projectes i estan sotmesos a l’avaluació tècnica del FCCD, com si fossin projectes presentats per les entitats. Aquesta tendència solament s’ha trencat al 2009 amb el projecte de Villa Verde amb Villa El Salvador i al 2010 amb el projecte actualment en preparació amb la Diputació de Barcelona al Magrib.

· El rol de l’Ajuntament de Santa Coloma de Gramenet es limita encara al de simple finançador de les accions que són realitzades per les associacions. L’únic cas en el qual l’Ajuntament participa en una acció de cooperació directa és el de Villa El Salvador, un districte de la ciutat de Lima a Perú, amb el qual Santa Coloma manté, des de fa 23 anys, un sòlid vincle d’agermanament. El nou projecte actualment en preparació al Magrib (amb l’IMADEL) també va en aquesta línia.

· La sensibilització, malgrat els esforços dels darrers anys, i la transversalització d’aquesta impliquen altres àrees i departaments, no arriba amb prou impacte a sectors clau de la societat. 

· Pel que fa a la receptivitat i la implicació per part de la ciutadania en els agermanaments, sembla existir un cert distanciament (excepció feta d’algunes associacions històriques). No sembla que hi hagi prou informació sobre la situació de l’agermanament, els seus objectius, les activitats realitzades, etc. i la participació, fins i tot, d’algunes entitats del territori (entitats educatives o sanitàries en alguns agermanaments) és poc coneguda. 

· El consell està massa centrat en les entitats “expertes” en cooperació i la solidaritat (visió sectorial de la cooperació), i necessita obrir-se a altres entitats del territori. Per altra banda, el protagonisme del consell en el sistema de presa de decisions sobre la distribució dels recursos de la convocatòria (un sistema que compta, però, amb el suport del FCCD per a l’avaluació tècnica de les propostes, com s’ha analitzat a l’apartat sobre el sistema de convocatòria) s’ha consolidat, d’una banda, malgrat el rol inicialment consultiu que hauria de tenir l’òrgan, a imatge d’altres consells sectorials municipals i, d’altra banda, el fet que són les mateixes entitats membres del consell les receptores dels fons municipals de cooperació i solidaritat; es converteixen així en “art i part” del sistema de distribució de recursos. 
· Mentre algunes entitats entrevistades pensen que és un espai participatiu, obert i transparent, d’altres reclamen més nivell de participació real de les entitats, ja que consideren que es tracta més aviat d’un espai informatiu, on l’Ajuntament explica el que fa. Malgrat això, també es reconeix que de vegades són les mateixes entitats les que no participen. 




	

Oportunitats
	Amenaces

	· El moviment solidari té tradició i vida a Santa Coloma de Gramenet. No ha nascut a mitjans dels anys noranta, com en certs municipis de Catalunya, sinó que procedeix d’una experiència i d’una tradició més consolidada, que té arrels lligades a una solidaritat de contingut social i polític (no neix d’una visió assistencial o caritativa).
· Població jove motivada i interessada per la solidaritat que participa activament en diverses iniciatives al municipi.

· Existeix avui en dia un teixit associatiu consolidat, referent en temes de cooperació internacional i solidaritat al territori, i un suport continuat, per part de l’Ajuntament, a les esmentades entitats. El suport econòmic als microprojectes de cooperació de les entitats locals i a la Casa de la Solidaritat en són bons exemples.

· La presència d’immigrants en nombre creixent a Santa Coloma de Gramenet constitueix un element de sensibilització important. La població colomenca pren més consciència dels temes de diàleg entre cultures.

· Malgrat ser de caràcter generalista i estar fonamentalment centrades en activitats culturals, les associacions d’immigrants tenen interès per portar a terme activitats relacionades amb la millora de les condicions de vida de la població als països d’origen. 

· Algunes organitzacions/associacions que tenen el suport de Santa Coloma de Gramenet tenen llaços de col·laboració importants amb les autoritats locals de les poblacions en les quals els projectes són realitzats, i la participació d’aquestes autoritats als projectes mateixos és evident i important per garantir l’abast dels objectius indicats. Considerada la inferioritat, ja sigui en termes quantitatius com qualitatius, de les relacions de col·laboració directa de l’Ajuntament de Santa Coloma amb territoris africans (en comparació amb els territoris a l’Amèrica Llatina), sembla desitjable una anàlisi mes aprofundida de les oportunitats per part de l’Ajuntament, en col·laboració amb les associacions que impulsen projectes en aquestes ciutats del Marroc. 
	· Teixit associatiu estàtic i especialitzat. Cal reforçar els mecanismes que ens permetin superar l’estadi sectorial de la cooperació per arribar a altres col·lectius de la ciutat.

· Es tracta en general d’entitats de dimensions petites, que basen les seves tasques majoritàriament en voluntaris i que tenen una capacitat econòmica dèbil.

· De manera general, per tant, i amb totes les excepcions que calgui, el moviment associatiu cultural de Santa Coloma de Gramenet està en un moment de debilitat i resta, doncs, molt dependent de l’Ajuntament, sobretot pel que fa a l’aspecte econòmic.
· Existeix el risc que el “teixit solidari” de Santa Coloma de Gramenet no estigui prou connectat amb el canvi social en el mateix municipi i que la solidaritat amb el sud continuï sent percebuda com una cosa separada de la vida local. Existeix també el risc que la solidaritat sigui considerada com una matèria per als “especialistes” del treball al Sud.
· Es detecta una tendència a l’esmicolament i a la dispersió de les accions (massa demanda respecte als recursos disponibles) i el risc que el finançament municipal estigui cada cop més absorbit per grans ONG (agències de projectes). Existeix també el risc d’un cert “divorci” entre els moviments socials i les ONG.
· El context actual de crisi econòmica pot fer que la cooperació sigui percebuda com una política accessòria i, fins i tot, gratuïta”, donat l’augment de les demandes socials per part de la ciutadania si no es desenvolupen arguments polítics consistents que defensin una visió de la cooperació més enllà de la vessant purament solidària i assistencialista.




4. Valors, principis orientadors i objectius del pla

4.1. Valors i principis orientadors del PDC

Abans de passar a descriure els objectius i les estratègies del pla, és necessari precisar un conjunt d’orientacions generals prèvies que suposen un determinat enfocament, l’adhesió a determinats valors i que configuren un model de cooperació i de solidaritat. 

Els valors

Per valors s’entenen aquells principis de validesa universal objectivament reconeguts als quals l’Ajuntament de Santa Coloma s’inspira també en l’actuació de la seva política de cooperació per al desenvolupament. 

En primer lloc, destaca el sistema de valors contingut en la Declaració Universal dels Drets Humans. 

Altres valors en els quals aquest pla s’inspira són: 

· La responsabilitat en un món global: cal comprendre que som una part d’un territori global i que tenim un paper a jugar en la seva transformació cap a un món sostenible i més just a partir de les accions locals. 
· La multiculturalitat: la voluntat de reconèixer que no hi ha races diferents en el món, sinó que tots pertanyem a la raça humana, i promoure la característica de Santa Coloma de ciutat on conviuen ètnies diferents, com un factor de creixement i enriquiment per a tots els ciutadans de la ciutat. 

· El respecte: el reconeixement que, més que una actitud de tolerància, és tracta de reconèixer els drets, la dignitat i la personalitat mateixa dels altres. El respecte ha d’inspirar totes les accions ja sigui a l’interior de la ciutat, ja sigui quan s’actua en els països socis com a agents de desenvolupament. 

· La solidaritat: entesa com a valor que no es limita a l’esfera de les relacions amb els països del sud, sinó que constitueix un referent comú que ha d’inspirar al conjunt de les institucions, les organitzacions i els grups de persones que, al nord i al sud, volen establir les bases d’una societat més justa i lluitar contra totes les formes d’exclusió que es manifesten de manera creixent en un context d’acceleració dels fenòmens de globalització.

Els principis

Per principis, s’entenen els criteris als quals es refereix la cooperació colomenca en la seva actuació. 

Els Objectius de Desenvolupament del Mil·lenni 
En primer lloc, com a marc referencial general, destaquen els Objectius de Desenvolupament del Mil·lenni 
L’any 1970 l’Assemblea General de les Nacions Unides adoptava la resolució 2626 (XXV) sobre l’estratègia per al desenvolupament a seguir en el decenni 1971-1980. S’anunciava que calia que els països rics destinessin el 0,7% del seu PIB a temes de cooperació durant 25 anys.

L’any 2000, 189 països, entre ells Espanya, van signar, a la seu de les Nacions Unides, la Declaració del Mil·lenni a partir de la qual es comprometien a posar en pràctica les polítiques necessàries per aconseguir els anomenats Objectius de Desenvolupament del Mil·lenni, que es pretenen assolir l’any 2015. 

L’any 2004 el Parlament de Catalunya es va adherir a la Declaració del Mil·lenni. Amb aquest acord, els organismes internacionals, molts països del Nord i del Sud i els principals actors públics i privats de l’àmbit de la cooperació, es comprometen amb una agenda per reduir la pobresa al món.

El compromís es tradueix en vuit grans objectius que suposen el primer pla internacional de les Nacions Unides per acabar amb la pobresa, i relacionen per primera vegada la lluita contra la pobresa no solament amb la fam sinó també amb la sanitat, l’educació, la igualtat de gènere i la sostenibilitat ambiental.

Taula 29: Els Objectius de Desenvolupament del Mil·lenni 
1. Eradicar la pobresa extrema i la fam.
2. Aconseguir l’educació primària universal.
3. Promoure la igualtat entre els gèneres i l’autonomia de la dona.
4. Reduir la mortalitat infantil.
5. Millorar la salut materna.
6. Combatre la sida, la malària i altres malalties.
7. Garantir la sostenibilitat del medi ambient.
8. Fomentar una associació mundial per al desenvolupament.

També adquireix molta importància el fet d’acomplir la promesa dels països rics de destinar el 0,7% del PIB a la cooperació, i incrementar progressivament la quantitat. Santa Coloma de Gramenet figura en els grups de les poblacions catalanes que ja hi destinen l’1%.
El referent de la cooperació municipalista 
En segon lloc, la cooperació colomenca se situa en el marc referencial de la cooperació municipalista, com breument s’analitzava en el capítol segon del present document, en el marc d’un món globalitzat i interdependent on les ciutats adquireixen un paper cada cop més rellevant.
Des d’aquesta perspectiva d’implicació activa dels ajuntaments en la cooperació al desenvolupament, es planteja un model de concertació amb les entitats cíviques de la mateixa ciutat i amb institucions similars dels països i ciutats del sud amb l’objectiu d’establir projectes compartits i processos de desenvolupament sostenibles.
Aquesta perspectiva de cooperació municipal, a la vegada, suposa concebre la cooperació com alguna cosa més que un simple mecanisme de redistribució de recursos financers. La cooperació hauria de ser vista com un procés compartit on el diàleg i l’intercanvi servissin com a instruments per continuar avançant amb l’objectiu comú de construir societats més justes, a partir del compromís amb les necessitats socials de les comunitats del Sud i amb les institucions municipals que les representen. 

Per altra banda, cal entendre i valorar la funció política del municipi per establir relacions de cooperació entre poders locals del nord i del sud. Es tracta d’un compromís amb els processos de descentralització política i administrativa d’altres països en un camp on existeix la possibilitat d’exercir una influència positiva i, a la vegada, revaloritzar els propis recursos de l’Ajuntament.

Si bé cal reconèixer que la cooperació internacional no és una competència clàssica de l’agenda de les administracions locals, a diferència d’altres àmbits com l’urbanisme, el sanejament, etc., cal recordar que tampoc ho han estat altres àmbits de l’activitat municipal que progressivament es van assumir com a polítiques pròpies, com ara les polítiques d’ocupació, la inclusió social, el desenvolupament econòmic o les polítiques d’igualtat.

El Pla que aquí es proposa és un esforç en definitiva, per potenciar la cooperació municipal que es fa des de Santa Coloma de Gramenet, donar-li més rellevància política i institucional i promoure l’adhesió i el compromís de la ciutadania amb aquesta política.

Altres referents de la cooperació colomenca
En tercer lloc, el pla, en particular en relació amb la cooperació directa entre l’Ajuntament de Santa Coloma i els ajuntaments amb els quals Santa Coloma de Gramenet està agermanada, hauria d’aplicar els principis adoptats en el marc de la Declaració de París i l’Agenda d’Accra sobre l’Eficàcia de l’Ajuda; en destaquen tres en particular: el principi d’apropiació de les polítiques de cooperació per al desenvolupament per part dels ajuntaments socis del sud, el principi d’alineació del municipi amb les estratègies de desenvolupament dels municipis socis i el principi d’harmonització entre les accions dels municipis donants que actuen en el mateix territori. 

· Apropiació: l’Ajuntament de Santa Coloma de Gramenet es compromet a respectar el lideratge dels ajuntaments socis i ajudar-los a reforçar les seves capacitats a exercir-lo. 

· Alineació: l’Ajuntament es compromet a basar el seu suport en les estratègies de desenvolupament dels ajuntaments socis.
· Harmonització: l’Ajuntament es compromet a afavorir l'intercanvi d’experiències amb altres ajuntaments europeus, per portar a terme estratègies d’intervenció comunes.
En relació amb totes les altres actuacions, el pla hauria d’aplicar els principis de: 

· Informació i transparència: en la destinació dels fons disponibles, en l’avaluació dels resultats i en la seva difusió. El pla preveu el compliment del principi d’informació i de transparència de les seves actuacions en matèria de cooperació al desenvolupament i solidaritat, a través de la publicació i de la difusió de les actuacions realitzades cada any i de l’aplicació dels recursos financers assignats a aquestes actuacions.
· Coherència: amb les prioritats del Pla de Mandat i la resta de polítiques municipals.

· Transversalitat: entenem la transversalitat com la metodologia d’intervenció que ha de permetre a tota l’organització municipal impactar positivament en el desenvolupament i la consolidació de la política de solidaritat i cooperació internacional municipal.
· Participació ciutadana: en la presa de decisions i en la definició de les estratègies i de les accions a realitzar, sobretot en la sensibilització de la ciutadania, de tots els agents de desenvolupament de la ciutat, la societat civil i els altres actors rellevants.

· Foment del diàleg: de l’intercanvi entre les poblacions i del coneixement mutu.

Finalment, en relació amb l’aplicació del Pla Director, l’Ajuntament s’inspira en el principi de:

· Millora de la qualitat de la cooperació: Crear les eines necessàries per portar a terme un seguiment eficaç de l’aplicació i de l’efectivitat del Pla Director de Cooperació al Desenvolupament de la ciutat.

4.2. Objectius del PDC: el repte central d’avançar cap a l’establiment d’una política pública local de cooperació descentralitzada

Perquè les relacions de cooperació descentralitzada de l’Ajuntament de Santa Coloma siguin coherents, efectives, eficients, durables i amb perspectives d’impacte, és indispensable que se situïn en un marc previ, elaborat a partir d’un procés de reflexió i de planificació de caràcter estratègic i local. L’objectiu no és altre que d’evitar assumir models i pràctiques de cooperació preestablerts i elaborar una política de cooperació descentralitzada, arrelada en la pròpia especificitat dels seus actors protagonistes, la ciutat i la institució local, que parteixi de l’especificitat municipal i integri a altres actors rellevants del territori, i que valoritzi i capitalitzi, en últim terme, el valor afegit que aquesta modalitat de cooperació pot oferir. 

La proposta consisteix, per tant, a superar els enfocaments tradicionals administrativistes, centrats en la gestió puntual de les accions de cooperació (generalment sota una lògica de projecte) i passar a enfocaments integrals, preocupats per l’articulació d’una estratègia coherent i exhaustiva de cooperació descentralitzada en el marc d’una política pública, partint dels principis i les possibilitats que ofereix aquesta modalitat de cooperació entre governs locals homòlegs, sota les noves visions que apuntàvem en la introducció. 

Avançar, doncs, en el canvi de model proposat en el segon capítol del present document, per aprofundir en les potencialitats de la cooperació descentralitzada, suposa un gran repte per a la ciutat de Santa Coloma de Gramenet. I el repte té un doble caràcter, ja que suposa una revisió i “posada al dia” de dos àmbits clau:

· En primer lloc, sobre el paper mateix de la ciutat de Santa Coloma de Gramenet en la cooperació al desenvolupament i, més particularment, en les noves perspectives i models que està obrint la cooperació descentralitzada.
· En segon lloc, sobre com organitzar i portar a terme aquesta cooperació.

En relació amb el primer àmbit, el repte fonamental consisteix a transitar d’un model on la ciutat es posiciona com a agent donant, al mateix temps que receptor passiu de la vocació solidària de la seva ciutadania, i on les altres ciutats, territoris i actors esdevenen agents receptors de l’ajut al desenvolupament a un altre model diferent. 

En el nou model, la cooperació de la ciutat té l’objectiu de tenir una presència al món des d’una perspectiva solidària d’intercanvi, interès mutu, horitzontalitat, reciprocitat i construcció de partenariats.

En relació amb el segon àmbit, el repte fonamental, una vegada assumit el nou model, consisteix a desenvolupar capacitats i estratègies que contribueixin a concretar la cooperació descentralitzada en el marc d’una política circumscrita en l’agenda pública local. 

Una política entesa no com un element perifèric i conjuntural, al marge del nucli central de la política del govern local, sinó inscrita com una dimensió pròpia i estratègica de l’acció pública impulsada des de l’Administració local, des d’una visió transversal. Una política, a més, que ha de respondre a la cada vegada més clara vocació dels governs locals com a facilitadors, des de la seva responsabilitat com a actors polítics legitimats, del govern compartit a escala local; és a dir elaborada des d’una perspectiva d’inclusivitat. 

5. Línies Estratègiques d’actuació

El pla es configura al voltant de diverses línies estratègiques d’actuació que fan referència als diferents àmbits de la solidaritat i de la cooperació. Entenem que el pla fixa els objectius estratègics i no defineix actuacions concretes que s’hauran d’elaborar en cada programació anual.
Cinc són les línies estratègiques proposades per vertebrar els esforços de cooperació colomencs:

Línia estratègica 1. Millora de la qualitat de la cooperació colomenca directa i concertada, focalitzant la cooperació municipal colomenca en el reforç de les institucions municipals i de la governança local en els territoris del sud. 

Línia estratègica 2. Millora de la política de suport al teixit associatiu solidari local a partir d’una millor qualitat de la cooperació colomenca delegada, realitzada a través del teixit associatiu colomenc.
Línia estratègica 3. Contribuir a la construcció d’una societat més justa, més solidària i més responsable mitjançant una millor educació i formació per a la solidaritat i la pau, particularment amb els col·lectius joves de la ciutat. 

Línia estratègica 4. Foment de l’articulació amb els agents socials i la societat civil a partir d’una millora dels mecanismes de participació ciutadana.

Línia estratègica 5. Més coherència de les polítiques municipals a partir d’una millor integració de la cooperació municipal en el conjunt d’àrees i departaments municipals i la posada en valor del conjunt de les capacitats i recursos existents. 
	Línia estratègica 1. Millora de la qualitat de la cooperació colomenca directa i concertada, focalitzant la cooperació municipal colomenca en el reforç de les institucions municipals i de la governança local en els territoris del sud.

	El propòsit de donar èmfasi i prioritat a la cooperació directa constitueix actualment, per a moltes administracions locals, un primer front de reforma, tan important com complex de dur a terme. 

Aquesta transformació en curs suposa alhora una evolució interessant de la relació entre el govern municipal i les ONG. En lloc de considerar-les només com a institucions especialitzades en la presentació de projectes de cooperació, el municipi pot oferir-los un nou rol com a membres d’un consell municipal encarregat de concertar amb el govern local el conjunt de la política municipal de cooperació i vigilar la seva posada en pràctica, al mateix temps que les pot fer participar en l’execució i l’avaluació de les accions decidides conjuntament. De fet, es tracta de fer evolucionar el model de relacions entre la institució municipal i la societat civil local, ressituant alhora les ONGD respecte a la resta dels agents socials del territori.



	1.1.Revisió de la política de cooperació directa: el passatge dels agermanaments clàssics als acords d’associacions/partenariat 

· Partint de les conclusions de l’anàlisi detallada dels agermanaments disponible al document de diagnòstic, definició del perfil dels territoris (característiques urbanes, perfil socioeconòmic, proximitat per migració, històric de cooperació i relacions entre els teixits associatius, etc.) amb els quals Santa Coloma de Gramenet pot establir acords a llarg termini d’associació, amb la finalitat principal de reforçar les polítiques municipals i les institucions locals.

· Revisió, a la llum del perfil esmentat i de la trajectòria històrica recorreguda, dels agermanaments vigents.
· Prospecció i proposta de noves aliances/vinculacions (per exemple, al Magrib, a partir de nous projectes i iniciatives com la que està actualment en preparació amb l’IMADEL amb el suport de la Diba) amb ciutats amb simetries bàsiques amb Santa Coloma de Gramenet (població, localització metropolitana, perfil econòmic, etc.).
· Desenvolupament i posada en marxa de modalitats, instruments i formes d’acció adaptades a l’acció de cooperació directa per fomentar l’establiment de relacions estables de cooperació que puguin assegurar la continuïtat, més enllà de les relacions puntuals i efímeres que existeixen actualment, a través del model de projecte de cooperació. Es podran combinar diverses modalitats: d’assistència tècnica, per exemple, al voltant de polítiques i actuacions municipals, amb la implicació de personal tècnic de les diferents àrees municipals de l’Ajuntament; finançament de projectes identificats com a prioritat de la ciutat associada; programes d’intercanvis per a l’aprenentatge i el coneixement mutu, on participen diferents entitats i sectors d’ambdues ciutats, etc.
· Donar visibilitat als acords d’associació, per fomentar el coneixement i l’apropiació per part de la ciutadania colomenca.

1.2. Suport integral als municipis vinculats a partir del treball en xarxa

· Amb aquells municipis amb els quals s’ha establert una vinculació especial, apostar per la integració progressiva del suport dins d’una perspectiva integral de desenvolupament i governança locals (a partir, per exemple, d’un pla municipal), en les àrees on Santa Coloma de Gramenet aporta un valor afegir, en col·laboració amb la ciutadania activa i en relació amb altres territoris europeus vinculats (evolució cap a un treball en xarxa). 

· Centrar progressivament la cooperació directa en els àmbits que són propis a l’acció municipal, que són la governabilitat local i l’enfortiment municipal. És precisament en aquests àmbits on la cooperació colomenca pot establir polítiques i propostes clares, en la mesura que disposa de recursos i experiència acumulada a partir de la seva acció municipal. 
· Potenciar el rol dels actors del territori (agents socials i societat civil) a partir d’un treball de concertació per a una major implicació d’aquests en les relacions de cooperació directa que manté Santa Coloma de Gramenet. És important subratllar que la promoció de la cooperació directa no ha de suposar deixar de banda la col·laboració amb altres agents del territori. Al contrari, la cooperació concertada o en col·laboració amb altres agents és una vessant que cal explorar en el marc de les prioritats identificades i definides per l’Ajuntament de Santa Coloma de Gramenet i, en concret, pel Pla de Solidaritat, Cooperació i Foment de la Pau. A partir de les línies directrius definides, cal promoure la realització de projectes amb diferents agents del territori (ONG, instituts, organitzacions empresarials, sindicats, etc.), particularment en l’àmbit dels acords d’associació i partenariat que el municipi estableixi amb ciutats del sud. Una acció concertada que hauria de ser prioritària és precisament el desenvolupament d’un programa de sensibilització i d’educació al voltant de la cooperació directa de l’Ajuntament.

1.3 Participació en xarxes i difusió de noves modalitats de cooperació

· Potenciar aquesta forma innovadora de cooperació, que suposa el pas progressiu de les accions bilaterals (de ciutat a ciutat) a les relacions multipolars, a partir del treball en xarxa per potenciar l’intercanvi d’experiències amb diferents municipis europeus i de l’Amèrica Llatina, que estableixen un programa comú en un sector determinat (urbanisme, empoderament de les dones...). Això permet un intercanvi d’experiències que beneficia a tothom i també establir xarxes de suport Nord-Sud, Sud-Sud, Nord-Nord.

1.4 Reforç del treball a escala supramunicipal
· Amb instàncies com la Diba, el FCCD o l’Àrea Metropolitana de Barcelona, per potenciar les economies d’escala i eficiència dels esforços mancomunats i les sinergies i el potencial d’impacte del treball en xarxa.

1.5 Acció en cas d’emergències

· A més de les accions prioritàries esmentades, l’Ajuntament es compromet a donar resposta a situacions d’emergència o de crisis humanitàries mitjançant el desplegament de recursos, ja sigui mitjançant convenis amb ONG o amb d’altres institucions, la coordinació amb l’Agència Catalana de Cooperació al Desenvolupament i el Fons Català de Cooperació al Desenvolupament.
· Tenint en compte que l’àmbit municipal no és el més idoni per realitzar l’ajut humanitari, és important canalitzar les aportacions municipals i la solidaritat popular de forma útil i eficaç en el marc dels protocols establerts a escala nacional i seguint les directrius marcades per les grans ONGD especialitzades en ajut humanitari i d’emergència. 




	Línia estratègica 2. Millora de la política de suport al teixit associatiu solidari local a partir d’una millor qualitat de la cooperació colomenca delegada, realitzada a través del teixit associatiu colomenc. 



	La participació dels actors de la societat civil en l’àmbit de la solidaritat internacional és important, tant a partir de la participació en programes de cooperació internacional com a partir de la implicació en la ciutat, afavoreix la seva transformació i la consolida com un municipi solidari obert al món. ONG, sindicats, associacions de veïns, gremis de comerciants, associacions de joves, comunitat educativa, associacions d’immigrants i altres agents són actors indispensables en el nou escenari local i internacional de la cooperació municipal. 

Cal destacar que el pla reconeix particularment el paper de les ONG com a agents de cooperació i com a organitzacions amb experiència en el camp de la cooperació al desenvolupament i, en particular, d’aquell grup d’ONG més arrelades a la realitat local del municipi de Santa Coloma de Gramenet. 

Per això, el pla manté com a modalitat específica de cooperació les ajudes financeres a les ONG i altres actors del teixit associatiu colomenc, assignant un percentatge del pressupost a través de la mateixa convocatòria per al finançament de projectes de cooperació.

Els projectes de cooperació permeten una important flexibilitat que possibilita una pluralitat d’intervencions al mateix temps que permeten una definició d’objectius, activitats i beneficiaris. Els projectes també permeten aprofitar al màxim les iniciatives i els recursos de la societat. Però és important que els projectes s’integrin en una estratègia general, generin tanmateix sinergies amb altres iniciatives de desenvolupament local i contribueixin a la política i a l’estratègia de solidaritat de la ciutat. Així mateix, es proposa que aquesta modalitat tendeixi a la concentració de les ajudes i al finançament a pocs projectes i no, com fins ara, a les subvencions molt petites a molts projectes. 

Cal destacar, a més, que es proposa reduir progressivament el percentatge de recursos destinats a aquesta modalitat de cooperació, a favor d’un pes creixent de la modalitat de cooperació directa i concertada amb els actors del territori i de les accions de sensibilització i d’educació per al desenvolupament. El ritme d’aquest canvi, però, vindrà marcat pel grau de desenvolupament i consolidació de les accions de cooperació directa per part de l’Ajuntament, així com pel nivell d’adaptació institucional i organitzativa municipal i la implicació dels actors del territori. 



	Partint de la llarga experiència acumulada i prenent com a base els resultats el diagnòstic, es tractaria de donar resposta al repte central de millorar la qualitat de la cooperació liderada pel teixit associatiu solidari i altres actors del territori colomenc, a partir d’iniciatives com:

2.1. La revisió del mecanisme d’atorgament de subvencions i de les bases de la convocatòria 

· A partir d’elements com: la focalització en determinats sectors prioritzats, l’aposta per programes plurianuals, la integració progressiva dels projectes en els processos de desenvolupament local i regional, procurant afavorir les iniciatives de treball en xarxa, el foment del treball en col·laboració amb els agents del territori, la millora de la qualitat dels sistemes de seguiment i avaluació, etc.
· Concentració geogràfica dels esforços de cooperació internacional en determinats països i àrees cercant més impacte i visibilitat internacional del municipi de Santa Coloma de Gramenet, sense que això suposi, però, que s’hagi d’establir de forma estricta i definitiva una llista de països on s’han de concentrar els recursos de cooperació. Segons sembla, són tres les grans àrees geogràfiques d’interès per a la cooperació colomenca: (i) l’Amèrica Llatina com a regió amb la qual existeixen importants llaços culturals i històrics; (ii) el Magrib, en el marc de la política de veïnatge de la UE i amb motiu també de la nova ciutadania colomenca d’aquest origen i dels vincles existents per part de les ONG i altres actors del teixit associatiu colomenc; (iii) l’Àfrica subsahariana com a regió amb els índexs més alts de pobresa extrema del món.

· La revisió de les bases, a patir de l’anàlisi proposada en el diagnòstic, de cara a millorar la coherència entre els sistemes de l’Ajuntament i del FCCD i proposar un seguit de criteris propis, d’acord amb les directrius que caracteritzen el pla.

· La revisió del rol del Consell de Cooperació i Solidaritat en la selecció i el seguiment dels projectes (per evitar conflictes d’interès) i la consolidació dels espais de diàleg i de reflexió amb les ONG i altres actors del territori, interessats per aquest tipus de cooperació.
2.3. Una clara aposta per la formació de les entitats de la ciutat i particularment els joves

· Desplegament de mesures de suport tècnic, assessorament, informació i formació als actors del territori per tal de millorar la capacitat institucional, tècnica i operativa de les organitzacions, amb especial atenció al sector jove, en concertació amb altres institucions i recursos existents (com els centres de recursos juvenils, el centre Europa Jove, etc.). 
2.4. Una millor interacció entre les iniciatives de cooperació i de sensibilització
· Com s’analitzava en el capítol sobre valors, principis i objectius del pla, no és possible separar la cooperació al desenvolupament de l’objectiu de construcció d’una societat més solidaria i responsable. Per això, la cooperació al desenvolupament no ha de ser concebuda com una funció aïllada de l’Ajuntament, sinó que ha de plantejar-se com una responsabilitat també del conjunt de la ciutadania. Això, obliga, aleshores, a impulsar el debat tant en l’àmbit intern de l’Ajuntament com en la ciutadania. Per altra banda, s’ha de considerar la cooperació al desenvolupament com una font de creació de capital social al municipi. Per tot això, és necessari aprofundir en les tasques de sensibilització i educació per al desenvolupament, també en el marc de les accions de cooperació exterior.

2.5. Inici d’una línia de codesenvolupament

· Els fluxos migratoris tenen una gran rellevància en les relacions internacionals i en la cooperació al desenvolupament, en particular. Per exemple, les remeses de les persones immigrants suposen una part important dels ingressos exteriors de molts països. Per altra banda, les persones immigrants poden esdevenir agents de desenvolupament en el seu país d’origen, així com agents de sensibilització en el municipi d’acollida. Això és particularment interessant per a Santa Coloma de Gramenet, on destaca el pes que ha assolit la població nascuda fora de l’Estat espanyol (un 21,8% el 2007, gairebé quatre punts més que l’any 2005). Efectivament, el municipi té una elevada presència de persones d’origen immigrant. Tres països de tres continents diferents predominen quant a l’origen de la població estrangera: República Popular de la Xina, Marroc i Equador.
· Les actuacions en l’àmbit del codesenvolupament podrien focalitzar-se, més enllà de les accions directes de cooperació amb les localitats d’origen dels immigrants, en les accions de sensibilització i d’educació, de promoció dels drets de la ciutadania i de lluita contra la discriminació i els prejudicis contra els diferents grups d’immigrants que resideixen al municipi, a partir de la col·laboració i coordinació amb altres àrees de l’Ajuntament i les entitats ciutadanes, particularment les associacions d’immigrants.



	Línia estratègica 3. Contribuir a la construcció d’una societat més justa, més solidària i més responsable mitjançant una millor educació i formació per a la solidaritat i la pau, particularment amb els col·lectius joves de la ciutat. 

	L’educació per al desenvolupament i la sensibilització social es defineix com un procés educatiu constant que afavoreix la comprensió de les interrelacions econòmiques, polítiques, socials i culturals entre el Nord i el Sud. Igualment, promou valors i actituds relacionades amb la solidaritat i la justícia social i cerca vies d’acció per transformar tant la realitat local com les relacions internacionals i aconseguir un desenvolupament humà i sostenible que afavoreixi a tothom i no exclogui cap persona, col·lectiu o poble. Amb aquest procés es pretén contribuir a formar a la ciutadania a obrir-se al món, ja que la realitat global i local cada cop estan més interrelacionades.

L’educació per al desenvolupament i la sensibilització social s’han d’entendre en el marc de la promoció d’una societat solidària i responsable, compromesa amb els valors i els objectius de la justícia social, la reducció de la pobresa i el desenvolupament humà. Es tracta, sens dubte, d’un canvi en l’enfocament i en els procediments, que necessiten ser enfocats d’una manera renovada en el nou context de globalització. El principal missatge a transmetre és que ja no es tracta d’ajudar al desenvolupament econòmic i social del sud, sinó de reconèixer que la interdependència ens obliga a cercar una renovació del conjunt del planeta i de les complexes xarxes de relacions que s’hi donen.

El pla proposa que aquesta modalitat guanyi pes progressivament i adquireixi un valor polític de primera importància al si de la política municipal de cooperació i solidaritat, en la mesura que avui la lluita contra la pobresa passa per la mobilització i la participació de les poblacions del nord en aquesta tasca.


	A Santa Coloma de Gramenet, diversos projectes i actuacions avalen una aposta per la sensibilització que, com evocàvem en el capítol de diagnòstic, ha anat guanyant rellevància progressiva al si de la política de cooperació i solidaritat colomenca com a resposta innovadora a les necessitats emergents de la ciutat i com a proposta per a la construcció d’una ciutadania compromesa globalment. Es tracta, a més, d’una aposta amb vocació clarament transversal, com ho demostra la implicació creixent d’altres àrees i serveis municipals, com són Joventut, Cultura o Comerç.
Davant d’aquest ric bagatge, el repte central que es planteja a les accions de sensibilització, avui en dia emmarcades en plans bianuals que suposen un primer esforç planificador, és precisament la seva consolidació: (i) al voltant dels nous eixos seleccionats (joves i cultura de pau) i, de manera transversal, amb la resta d’accions de cooperació i solidaritat impulsades al territori; (ii) a partir de la implicació progressiva dels sectors clau de la societat colomenca, no solament de les entitats de cooperació i solidaritat. 

3.1 Consolidació del programa municipal de formació i sensibilització

· Els processos de formació i transformació són llargs i complicats. Per això, a banda de les accions de sensibilització, puntuals o estructurades, és important impulsar programes de formació, a mitjà i llarg termini, amb la implicació de tots els actors de cooperació municipal. Es tractaria de consolidar iniciatives destacades com la Setmana de la Pau i la Solidaritat, les mostres de Cinema Solidari, les Jornades per la Pau i la Cooperació o la mateixa casa de la Solidaritat i la Pau.

3.2. Consolidació del treball amb els col·lectius joves de la ciutat

· L’aposta pels joves, sota la denominació del programa Joves i Cooperació, és el resultat d’un treball consistent que ja disposa d’un cert recorregut i que s’ha dut a terme a partir d’una sèrie de projectes compactats, emmarcats en una acció que podríem anomenar de pilot, adreçada als joves i estudiants de la ciutat. L’objectiu central hauria de continuar sent apropar la cooperació i solidaritat als joves (i a l’inrevés, apropar els joves a la cooperació i solidaritat, global i del territori) i contribuir, en darrer terme, al renovellament generacional del teixit associatiu de la ciutat, mitjançant la facilitació d’espais de formació, d’intercanvi i d’acumulació d’experiències. 

3.3. Potenciació del comerç just i del consum responsable

· Aquesta línia de treball ha estat potenciada els darrers anys dins les polítiques de cooperació de l’Ajuntament de Santa Coloma de Gramenet a partir d’iniciatives com la Festa del Comerç Just i del Consum Responsable. Seria important avançar en aquesta línia, en col·laboració amb els agents del territori i buscant sinergies amb altres àrees de treball de l’Ajuntament, tot potenciant la filosofia que està al darrere de les actuacions que s’han desenvolupat fins ara.

3.4. Canalització de les demandes de solidaritat immediata

· És molt recomanable aprofitar les ocasions d’emergència per explicar a la ciutadania les causes que han dut a una situació d’emergència o catàstrofe.




	Línia estratègica 4. Foment de l’articulació amb els agents socials i la societat civil a partir d’una millora dels mecanismes de participació ciutadana

	El govern municipal ha de ser el principal actor de la cooperació municipal com a representant dels ciutadans i les ciutadanes. Que sigui el responsable no significa, però, que sigui l’únic actor. Ben el contrari: hauria de potenciar la seva articulació i complementarietat amb els actors del territori: agents socials i societat civil.
Des de fa anys, l’Ajuntament va posar en funcionament el Consell Municipal de Cooperació i Solidaritat com a instrument de participació, implicació i seguiment de les polítiques de cooperació per part d’alguns agents. Aquest òrgan de participació ha d’aprofundir en les seves funcions i millorar els seus mecanismes de funcionament, al mateix temps que ha de potenciar la participació d’altres actors més enllà de les ONG, particularment els col·lectius de joves i d’immigrants. 

Igualment, es consolidaran els espais de trobada, d’articulació i de representació propis del sector i/o facilitats per l’Ajuntament, com és el cas de la Casa de la Solidaritat i la Pau.


	4.1 Consolidació i reforç dels mecanismes de participació i articulació ciutadana, a partir de:

· Una major participació dels actors organitzats de la ciutadania colomenca en el Consell Municipal de Cooperació i Solidaritat (no únicament de les entitats especialitzades en cooperació) per poder avançar en l’establiment progressiu d’una visió integral i no sectorial de la cooperació i el seu apropament a la ciutadania colomenca.
· L’ampliació del consell a una pluralitat d’agents hauria de suposar una dinàmica de funcionament diferent de l’actual, per tal de fer evolucionar el rol del consell cap a un espai d’informació i d’intercanvi sobre la política municipal de cooperació.
· Preveure la creació de comissions temàtiques especialitzades (sobre la base regional o sectorial, per exemple, de cara a fomentar el treball conjunt de les entitats que focalitzen els seus esforços en projectes semblants o dins d’una mateixa àrea geogràfica), fins i tot d’una comissió permanent, orientada a fer del consell un òrgan més operatiu. 
· El consell hauria de permetre, fer un seguiment i una avaluació participativa dels objectius i de les fites establertes pel pla i de la seva programació anual.



	Línia estratègica 5. Més coherència de les polítiques municipals a partir d’una millor integració de la cooperació municipal en el conjunt d’àrees i departaments municipals i la posada en valor del conjunt de les capacitats i els recursos existents. 



	Perquè la cooperació municipal cobri sentit i sigui quelcom més que la transferència de recursos i de capacitats tècniques, i respongui a les noves orientacions de la cooperació descentralitzada (marc conceptual en el qual cal situar la cooperació colomenca), l’acció de cooperació no pot ser una acció aïllada i sectorial, sinó que ha d’impregnar de manera transversal tot el conjunt d’accions del consistori i afavorir la coherència de les pràctiques de les diferents àrees de treball municipal.

En els darrers anys, com ho posa de manifest el diagnòstic, s’ha avançat força en l’esforç de transversalització de la cooperació, particularment en matèria de sensibilització. El fet que existeixin, d’una banda, una regidoria/ponència compartida de Cooperació (amb Cultura i Joventut) i, d’una altra, un departament amb les responsabilitats tècniques i de gestió de cooperació ubicat en el marc de la Direcció de l’Àrea de Serveis a la Persona i de la Direcció Adjunta de Serveis Culturals, han afavorit el procés des d’una òptica institucional. 

Les àrees més vinculades a la de Cooperació són la de Joventut, a través de l’actual Pla Local de Joventut; Cultura, a través del vigent Pla d’Acció Cultural, i Educació, a través dels plans de dinàmica educativa. Altres àrees, com Promoció Econòmica i Comerç, també han mantingut relacions de col·laboració i treball conjunt, encara que menys institucionalitzades, amb el Departament de Cooperació i Solidaritat, en el marc d’iniciatives com l’edició 2008 d’Expocoloma, les campanyes de Nadal o la Fira del Comerç Just per fomentar la participació dels mercats municipals. En darrer terme, es troben el conjunt d’àrees que, tot i fer accions internacionals, no han treballat encara en col·laboració amb el Departament de Cooperació i Solidaritat, i obeeixen a una lògica segons la qual les relacions internacionals no van de la mà de la cooperació i la solidaritat.

Existeix, en definitiva, un capital de transversalitat que és necessari capitalitzar i promoure, particularment en aquelles àrees (com Alcaldia, el Gabinet de Seguiment d’Inversions) que disposen d’una vocació internacional i on existeixen sinergies a explorar.


	


6. ALTRES CONSIDERACIONS

6.1. La gestió i organització del pla

Donat que el pla fixa els objectius estratègics i no defineix actuacions concretes, haurà de disposar de programacions anuals que permetin planificar detalladament el conjunt d’accions en el marc de cadascuna de les cinc línies estratègiques definides. 
Tanmateix, el pla, per si mateix, estableix unes línies d’actuació que suposen la necessitat d’adequar els sistemes interns de gestió, en coherència amb els seus objectius i prioritats definides. En efecte, com ja s’ha subratllat al llarg del document, el pla ha de ser concebut com una responsabilitat del conjunt de l’Ajuntament, i no únicament del Departament de Cooperació i Solidaritat, entenent la cooperació des d’una perspectiva de política pública local de cooperació al desenvolupament. Aquest, però, des del seu lideratge de la política al si de la institució, haurà d’establir els mecanismes que promoguin i assegurin la participació de les diferents àrees i departaments en el pla i, sobretot, les seves contribucions als objectius i les línies estratègiques definides i assegurar, així, la seva inserció en l’estructura municipal. Això suposa que les àrees i els departaments hauran de rebre unes directrius clares i operatives de part del Departament de Cooperació i Solidaritat, amb la finalitat que la col·laboració transversal es faci efectiva i factible a l’inici de cada programació anual.

Més enllà d’aquesta orientació cap a la integració del pla en el conjunt de l’Ajuntament, el Departament de Cooperació i Solidaritat haurà de reforçar la seva estructura i adaptar-la amb coherència als objectius i les actuacions del pla, particularment pel que fa a la millora de la cooperació directa. 

6.2. El pressupost i el finançament del pla

L’Ajuntament de Santa Coloma va ser un dels primers ajuntaments que va destinar el 0,7% dels ingressos propis de l’Ajuntament a projectes de cooperació com a resposta a la demanda ciutadana expressada a mitjan anys noranta de dedicar el 0,7% dels ingressos municipals a la cooperació i solidaritat. Aquesta xifra encara ha anat pujant i el 2007 arribava ja a un 1% dels ingressos propis de l’Ajuntament. 

Com s’analitza al diagnòstic, la fórmula exacta de càlcul no va ser consensuada ni establerta definitivament fins a l’any 2004. És precisament a partir d’aquest moment, i seguint les indicacions establertes en el diagnòstic de la cooperació municipal que es va du a terme, que el càlcul s’ha aplicat de manera més rigorosa i s’ha arribat a l’1% del pressupost municipal. Per tal d’evitar problemes de previsió (tenint en compte que el volum d’ingressos propis municipal solament és calculable a final d’any i, en conseqüència, la relació entre el volum dedicat a cooperació i solidaritat i el pressupost municipal real únicament seria calculable a final d’any), el càlcul es fa a partir dels ingressos municipals propis de l’any anterior.

Per altra banda, el càlcul inclou el cost total del programa de Cooperació, incloent-hi també el cost de gestió (no es comptabilitzen, però, les actuacions d’altres departaments municipals). Comptant-ho així, el programa ha superat el llistó del 0,7% de manera constant des de l’any 1999. 

Aquest compromís s’hauria de mantenir en els propers anys, per promoure la seva continuïtat en el temps, sense que la importància d’aquesta xifra porti a donar preferència a la quantitat abans que la qualitat de la cooperació. Precisament la millora de la qualitat és el repte central al qual intenta donar resposta el pla.

Per altra banda, és important que el pressupost destinat a cooperació i solidaritat figuri en una partida específica i permanent, i que existeixi un seguiment acurat de les aportacions destinades a cooperació per altres àrees i departaments,
 així com de les quantitats percebudes d’altres institucions i organismes, que donen suport a la política de cooperació municipal. 

Pel que fa a la seva distribució, fins ara el pressupost per a la cooperació i solidaritat s’assignava a diferents àmbits o sectors, però majoritàriament (70%) s’assignava a projectes de cooperació a l’exterior a través de la convocatòria de projectes. Cal destacar que, almenys fins al 2009, això ha inclòs tant la cooperació indirecta com la directa, ja que l’Ajuntament també presentava els seus projectes a la convocatòria i no existia una clara diferència entre ambdues fórmules de cooperació, i això malgrat l’existència d’una trajectòria en matèria d’agermanaments.
Com s’avançava en les línies estratègiques, el pla proposa introduir un canvi en la distribució dels recursos amb les orientacions següents:

(i) Augment dels recursos aplicats a la cooperació municipal directa i concertada (realitzada per l’Ajuntament en concertació amb organitzacions ciutadanes), dins dels acords d’associació amb ciutats del sud. L’objectiu seria arribar a un màxim del 20% del pressupost total per a cooperació.

(ii) Augment dels recursos aplicats a les accions de sensibilització i educació per al desenvolupament directament realitzada per l’Ajuntament en concertació amb organitzacions ciutadanes. Un màxim del 25% del pressupost.

(iii) Aplicació de recursos per a subvencions a projectes d’ONG i altres actors del teixit associatiu colomenc (cooperació indirecta). Un màxim del 45% del pressupost.

(iv) Reserva d’un fons per a possibles projectes, però sobretot campanyes en el cas d’emergències. Un màxim del 5% del pressupost.

(v) Altres (quotes organismes supramunicipals, etc.). Un màxim del 5% del pressupost

Cal dir, però, que es tracta d’orientacions generals. Els percentatges concrets a assignar a cada modalitat de cooperació hauran de ser establerts en cada programació anual.

Finalment, seria recomanable definir un pla de fiançament exterior i de captació de recursos externs (provinents d’actors com la Diputació de Barcelona, Àrea Metropolitana de Barcelona, Generalitat de Catalunya, Unió Europea, etc.) que poden donar suport (puntual o continu) a la política municipal de cooperació i solidaritat.

6.3. El seguiment i l’avaluació del pla

Fins el moment, el seguiment i l’avaluació han estat molt febles, s’ha limitat al seguiment comptable i administratiu dels projectes i s’ha delegat la funció al Fons Català de Cooperació al Desenvolupament. En el marc dels nous plantejaments que proposa el pla, on la cooperació directa i concertada guanyen terreny, juntament amb l’acció directa de l’Ajuntament en l’àmbit de la sensibilització i educació per al desenvolupament, el seguiment i l’avaluació adquireixen tota la seva importància política i institucional com a mecanismes no únicament orientats a la mesura de l’eficàcia i l’impacte de les actuacions i de l’eficiència en l’ús dels recursos (en una perspectiva de fiscalització de l’aplicació de recursos), sinó també com a mecanismes que permeten fomentar l’aprenentatge institucional, tant a dintre com a fora de l’Ajuntament. 

Partint de la planificació anual detallada, s’haurà de definir un sistema d’indicadors de resultats que permeti mesurar el grau d’avançament de les accions inscrites dins de cascuna de les línies estratègiques del pla.

Per al seguiment i l’avaluació, es proposa la creació d’una comissió dins del Consell de Cooperació i Solidaritat que almenys es reuneixi dues vegades durant l’any amb aquesta finalitat i a la qual es convidi a participar representants d’altres àrees i serveis implicats en el pla. El control i la fiscalització per part dels ciutadans de l’aplicació dels recursos financers és un component central dels procediments del pla. Per això, s’han d’assegurar els mitjans adequats per facilitar a la ciutadania i a les entitats l’accés a la informació.

Finalment, a més del seguiment anual, es proposa que, transcorreguts dos anys de la posada en marxa del pla, es dugui a terme una anàlisi de la seva aplicació i del nivell de consecució dels objectius fixat. Partint dels resultats d’aquesta anàlisi, si fos necessari, es farà una revisió del contingut dels objectius i de l’escenari econòmic per als següents dos anys.

� Com en tot diagnòstic d’una realitat social, cal ser conscients que, malgrat la consulta de totes les dades disponibles, es tracta més d’una interpretació, en aquest cas col·lectiva, que d’una mesura exacta. En el camp de la cooperació local, no tot són, com en altres àrees, indicadors mesurables, exactes, consensuats i comparables. La visió externa de l’equip coordinador, metodològic i relator d’aquest document pot haver restat coneixement inicial de la realitat, però ha permès una distància necessària i saludable en un exercici de diagnosi com aquest. La implicació directa de moltes i diverses persones, tant de Santa Coloma com de fora, en la direcció i el desenvolupament de la diagnosi, ha permès una revisió exhaustiva des d’angles molt diferents. 


� El document exhaustiu de diagnòstic està disponible al Departament de Cooperació i Solidaritat de l’Ajuntament. En el document del pla, s’inclou únicament una síntesi de les anàlisis i de les principals conclusions. 


� Línies metodològiques per a l’elaboració d’un pla director de cooperació al desenvolupament amb el suport de la Diputació de Barcelona. Grup d’experts. Direcció de Relacions Internacionals. Oficina de Cooperació al Desenvolupament. Diputació de Barcelona. Maig de 2009.


� El document exhaustiu de diagnòstic està disponible al Departament de Cooperació i Solidaritat de l’Ajuntament. En el document del pla, s’inclou únicament una síntesi de les anàlisis i les conclusions principals.


� Tercer estudi de la cooperació local de Catalunya amb els països del Sud. 2003, 2004, 2005. Fons Català de Cooperació. Novembre de 2007. 


� Malé, Jean Pierre. La Cooperación descentralizada UE-AL en perspectiva: una mirada sobre su evolución reciente (2005-2009). IV Conferencia Anual del Observatorio de la Cooperación Descentralizada UE-AL. 30 septiembre – 2 octubre 2009. Ciutat de Mèxic.





� Ídem.


� ídem.





� Síntesis de los talleres y recomendaciones de la Conferencia. Tercera Conferencia Anual del Observatorio de CD UE-AL. Barcelona, 26-28 de mayo 2008.


� http://www.aecid.es





� http://www.gencat.cat/cooperacioexterior/cooperacio/castellano/plan_director_07_10.htm


� http://www.gencat.cat/cooperacioexterior/cooperacio/


� http://www.fonscatala.org/


� http://www.diba.cat/ri/cd/default.asp


� Precisament, el procés de suport de Santa Coloma té el suport de la Diputació de Barcelona.


� Aquesta evolució de la població ha estat similar a la experimentada per la comarca del Barcelonès, que també ha patit un descens continuat de població entre els anys 1981 i 2001, i ha trencat aquesta tendència en el 2007, en el que ha vist augmentada la seva població en un 0,85%, arribant als 2.212.658 habitants.





� Pla d’Acció Cultural. Santa Coloma de Gramenet. Octubre de 2005.


� Pla Local de Joventut de Santa Coloma de Gramenet. Gener de 2009.


� Ídem.


� Pla d’Acció Cultural. Santa Coloma de Gramenet. Octubre de 2005.


� L’apartat sobre el teixit associatiu de Santa Coloma de Gramenet (inclòs en el capítol de diagnòstic) inclou una descripció més detallada del teixit associatiu en clau de cooperació i solidaritat.


� Segons dades del directori d’entitats ciutadanes de l’Ajuntament. Any 2007.


� Adaptació del Pla d’Acció Cultural. Santa Coloma de Gramenet. Octubre de 2005.


� Santa Coloma de Gramenet: un diagnòstic sobre l’actuació del municipi en el camp de la solidaritat i cooperació . Jean Pierre Malé. Estudis. Juny de 2004.


� Ídem.


� Qüestionari previ al Pla Director sotmès a la Diputació de Barcelona. 2009. 


� Anàlisi d’Anna Albareda: Polítiques públiques de cooperació i solidaritat a l’Ajuntament de Santa Coloma de Gramenet. Document preparat per a l’elaboració de l’informe Cooperació internacional. Una eina de reducció de la pobresa? Estudi de les polítiques públiques de cooperació vers els objectius del mil·lenni (ajuntaments de Barcelona, Santa Coloma de Gramenet, Vilafranca del Penedès i Palafrugell).


� L’Annex 3 conté les línies estratègiques i accions prioritàries de l’Agenda de la Cooperació i l’Acció Solidària de Santa Coloma de Gramenet, aprovada pel Ple municipal de la corporació el febrer de 2006.


� Nuria Parlon. Nous reptes de la política de cooperació i solidaritat a Sant Coloma de Gramenet. Cooperació Sindical Internacional. Accions. 26/02/08


� Ídem.


� Font: Departament de Solidaritat i Cooperació.


� 3r Estudi sobre la Cooperació local de Catalunya amb els països del sud. 2003, 2004 i 2005. 1a edició: novembre de 2007. FCCD. Cal precisar que el FCCD està elaborant actualment un nou estudi de la cooperació local. 





� Ídem.


� Font: Departament de Solidaritat i Cooperació. Elaborat a partir del quadre ofert en el document Santa Coloma de Gramenet: un diagnòstic sobre l’actuació del municipi en el camp de la solidaritat i cooperació. Jean Pierre Malé. Estudis. Juny de 2004.


� 3r Estudi sobre la cooperació local de Catalunya amb els països del sud. 2003, 2004 i 2005. 1a edició: novembre de 2007. FCCD. Cal precisar que el FCCD està elaborant actualment un nou estudi de la cooperació local.


� Ídem.


� Com ja va posar de manifest el diagnòstic realitzat el 2004, no es comptabilitzen les possibles actuacions dels departaments municipals altres que l’Àrea de Benestar i Solidaritat. Són probablement accions puntuals, que són poc rellevants des del punt de vista econòmic, però que poden tenir un valor simbòlic i que posarien de manifest la dimensió transversal de la solidaritat i de la cooperació, al mateix temps que farien reflexionar positivament els diferents departaments i tècnics de l’Ajuntament sobre la importància de les seves aportacions en matèria de cooperació.





� Vegeu l’apartat sobre els continguts de la cooperació colomenca: agenda i modalitats.


� Per més informació, vegeu l’apartat 3.3.5.Anàlisi de les accions de sensibilització i d’incidència.


� Pla Local de Joventut de Santa Coloma de Gramenet. Ajuntament de Santa Coloma de Gramenet. Gener de 2009.


� L’anàlisi exhaustiva (per exemple, l’anàlisi qualitativa dels projectes, l’anàlisi en profunditat del sistema de convocatòries, etc.) es troba al document de diagnòstic, disponible al Departament de Cooperació i Solidaritat.


� Cal assenyalar que s’ha continuat la distribució tipològica utilitzada en el diagnòstic del 2004, malgrat que, en la nostra opinió, resulta inadequada, donat que barreja àmbits temàtics amb públics objectius.


� És important, però, tenir en compte que aquesta doble via freqüentment suposava problemes per encaixar les propostes i els interessos, sovint contraposats, dels representants municipals de la ciutat agermanada amb els de les entitats de Santa Coloma i les d’allà. D’altra banda, en alguns casos la situació política i social de les ciutats agermanades ha dificultat la relació normal (processos de corrupció, canvis polítics, etc.). 


� El Casal d’Amistat amb Cuba per l’agermanament amb La Habana del Este, l’associació ACAPS per l’agermanament amb la població sahrauí, l’associació SAHBI, actualment desapareguda, per l’agermanament amb Villa el Salvador o l’associació Huayna per l’agermanament amb Jalapa.


� Aquesta informació està disponible al document de diagnòstic.


� L’Annex 5 del document de diagnòstic conté una taula comparativa dels sistemes de cofinançament i els sistemes de convocatòria de projectes d’una selecció de municipis de la província. Aquesta anàlisi ha estat d’utilitat per dur a terme el diagnòstic del sistema de convocatòria a Santa Coloma de Gramenet.


� Com s’analitza més endavant, parlem aquí de l’entitat paraigua creada per les associacions usuàries de la Casa de la Solidaritat i no de l’espai pròpiament. 


� L’Annex 5 conté una taula comparativa dels sistemes de cofinançament i els sistemes de convocatòria de projectes d’una selecció de municipis de la província. Aquesta anàlisi ha estat útil per dur a terme el diagnòstic del sistema de convocatòria a Santa Coloma de Gramenet.


� S’ha pres com a referència per a l’anàlisi el model de fitxa de valoració utilitzat pel FCCD del 2008 que ha estat facilitat per l’Ajuntament de Santa Coloma.


� Mostra d’aquesta rellevància creixent és el reconeixement, en el marc del Pla de Sensibilització 2006-2007, de la funció de coordinador del Pla de Sensibilització per a la solidaritat en l’organigrama municipal. També s’ha definit l’activitat Pla de sensibilització en l’estructura pressupostària del departament i de l’àrea, així com en relació amb les fitxes de programació i anàlisi.   





� Pla de Sensibilització 2008-2009 de Santa Coloma de Gramenet.


� Núria Parlon. Els joves motors de la cooperació i la solidaritat a l’àmbit local. Revista ONGC. Secció “Ara i Aquí”. 11.09.08


� Paraules d’un tècnic de joventut del Centre de Recursos Juvenils Mas Fonollar. Procés participatiu llançat per a l’elaboració del diagnòstic. Abril-Setembre de 2009.


� Paraules de la Marta Mencía. Oficina de Joventut i Habitatge. Consell Comarcal del Barcelonès.





� “Casa de la Solidaritat i la Pau. Santa Coloma de Gramenet”. Document intern elaborat pel Departament de Cooperació i Solidaritat. Abril de 2009.





� Núria Parlon. Nous reptes de la política de cooperació i solidaritat a Santa Coloma de Gramenet. Cooperació Sindical Internacional. Accions. 26/02/08.


� Com posa de manifest el diagnòstic, no es comptabilitzen les possibles actuacions dels departaments municipals altres que l’Àrea de Benestar i Solidaritat. Són probablement accions puntuals, poc rellevants des del punt de vista econòmic, però que poden tenir un valor simbòlic i que posarien de manifest la dimensió transversal de la solidaritat i de la cooperació, al mateix temps que farien reflexionar positivament els diferents departaments i tècnics de l’Ajuntament sobre la importància de les seves aportacions en matèria de cooperació.





� Per al càlcul del pressupost global (incloent-hi també les aportacions d’altres àrees, departaments, institucions, etc.) és important considerar que l’Ajuntament, en una perspectiva d’increment de la cooperació directa, augmentarà l’assignació de recursos no financers, com per exemple l’assignació puntual de personal tècnic de les diferents àrees i serveis.








�Josep Lluis, podries verificar aquestes dades?


� Josep Lluis podries completar aquestes informacions? 

